Geybandhakee halleh noon\nގޭބަންދަކީ ހައްލެއް ނޫން!\nފުލުހުން ކްރައިމް ސީނެއްގައި ހަރަކާތްތެރި ވަނީ: ކުށްކުރާ ކުޑަކުދިންގެ ނިސްބަތް އަންނަނީ އިތުރުވަމުން\nރާއްޖޭގައި ކުށްކުރާ ކުޑަކުދިންގެ އާބާދީ ދުވަހެއް ދުވަހަކަށް އަންނަނީ އިތުރުވަމުންނެވެ. އެކަން ކުޑަކުދިންނާ ގުޅުންހުރި އިދާރާތަކުން ނެރޭ ތަފާސް ހިސާބުތަކަށް އެކަނި ބަލައިލިޔަސް ވަރަށް ރަގަޅަން އެނގެ އެވެ. ކުށުގެ ވެށީގައި އުޅޭ ކުދިންނާއި، ބޮޑެތި މައްސަލަތަކުގައި ހައްޔަރުކުރާ ކުދިން އެހާމެ ގިނަ އެވެ. މާރާމާރީތަކާއި ބޮޑެތި ލޭ އޮހޮރުވުންތަކުގައި އިސްކޮށް 18 އަހަރުން ދަށުގެ ކުދިން ޝާމިލްވެ އެވެ. އެކި ސަބަބުތަކާ ގުޅިގެން އެފަދަ ކުދިންނާމެދު އަބަދުވެސް އޮންނަނީ ކޮންމެވެސް އިހުމާލެއް ވެފަ އެވެ. އެއީ އާއިލާއިން ކަމަށް ވިޔަސް އަދި ދައުލަތުގެ ކޮންމެވެސް އިދާރާއަކުން ވިޔަސް މެއެވެ. ކުޑަކުދިންނާ ގުޅުންހުރި ދައުލަތުގެ އިދާރާތަކުގައި އެހާމެ މައްސަލަ ބޮޑެވެ. މިހުރިހާ މައްސަލަތަކެއް އެގޮތަށް އޮއްވައި ދެން ފެންނަން މި ފެށީ ޖިނާއީ ބޮޑެތި ކުށްތަކުގައި ހައްޔަރުކޮށްފައި ތިބި ކުޑަ ކުދިން، ޖަލުން ނެރެ، ގޭ ބަންދަށް ބަދަލުކުރަމުން އަންނަ ތަނެވެ. އެކުދިންނަށް ލުއިތަކެއް ދެމުން އަންނަ ތަނެވެ.\nތާޒާކޮށް އަޅުގަނޑުމެންގެ ހަނދާނުން ނުފިލާ ދެ މަރަކާއި ގުޅިގެން ހައްޔަރުކޮށްފައިވާ ދެ ކުޑަކުދިން ދާދިފަހުން ޖުވެނައިލް ކޯޓުން ވަނީ ގެއަށް ބަދަލުކޮށްފަ އެވެ. އެއީ މި އަހަރުގެ ފެބްރުއަރީ މަހު ގއ. މާމެންދޫގައި ގުރޫޕް މާރާމާރީއެއް ހިންގައި އުމުރުން 17 އަހަރުގެ އަހުމަދު އުދައްޔުގެ މަރު މައްސަލައިގައި ގަސްދުގައި މީހަކު މެރުމުގެ ކުށުގެ ދައުވާ އުފުލާފައި ކުއްޖާ އެވެ. އަނެއް ކުއްޖާ އަކީ މިދިޔަ ޖޫން މަހު މަރާލުމަށްފަހު ފޮށިގަނޑަކަށްލައި އެއްލާފައި އޮއްވައި ފެނުނު 13 އަހަރުގެ ކުއްޖާގެ މަރު މައްސަލައިގައި ގަސްދުގައި މީހަކު މެރުމުގެ ކުށުގެ ދައުވާ އުފުލައިފައިވާ ކުއްޖާ އެވެ. މި ދެ ހާދިސާ އަދިވެސް ދިވެހިންގެ ހިތްތަކުގައި ތާޒާކަން މަތީގައި އެބަހުއްޓެވެ. މި ދެ މައްސަލައިގައި 18 އަހަރުން މަތީގެ މީހުން ހައްޔަރު ކުރި ނަމަވެސް މަރާލުމުގެ ދައުވާ އުފުލާފައި ވަނީ 18 އަހަރުން ދަށުގެ ދެ ކުޑަކުދިންނަށެވެ. މި ނޫން ވެސް އެހެން ކުދިން ވަނީ ގޭ ބަންދަށް ބަދަލުކޮށްފަ އެވެ. ދެން އުފެދޭ ސުވަލީ ޖިނާއީ ބޮޑެތި މައްސަލަތަކެއްގައި ޖިނާއީ ބޮޑު ކުށެއްގެ ދައުވާ އުފުލައި ހައްޔަރު ކޮށްފައި ތިބި ކުދިންތަކެއް ގޭ ބަންދަށް ދޫކޮށްލުމަކީ އެންމެ ރަގަޅު ގޮތާ މެދު އެވެ.\nކުށްކޮށްގެން ބަންދުކުރާ ކުދިންގެ ތެރެއިން ކަރެކްޝަނަލް ސާވިސްގެ ބެލުމުގެ ދަށަށް ގެންދަނީ ޖިނާއީ ބޮޑެތި ކުށްތަކުގައި ބަންދުކުރާ ކުދިންނެވެ. ދެން ތިބޭ ކުދިން ބަލަހައްޓަނީ ޑިޕާޓްމެންޓް އޮފް ޖުވެނައިލް ޖަސްޓިސް (ޑީޖޭޖޭ) ނުވަތަ ފުލުހުންނެވެ.\nމި ކުދިންތައް ގެއަށް ބަދަލު ކުރަން ފަށައިފައި ވަނީ ހިއުމަން ރައިޓްސް ކޮމިޝަން (އެޗްއާރްސީއެމް) އިން ނެރުނު ރިޕޯޓަކާއި ގުޅިގެންނެވެ. އައްސޭރި ޖަލުގައި ގާއިމް ކޮށްފައިވާ ކުޑަކުދިންގެ ޖަލަކީ އެ ކުދިންނަށް ރައްކާތެރި އަދި ބަންދުގައި އެކުދިން ބައިތިއްބުމަށް އެކަށީގެންވާ ތަނެއް ނޫން ކަމަށް އެޗްއާރްސީއެމުން ވަނީ ބުނެފަ އެވެ. އެކަން މޯލްޑިވްސް ކަރެކްޝަނަލް ސާވިސް އަށާއި އަދި ކަމާ ގުޅުން ހުރި އިދާރާތަކަށް އެންގި އެވެ. އެތަނަކީ ރާއްޖޭގެ ގާނޫނުތަކާއި އަދި ބައިނަލްއަގްވާމީ މުއާހަދާތަކާ ހިލާފަށް ކުޑަކުދިން ބައިތިއްބާ ތަނެއް ކަމަށް އެ ކޮމިޝަނުގެ ރިޕޯޓުގައި ބުނެ އެވެ. އެހެންކަމުން އެކުދިން މިހާރަށްވުރެ ރައްކާތެރި ތަނަކަށް ބަދަލުކުރުމަށް އެ ކޮމިޝަނުން ވަނީ ބާރުއަޅާފަ އެވެ.\nއެޗްއާރްސީއެމްގެ މެންބަރުންނާއި އެތަނުގެ ބައެއް އިސްވެރިން -- ފޮޓޯ: އެޗްއާރްސީއެމް\nއެޗްއާރްސީއެމްގެ އެ ރިޕޯޓްގެ ފައިނަލް ރިޕޯޓް، ކަރެކްޝަނަލް ސާވިސްއާ ހިއްސާކުރީ މިދިޔަ އޯގަސްޓް ފަސްވަނަ ދުވަހު އެވެ. އެކަމަކު އެޗްއާރްސީއެމުން މިއަހަރުގެ ސެޕްޓެމްބަރު 16 ވަނަ ދުވަހު އަލުން އައްސޭރި ޖަލަށް ޒިޔާރަތްކޮށް ކުރިން އިސްލާހުކުރަން އެންގި މައްސަލަތައް އިސްލާހު ކުރި މިންވަރު ބެލި އެވެ. ނަމަވެސް މިމަހުގެ ހަތަރުވަނަ ދުވަހާ ހަމައަށް ވެސް އެ މައްސަލަތައް އިސްލާހުކޮށްފައި ނުވާ ކަމަށް އެކޮމިޝަނުން ބުނެފައިވެ އެވެ.\nއެޗްއާރްސީއެމްގެ ރިޕޯޓުގައި ފާހަގަކޮށްފައި ހުރި ކަންކަން\nޖަލުގައި ކުށުގެ ބާވަތަށް ބަލައި ގިންތިކޮށްފައިނުވުން\nކުޑަކުދިން ބައިތިއްބުމަށް ހާއްސަކޮށްފައިވާ ގޮޅި ހަދާފައިވަނީ ޓިނުން\nގޮޅީގައި ފަންކާ ހަރުކޮށްފައި ހުރި ނަމަވެސް ޓިނުން ހަދާފައިވާތީ ހޫނުގަވުން\nގޮޅި ފަރުމާކޮށްފައިވާ ގޮތުން ގޮޅިތެރެ ބަންދު ބޮޑުކަމާއި ދުވާލުގެ ވަގުތުގައި ފޮތެއް ކިޔާލެވޭ ވަރަށް ގުދުރަތީ\nގުދުރަތީ އަލި ނެތުމުން މަސްނޫއީ ގޮތުން ގޮޅިއަށް އަލިކުރުމަށްޓަކައި ބޮކި ދިއްލާފައި ހުރުން\nޖަލުގައި ކުޑަކުދިން ބޭނުންކުރާ ފާހާނައިގެ ސަފުތާހިރުކަން ކުޑަކަމާއި ތަށިމުށިތައް ހަލާކުވެ ނެއްޓިފައިވުން\nގޮޅިތަކުގެ ފާހާނައިގެ ސާފުތާހިރުކަން ކުޑަކަމާއި ބަންދު ބޮޑުކަމާއި އަދި ކުދިން ބައިތިއްބާ ގޮޅިތަކުގެ ވައި\nދައުރުވާ ނިޒާމެއް ނެތްކަން\nކުޑަކުދިންތިބޭ ގޮޅި ވަކިކޮށްފައިހުރި ނަމަވެސް އެހެން ގޮޅިތަކުން ބާރަށް ދެކެވޭ ވާހަކަތައް ކުދިން ތިބޭ\n18 އަހަރުން ދަށުގެ ކުދިން ކެއުން ހަމަޖެހިފައިވަނީ އެ ކުދިން ތިބޭ ގޮޅީގައިކަން\nއެޗްއާރްސީއެމް އިން ކުދިން ބައިތިއްބާފައިވާ ޖަލަށް ރިޔާރަތްކޮށް، ފާހަގަކޮށްފައިވާ ކަންކަމަށް ޖުވެނައިލް ކޯޓުން ވަނީ ކުދިންގެ ބަންދު މުރާޖައާ ކުރިއިރު ރިއާޔަތްކޮށްފަ އެވެ. ނަމަވެސް ޕްރޮސެކިއުޓާ ޖެނެރަލްގެ އޮފީހުން އެކަމަށް ވަނީ އިންކާރުކޮށްފަ އެވެ. މި ކުދިންގެ ބަންދު މުރާޖައާ މަޖިލީހުގައި ދައުލަތުގެ ފަރާތުން ވަނީ އެޗްއާރްސީއެމުން އެފަދަ ނިންމުމަކަށް ވާސިލްވެފައިވާ ސަބަބުތައް ބަޔާންކޮށްފައި ނުވާ ކަމަށް ބުނެފަ އެވެ. އެކުދިން ބަންދުގައި ތިބޭއިރު ލިބެންޖެހޭ އަސާސީ އެއްވެސް ހައްގަކަށް އަސަރުނުކުރާ ކަމަށް ދައުލަތުގެ ފަރާތުން ވަނީ ފާހަގަކޮށްފަ އެވެ. އަދި ކުއްޖެއްގެ ހައްގަކަށް އުނިކަމެއް އަންނަނަމަ ކޯޓުން ކަރެކްޝަންސް އަށް އެކަންކަން ރަގަޅު ކުރުމަށް އަމުރުކުރެވޭނެ ކަމަށް ވެސް ދައުލަތުން ދެކެ އެވެ. ނަމަވެސް ތަނުގެ ހާލަތަށް ރިއާޔަތްކޮށް، ޝަރީއަތަށް ވެސް ބުރަވެވުނީ އެކުދިން ގޭ ބަންދަށް ބަދަލުކުރުމަށެވެ.\nބަންދުކުރާ ކުދިންނަށް ރައްކާތެރިކަން ކަށަވަރުކޮށްދޭން ގާނޫނުން ލާޒިމް\nކުޑަކުދިންގެ އަދުލުގެ ގާނޫނުގައި ކުށް ކުރާ ކުދިން ބަންދުކޮށްފައި ބޭއްތިއްބުމަށް ހާއްސަ މަރުކަޒުތަކެއް ހެދުމަށް ލާޒިމުކޮށްފައިވެ އެވެ. އަދި އަންނަ އަހަރުގެ މާޗު މަހުގެ ނިޔަލަށް އެ މަރުކަޒުތައް ނިންމަންޖެހެ އެވެ. އެފަދަ ޖަލެއް ހެދުމުގެ މަސައްކަތް އައްސޭރި ޖަލު އެތެރޭގައި މިހާރު ދަނީ ކުރަމުންނެވެ.\nކުރު މުއްދަތަށް ނުވަތަ ދިގު މުއްދަތަށް އެކަހެރިކޮށްގެން ފަރުވާދޭންޖެހޭ ކުޑަކުދިންނާއި، އިސްލާހީ ފިޔަވަޅުއެޅުމަށްޓަކައި ދިގު މުއްދަތަށް ބަންދުގައި ބައިތިއްބަންޖެހޭ ކުދިން ބޭތިއްބުމަށްޓަކައި، އަންނަނިވި ބާވަތްތަކުގެ މަރުކަޒުތައް ދައުލަތުން ގާއިމުކުރަންވާނެ އެވެ. (ހ) ކުޑަކުދިންގެ ރެސިޑެންޝަލް މަރުކަޒުތައް؛ (ށ) ކުޑަކުދިންގެ ކަރެކްޝަނަލް މަރުކަޒުތައް.\nކުޑަކުދިންގެ އަދުލުގެ ގާނޫނު | 79 ވަނަ މާއްދާ\nކުޑަކުދިންގެ ރެސިޑެންޝަލް މަރުކަޒުތައް ތިން ބަޔަކަށް ބެހިގެންވެ އެވެ. އެއީ ރެސިޑެންޝަލް ޓްރީޓްމަންޓް ސެންޓަރު، ކުޑަކުދިންގެ ޝެލްޓާ ނުވަތަ ހާފްވޭ ހައުސް އަދި ލޯންގް ޓާމް ރެސިޑެންޝަލް ކެއާ ފެސިލިޓީ އެވެ. އެޗްއާރްސީއެމުން ބުނާ ގޮތުގައި މިހާރުގެ ހާލަތަކީ ހުރިހާ ކުދިން މަސްހުނިކޮށްފައި އޮތުމެވެ. މިއީ ވަރަށް ބޮޑު މައްސަލައެއް ކަމަށް އެކޮމިޝަންގެ ރިޕޯޓުގައި ވަނީ ފާހަގަކޮށްފަ އެވެ.\nއައްސޭރި ޖަލު: އެތަނުގައި ކުޑަކުދިންގެ ޖަލެއް އަންނަނީ ތަރައްގީ ކުރަމުން\nދެހާސް ސާދަ ވަނަ އަހަރުން ފެށެގެން އައްސޭރި ޖަލުގައި ކުޑަކުދިން ބައިތިއްބާފައި ތިބެނީ ކުރިން ކުދަނެއްގެ ގޮތުގައި ބޭނުންކުރި ތަނެއްގަ އެވެ. ތަނުގެ ހާލަތު އެހާ ގޯސްވެފައި އޮތް އިރު މި ހުރިހާ ދުވަހަކު އެއްވެސް މީހަކަށް އެކަން ފާހަގައެއް ނުކުރެވެ އެވެ. އެއް ވެރިކަން ނިމި އަނެއް ވެރިކަން ދެ ބައި ވަނީ އެވެ. މި ގާނޫނު ތަންފީޒުކުރަން ފެށުމާއި އެކީ ކްރެކްޝަންސް އިން ކުޑަކުދިންނަށް ހާއްސަ މަރުކަޒެއް އެޅުމުގެ މަސައްކަތް ފެށި އެވެ. ނަމަވެސް އަދި ވެސް ނިމޭ ގޮތެއް ނުވެ އެވެ.\nކަރެކްޝަންސްއަށް ގޯސްވީ އެޗްއާރްސީއެމް\nބައެއްގެ މަރާ ގުޅިގެން ދައުވާ އުފުލާފައިވާ ކުދިންތަކެއް ކުއްލިއަކަށް ގޭ ބަންދަށް ބަދަލުކުރަން ފެށުމުން އެތައް ބައެއްގެ ބަހުގެ ހަމަލާތައް ޖުވެނައިލް ކޯޓަށާއި އަދި ކަރެކްޝަނަލް ސާވިސްއަށް އަމާޒުވި އެވެ. އެފަދަ ޒިންމާދާރު ކުޑަ ގޮތަކަށް ކުޑަކުދިންތަކެއް ގެންގުޅޭތީ އާއި އަދި މީހުން މެރުމުގެ ތުހުމަތު އޮތް ކުދިންތަކެއްގެ ބަންދަށް ލުއި ދިނުމުން އެތައް ބައެއްގެ ފާޑުކިޔުންތައް އަމާޒުވި އެވެ.\nމި މައްސަލައިގައި ކޮމިޝަނާ އޮފް ޕްރިޒަންސް މުހައްމަދު އަހުމަދު ފުޅު ވަނީ އެޗްއާރްސީއެމް އިން ކަންކުރި ގޮތަށް ވަރަށް ބޮޑަށް ފާޑުވިދާޅުވެފަ އެވެ. ފުރަތަމަ ކަމަކަށް ފާހަގަކުރައްވާފައި ވަނީ އެ ރިޕޯޓު އެކުލަވައިލިއިރު އެ ސާވިސްއަށް ޖަވާބުދާރީވުމަށް އެކަށީގެންވާ ވަގުތާއި ފުުރުސަތު ނުދިނުމެވެ. އެ ފުރުސަތު ދިން ނަމަ ކޮންމެވެސް ހެޔޮ ބަދަލެއް އަންނާނެ ކަމަށް ސީޕީ ގަބޫލުކުރައްވަ އެވެ.\nދެވަނަ ކަމަކަށް، އެޗްއާރްސީއެމުން ހާމަކޮށްފައިވާ ޖަލުގެ ހާލަތާ ގުޅޭ މައުލޫމާތުތައް ހޯދި ގޮތަކާމެދު ސީޕީ ވަނީ ސުވާލު އުފައްދައިފަ އެވެ. އެތަނަކީ ކުރިން އެހެން ބޭނުމަކަށް ބޭނުންކުރި އިމާރާތެއް ކަމުން މައްސަލަ ހުންނާނެ ކަމަށް ސީޕީ ވެސް އަމިއްލަފުޅަށް ގަބޫލުކުރެއްވި އެވެ. ނަމަވެސް މައްސަލަ އިތުރަށް ގޯސްވެފައިވާ ކަމަށް ދެކިވަޑައެއް ނުގަންނަވަ އެވެ. އައްސޭރި ޖަލުގައި ކުޑަކުދިން ތިބޭ ތަނަކީ ކުދިން ބައިތިއްބަން އެކަށީގެންވާ ތަނެއް ނޫން ކަން ކޯޓަށް ފެނިގެން ޖަލުގައި ތިބޭ ކުދިން ދޫކޮށްލި ނަމަވެސް، އެއީ ކަރެކްޝަންސްގެ އިހްމާލެއް އޮވެގެން ހިނގާ ކަމެއް ކަމަށް ގަބޫލުނުކުރައްވާ ކަމަށްވެސް ސީޕީ ވިދާޅުވެފައިވެ އެވެ.\nސީޕީ ވިދާޅުވެފައި ވަނީ ޖަލުތަކާ ގުޅޭ ގޮތުން އެޗްއާރްސީއެމް ފަދަ އިދާރާ އަކުން ރިޕޯޓެއް ފައިނަލް ކުރާއިރު ވަށައިގެން ހުރި ހުރިހާ ކަމަކަށް ބަލައި އެފަދަ ރިޕޯޓަކާ ގުޅިގެން ނިކުމެދާނެ ނުރަނގަޅު ނަތީޖާތަކާ މެދު ވެސް ވިސްނަން ވާނެ ކަމަށެވެ. އަދި އޭގެ ސަބަބުން ނިކުމެދާނެ ނަތީޖާއަކަށް ވެސް ރިއާޔަތްކުރަން ވާނެ ކަމަށެވެ.\nކޮމިޝަނާ އޮފް ޕްރިޒަންސް އަހުމަދު މުހައްމަދު ފުޅު -- އަވަސް ފޮޓޯ\n"އަޅުގަނޑުމެންނަކަށް ނޭނގޭ ތިން މަސްތެރޭ އެއީ އެޗްއާރްސީއެމުން ކިިހިނެއް ހޯދި މައުލޫމާތެއް ކަމެއް. ކޮވިޑްގެ ހާލަތު އައްސޭރި ޖަލުގައި ގޯސްވެގެންނާއި ކޮވިޑާ ގުޅިގެން ހިންމަފުށި ދޭތެރެއަކުން ބަންދުކުރާތީ ކުޑަ ކުދިން ބައިތިއްބަން ގާނޫނު ލާޒިމުކުރާ ތަނުގެ މަސައްކަތް ނިންމުމަށް އަޅުގަނޑުމެންނަށް ވެސް ގޮންޖެހުންތަކަކާ ދަތިތަކެއް ކުރިމަތިވި. އެ މައުލޫމާތުތައް އެޗްއާރްސީއެމް ހިމެނޭ ގޮތަށް ކަމާ ގުޅޭ އިދާރާތަކާ އަޅުގަނޑުމެން ހިއްސާކުރަން،" ސީޕީ ވިދާޅުވި އެވެ.\nއައްސޭރި ޖަލުގައި ކުޑަކުދިންނަށް ހާއްސަކޮށްގެން ހަދާ ތަނުގެ މަސައްކަތުގެ ވަރަށް ބޮޑު ބައެއް މިހާރު ވަނީ ނިމިފަ އެވެ. ގިނަ ވެގެން އެއް މަސް ތެރޭގައި އެ ތަން ނިންމާލެވޭނެ ކަމަށް ސީޕީ ގަބޫލުކުރައްވަ އެވެ. މިހާރު މައިގަނޑު ގޮތެއްގައި ކުރެވެމުންދަނީ އެ ތަނަށް ބޭނުންވާ އަސާސީ ހިދުމަތްތައް ގާއިމުކުރުމުގެ މަސައްކަތެވެ. އަލަށް ހަދާ ތަނުގައި އެއްފަހަރާ 16 ކުދިންނަށް ތިބެވޭނެ އެވެ.\n"އަޅުގަނޑުމެން މިތަން ހަދާކަން ވެސް އެ ބޭފުޅުންނަށް [އެޗްއާރްސީމް] އަށް އެނގިވަޑައިގަންނަވާނެ. ކުދިން މިހާރު ތިބި ތަނުން އެހެން ތަނަކަށް ބަދަލުކުރަން މިދިޔަ މަހުގެ 14 ވަނަ ދުވަހުން ފެށިގެން އެޗްއާރްސީއެމުން އެބައޮތް 30 ދުވަސް ދީފައި. އަދި އެ މަސައްކަތް ކުރިއަށް ގެންދާނެ ގޮތުގެ ޕްލޭން ހިއްސާކުރުމަށް ކޮމިޝަނުން އެދިފައި އެބައޮތް. އެ ބޭފުޅުން އެންގެވި ތާރީހަށް އަޅުގަނޑުމެން ވާނީ އެ ޕްލޭން ވެސް ހިއްސާކޮށްފައި. އަޅުގަނޑުމެންގެ ވިސްނުމަކީ އަލަށް ހަދާ ތަން ނިމޭތީ ކުދިން އެ ތަނަށް ބަދަލުކުރުން. އެހެންވެ ކުދިން ބަދަލުކުރަން ކޮމިޝަނުން ދީފައިވާ 30 ދުވަސް މިމަހަށް ހަމަވާތީ އަދި އެކަމަށް އިތުރު ވަގުތުކޮޅެއް ދިނުމަށްވެސް އަޅުގަނޑުމެން ވާނީ ލިޔުމަކުން އެދިފައި. އަދި ޖަވާބެއް ނުލިބޭ،" ސީޕީ ވިދާޅުވި އެވެ.\nމިފަދަ ކުދިންނަށް ލުއި ދިނުމުން ދެން ނިކުންނާނީ ކޮން ނަތީޖާއެއް؟\nޖިނާއީ ބޮޑެތި ކުށްތަކުގައި ހައްޔަރުކުރާ މީހުން އަދި ކުދިންވެސް ވަށައިގެންވާ ހުރިހާ ކަމަކަށް ރިއާޔަތްކޮށް ގިނަ ފަހަރަށް ޝަރީއަތް ނިމެންދެން ބަންދުކުރެ އެވެ. ސަބަބަކީ މިފަދަ މައްސަލަތަކުގައި ހައްޔަރަށް ގެންނަ މީހުންނަކީ ގިނަ ފަހަރަށް ކުށުގެ ވެށީގައި އުޅޭ މީހުން / ކުދިންނަށް ވެފައި، އެ މީހުންގެ ފަރާތުން މުޖުތަމައަށް ނުރައްކާ އޮތުމުންނެވެ. އަދި ހެއްކަށް ނުފޫޒު ފޯރުވުމުގެ އިހުތިމާލް އޮތުމާއި އެކަށީގެންވާ ވަރަށް ކުށުގެ އަމަލު ހިންގާފައިވާ ކަމަށް ހެކި ލިބިފައި ވުމެވެ. އެހެންކަމުން ބަންދަށް ލުޔެއް ދީފިނަމަ ނުވަތަ ދޫކޮށްލައިފިނަމަ ހެއްކަށް ނުފޫޒު ފޯރުވުމުގެ އިހުތިމާލުވެސް އޮތަތީ އެވެ.\nޖުވެނައިލް ކޯޓުން މިފަދަ ކުދިން ގޭ ބަންދަށް ބަދަލުކުރަނީ ވަރުގަދަ ޝަރުތުތަކަކާ އެކީ އެވެ. އެކުދިންނަށް މުވާސަލާތީ އެއްވެސް ހިދުމަތެއް ބޭނުންކުރުން މަނަލެވެ. އެ ގޭގައި ދިރިއުޅޭ މީހުން ފިޔަވައި އިތުރު މީހުން ގެއަށް ވެއްދުން މަނަލެވެ. ކުއްލި ހާލަތެއް މެދުވެރިވެއްޖެނަމަ، ކޯޓަށް އެންގުމަށްފަހު ބެލެނިވެރިއަކާއެކު މެނުވީ ގެއިން ބޭރަކަށް ނުނިކުމެވެ އެވެ. މައްސަލައާއި ގުޅުންހުރި އެއްވެސް ފަރާތަކާ އެއްވެސް ބާވަތެއްގެ މުޢާލަމާތެއް ކުރުން މަނަލެވެ. އެކަމަކު އެކަން މޮނީޓާކޮށް ބަލަހައްޓަނީ ކާކު ހެއްޔެވެ؟\n"މި ކުއްޖާ އަކީ ޖިނާއީ ބޮޑު ކުށެއް ކޮށްގެން ބަންދުކޮށްފައި ހުރި ކުއްޖެއް. ކުށުގެ ވެށިން އަންނަ ކުދިން ޖަލުތެރެއިން ވެސް ކަނެކްޝަންތައް ބާއްވާނެ ބޭރުގެ މީހުންނާ. އެއީ އާންމު ކަމެއް. ދެން އެހެންވީމަ އަޅުގަނޑަށް ގަބޫލުކުރެވެނީ ގެއަށް ބަދަލުކުރީމަ އަދި މާ ފަސޭހަވާނެހެން އެފަދަ ގުޅުންތައް ބާއްވަން. އެހެންވީމަ ކިތަންމެ ބައިވަރު ޝަރުތުތަކެއް ކުރިޔަސް ހެއްކައް ނުފޫޒު ފޯރުވުމުގެ ވެސް އަދި އެފަދަ އަމަލެއް ނުވަތަ ކުށެއް ތަކުރާރުވުން ވެސް އެކަށީގެންވޭ. އެ ގެއަށް އޭނާ އާ ބައްދަލުކުރަން ވެސް މީހުންނަށް ވަދެވޭނެ ދެއްތޯ؟ މޮނީޓަރިން ސިސްޓަމްތަކަކަށް ނުބެލޭ. އެއީ ކުރިންވެސް އަދި މިހާރު ވެސް ވާ ކަމެއް ނޫން. އެހެންވީމަ ހުރިހާ ކޮޅަކުން ވެސް ނުރައްކާ،" ގާނޫނީ ވަކީލަކު ވިދާޅުވި އެވެ.\nކަން މިހެން އޮތް އިރު ހަމަ އެންމެ ކޯލަކުން ހެއްކަށް ނުފޫޒު ފޯރުވުމުގެ އިހުތިވާލް އެބައޮތެވެ. މި މައްސަލަ އާއި ގުޅުން ހުރި މީހުންނާ މުއާމަލާތް ވެސް ކުރެވޭނެ އެވެ. ކުދިންގެ އަމަލުތަކަށް ފާރަވެރިވާނެ ހަރުދަނާ ނިޒާމެއް ނެތެވެ. ބަލަހައްޓާނެ ބަޔަކު ވެސް ނެތެވެ. ކުދިން ޖަލުގައި އަދި ދައުލަތުގެ އެހެނިހެން އިދާރާތަކުގެ ބެލުމުގެ ދަށުގައި ތިބޭއިރު ވެސް ބޮޑެތި ކަންކަން ހިންގަ އެވެ. އެތަންތަނުގައި ވެސް ކުދިންގެ ހަރަކާތްތަކަކަށް ފާރަވެރިއެއް ނުވެ އެވެ. ކަމެއް ދިމާވެއްޖެ ނަމަ ހަދާނެ ގޮތެއް ވެސް ނޭންގެ އެވެ. ގާނޫނެއް ވެސް ނޭންގެ އެވެ.\nއެކަމަކު ވަށައިގެންވާ ހުރިހާ ކަމަކަށް ރިއާޔަތްކޮށް އަދި ގާނޫނުން ލާޒިމް ކުރާ ކަންކަމަށް ރިއާޔަތްކޮށް މިހާލަތުގައި ކޯޓަށް ވެސް އެކުދިން ގެއަށް ބަދަލުކުރުން ނޫން އެހެން ގޮތެއް ނެތީ އެވެ. އެޗްއާރްސީއެމް އާއި ކަރެކްޝަނަލް ސާވިސްއާ ދެމެދު އޮތް ދެބަސްވުމުގެ ތެރެއިން ހީނުކުރާފަދަ ނަތީޖާއެއް ނިކުމެދާނެ އެވެ. މިއީ ތަކުރާރުކޮށް ވިސްނަން ޖެހޭ ބޮޑު މައްސަލައެކެވެ. ޖަލުގެ ހާލަތު ގޯސްވެ ގޭބަންދަށް ބޮޑެތި ކުށްތަކުގެ ތުހުމަތުވާ ކުދިން ބަދަލުކުރުމަކީ އެންމެ ރަނގަޅު ގޮތް ހެއްޔެވެ؟ އެއީ ހައްލެއް ވެސް ނޫނެވެ.\nމޯލްޑިވްސް ކަރެކްޝަނަލް ސާވިސް މޯލްޑިވްސް ޕޮލިސް ސާވިސް ޖުވެނައިލް ކޯޓް + ކުށްކުރުން އަހުމަދު މުހައްމަދު ފުޅު އަހުމަދު އުދައްޔު ރާއިފް މަރާލުން\nގައިދީން އިޖުތިމާއީ މަސައްކަތަށް، ކަރެކްޝަންގެ ޒިންމާ ބޮޑު\nޖަލު ރިހިބިލިޓޭޝަން މިއަހަރު ފަށާނެ\nގައިދީންނަށް ރިހެބިލިޓޭޝަން ޕްރޮގްރާމެއް ހިންގަނީ\nގައިދީންގެ ފައިސާ މުއާމަލާތް ބަލަހައްޓަން ނިޒާމެއް


ލޯބި ވީމޭ ސިއްރު ސިއްރުން (30)ވަނަ ބައި (ފަހުބައި..) – Esfiya\nކުއްލިއަކަށް ގޭގެ ދޮރުގައި ޓަކި ޖަހާލި އަޑު އިވުމުން ވަސީމާ އެ އަޑަށް ސަމާލުކަން ދިނެވެ. އައިސްއަލަމާރިން ނެގި ފެންފުޅި މޭޒުމަތީގައި ބަހައްޓާލުމަށްފަހު ކާގެއިން ނިކުމެ, ހަލުއި ހިނގުމެއްގައި ގޮސް ވަސީމާ ދޮރު ހުޅުވާލިިއެވެ. “އަވަހަށް އާދޭ އެތެރެއަށް…” ދޮރު ހުޅުވާލުުމަށްފަހު, އެތެރެއަށް ވަނުމަށް ދޮރުމަތީީގައި ހުރި ރީޝާއަށްް ހިނިތުން ވުމެއް ރައްދުކޮށްލަމުން ވަސީމާ ބުނެލިއެވެ. ރީޝާގެ އުރުގައި އިން ހަނާޝް ފެނުމުން ވަސީމާގެ ހިތް އުފަލުން ފޮޅިލިއެވެ. “އަވަހަށް އާދޭ މާމަ ގާތަށް…މާމަ މިހުންނަނީ ދަރިފުޅު އުރާލާހިތުން ކެތްމަދުވެފަ…” ހަނާޝް ފެންނަ ކޮންމެ ފަހަރަކު ވަސީމާގެ ހާލަތު ހުންނަނީ އެކަހަލަ ގޮތަކަށެވެ. އެހިތަަށް ނުހަނު ގިނަ ހިތްހަމަޖެހުން އެއްފަހަރާ ލިބިގެންދާާކަހަލައެވެ. “ވަރަށް އުފާވެއްޖެ ރީޝާ އައީމަ…މިވަގުތު އަންނަން ވީމަ އުނދަގޫ ވާނެކަން ވެސް އެނގޭ…އެކަމަކުވެސް…ރީޝާ ގާތު ވާހަކައެއް ދައްކާލަން ބޭނުންވާތީ މިގަޑީގަ އަންނަން ބުނީ…” ބަދަލު އައިސްފައި ނުވާ ލޯތްބާއި އިޚްތިރާމްގެ ސަބަބުން ވަސީމާ ރީޝާއާއި ވާހަކަ ދެއްކީ ނުހަނު މަޑުމައިތިރި ކަމާއި އޯގާތެރިކަމާއި އެކުގައެވެ. ހަނާޝް އުރާލުމަށްފަހު, އެވަގުތު ރީޝާ ގާތު އަންނަން ބުނި ސަބަބު, ސޯފާއާއި ދިމާއަށް ހިނގައިގަންނަމުން ވަސީމާ ހާމަކޮށްލިއެވެ. ހާލަތު ބަދަލުވެގެން ގޮސްފައި ވިޔަސް ވަސީމާއާއި ރީޝާގެ ގުޅުން ތާޒާ ވެފައި ބަދަހިކަން ގަދައެވެ. އެ ގުޅުމަށް އެއްވެސް ކަހަލަ އަސަރެއް ނުކުރާކަން ވަސީމާގެ ވާހަކައިން ހާމަވާން ހުރިއިރު, ވަސީމާގެ އެންމެ އެދިލުމަކަށް އެވަގުތު ރީޝާ އައިސް ހުރުން އެކަމަށް ހެކިދެއެވެ.\n“ރީޝާ އިށީީދޭ…މަންމަ އެބަ އަންނަން…” ވަސީމާ މިހެންބުނެ ހަނާޝް ގޮވައިގެން އޭނާގެ ކޮޓަރިއާއި ދިމާއަށް ހިނގައިގަތެވެ. ސޯފާގައި އިށީނުމުގެ ބަދަލުގައި ދާނިޝްގެ ކޮޓަރިއާއި ދިމާއަށް ރީޝާ ނަޒަރު ހިންގާލިއެވެ. އެވަގުތު ރީޝާގެ ހިތަަށް ތަދުކޮށްލިއެވެ. ދާނިޝްގެ ނުރުހުންވުން ހަނދާނަށް އައުމުން ހިތުގައި ޖެހުނެވެ. ރީޝާގެ ހިތް ދާނިޝްގެ މައްޗަށް ސާފުކޮށްލިއިރު, ދާނިޝްގެ ހިތުުގައި ރީޝާއަށްޓަކައި ނުރުހުމާއި ރުޅިވެރިކަން ތަކުރާރު ވެގެންދިއެވެ. ދާނިޝްގެެ ނުރުހުންވުން ނަފުރަތަަށް ބަދަލުވި މަންޒަރު ދެކެފައިވާތީ އެ މަންޒަރު ތަކުރާރު ވުމަކަށް އޭނާގެ ހިތެއް ނޭދެއެވެ. ރީޝާގެ ހިތް އެދިިއެދި ހުރީ އަހަރު ތަކެއް ކުރިއަށް ޖެހިލާށެވެ. ހިނިތުންވުމާއި ހިތްހަމަޖެހުމުގައި ދާނިޝްއާއިއެކު ހޭދަކުރެވުނު އެދުވަސްތައް އަލުން އިޔާދަ ވުމަށް އޭނާގެ ހިތް އެދި ގޮވަމުންދިއެވެ. އެ ލޯބި ފެށި, ހޭދަކުރަމުން ދިއަ އުފާވެރި ދުވަސްތަކަށް ވާސިލް ވުމަށް ރީޝާ ބޭނުންވިއެވެ. އާފެށުމަކުންް އެ ދުވަސްތައް އެނބުރި އަންނާނެ ނަމައޭ އޭނާގެ ހިތަަށް އަރަމުންދިއެވެ. ޝަކުވާއިން އެއްކިބާވެ މަސަލަސްކަންމަތީ ހޭދަ ކުރެވުނު ލޯބީގެ އެ ދުވަސްތައް އިޔާދަވުމަށް އެދިއެދި ހުއްޓަސް, ފާއިތުވި ވަގުތެއް އަނބުރާ ނާންނާނެކަން ރީޝާގެ ވިސްނުމުގައި ހުއްޓެވެ.\nކުޑައިރުކޮޅަކު ވިސްނާލަން ހުރުމަށްފަހު, ޖެހިލުންވެފައި ހުރެ ނަމަވެސް ދާނިޝްގެ ކޮޓަރިއާއި ދިމާއަށް ރީޝާ ހިނގައިގަތެވެ. ދެ ޚިޔާލެއްގައި ހުރެ ނަމަވެސް ކޮޓަރީގެ ދޮރު ހުޅުވާލުމަށް ތަޅުގައި ހިފާލިއެވެ. ރީޝާ އުއްމީދުކުރި ގޮތަށް އެތެރެއިން ތަޅުނުލައި ހުރުމުން, ދަތިކަމެއްނެތި މަޑުމަޑުން ދޮރު ހުޅުވާލަައިފައި އެތެރެއަށް ނަޒަރު ހިންގާލިއެވެ. އެވަގުތު ރީޝާގެ ލޮލުގައި އަޅައިގަތްް މަންޒަރުން އޭނާގެ ހިތަށް އިތުރަށް އަސަރު ކޮޮށްލިއެވެ. އެކްސިޑެންޓްގެ ސަބަބުން ދާނިޝްއަށް ލިބުނު އަނިޔާގެ އަސަރު އަދިވެސް ނުފިލައި ހުރީތީ އޭގެ ތަދު އިހްސާސް ކުރެވެމުންދިއަ ހާލުގައި, ދާނިޝް އޭޭނާގެ ކަނާތުގައި ހުރި ފާރުގަނޑުގައި ބޭސް އަޅަން މަސައްކަތް ކުރަަމުންދިއެވެ. ދޮރުމަތީގައި ހުއްޓިލައިގެން ހުރެ އެ މަންޒަރު ބަލަން ހުރުން ރީޝާއަށް ފަސޭހަ ކަމަކަށް ނުވިއެވެ. ސޯފާގައި އިށީނދެލައިގެން އިނދެ ދަތި ގޮތަކަށް ދާނިޝް ކުރަމުންދިއަ މަސައްކަތްް ކާމިޔާބެެއް ނުވާނެއޭ ހިތަށް އަރުވާލަމުން, ދާނިޝްއާއި ދިމާއަށް ރީޝާ ހިނގައިގަތެވެ.\nކުއްލިއަކަށް ރީޝާ ފެނުމާާއިއެކު ދާނިޝް ސިހުނެވެ. ހައިރާންވެފައި އިރުކޮޅަކު ރީޝާއަށް ބަލަހައްޓައިގެން ދާނިޝްއަށް ހުރެވުނެވެ. އެއީ ހަޤީޤަތެއްކަން ޔަޤީންކޮށްލަަން ދާނިޝްއަށް ވަގުތުކޮޅެއް ބޭނުންވިއެވެ. ކުޑައިރުކޮޅަކު ހުއްޓިލައިގެން ހުރުމަށްފަހު, ދާނިޝްގެ ހައިރާންކަން އެކުލެވިފައިވާ މޫނުން ނަޒަރު އެއްފަރާތް ކޮށްލަމުން ކުރިއަށް ޖެހިލާާފައި ސޯފާގައި ރީޝާ އިށީނެެވެ. އެއަށްފަހު ދާނިޝްގެ އަތުގައި ހުރި ފާރުގަނޑުގައި ބޭސް އަޅައިދިނުމަށް ރީޝާ މަސައްކަތްް ކޮށްލިއެވެ. ނަމަވެސް..ހަމަ އެވަގުތު ދާނިޝް އޭނާގެ އަތް ދުރަށް ޖައްސާލިިއެވެ. ނުރުހުމާއި, ރުޅިވެރިކަމާއި އެކުގައެވެ. “އަހަރެން ރީޝާގެ އެހީތެރިކަމެއް ބޭނުމެއް ނޫން…ރީޝާގެ ހަމްދަރުދީއެއް ވެސް އަހަރެން ބޭނުމެއް ނޫން…” އަތާއި އެކު މޫނުވެސް އެެއްފަރާތް ކޮށްލަމުން ރީޝާގެ އެހީތެރިކަން ބޭނުން ނުވާކަމަށް ނުރުހުމާއިއެކު ދާނިޝް ބުނެލިއެވެ. ރީޝާގެ ސަބަބުން ކުލަވަރު ބަދަލުވެގެންދިއަ ދާނިޝްގެ މޫނުު އެއްފަރާތްކޮށްލި ނަމަވެސް ދާނިޝްގެ އެ ޢަމަލުުން ރީޝާގެ މަޤުސަދަަކަށް ބަދަލެއްނައެވެ. އެއްފަރާތް ކޮށްލި ދާނިޝްގެ އަތުގައި ހިފައި ކައިރިއަށް ދަމާލުމަށްފަހު ދެވަނަ ފަހަރަށް ދާނިޝްގެ އަތުގައި ބޭސް އަޅަން މަސައްކަތް ކޮށްލިއެވެ. ދެންވެސް ދާނިޝް ކަންތައް ކުރީ ހަމަ އެގޮތަށެެވެ. “ކިތައްފަހަރު ބުނަންވީ އަހަރެން ރީޝާގެ އެހީތެރިކަމެއް ބޭނުމެއް ނޫނޭ..ތިކަހަލަ ހިތް ހިލަ މީހެއްގެ އެހީތެރިކަމެއް އަހަރެން ބޭނުމެއް ނޫން…” ފާޅުގައި ނުރުހޭގޮތް ދައްކާލަމުން, ކުޑަމިންވަރަކަށް ވެސް ރީޝާގެ އެހީތެރިކަން ބޭނުން ނުވާކަމަށް, ނުރުހުމާއިއެކު ރީޝާއަށް ބަލަހައްޓައިގެން ހުރެ ދާނިޝް ބުންޏެވެ. އެހެނަސް..ރީޝާވެސް ގޮތްދޫކުރާކަށް ގަސްތެއް ނުކުރިއެވެ. ދާނިޝްގެ ރުޅިވެރިކަމުުގައި ރީޝާގެ މަޤުސަދު ހީނަރުކޮށްލެވޭފަދަ ބާރެއް ނެތްކަހަލައެވެ. ދާނިޝްގެ ނުރުހުމާއި އެކުގައި ނަމަވެސް ކުޑަ ހިތްވަރެއް ކޮށްލާފައި ރީޝާ, ދާނިޝްގެ އަތުގައި ނުހިކި ހުރި ފާރުގަނޑުގައި ބޭސްއަޅައިި ހުދު ބެންޑޭޖްއިން އެ ފާރުގަނޑު ރައްކާތެރި ކޮށްލިއެވެ.\nސިއްރު ސިއްރުން ދާނިޝްގެ މޫނަށް ރީޝާ ނަޒަރު ހިންގާލިއެވެ. އެ މޫނުމަތިިން ނުރުހުމުގެ އަސަރު ކިތަންމެ ރަނގަޅަކަށް ވެސް ރީޝާއަށް ހާމަވާން ހުއްޓެވެ. އެހެނަސް.. ދާނިޝްއަށް އޮޅިފައިވާ ރީޝާގެ ހަޤީޤަތް ހާމަކޮށްދޭން އޭނާ މަސައްކަތް ކޮށްލިއެވެ. “ދާނިޝް…! އަހަރެން…” ރީޝާގެ އަޑު ކަންފަތުގައި ޖެހުމާއިއެކު ދާނިޝްއަށް އުނދަގޫވި ކަހަލައެވެ. ދާނިޝްގެ މޫނުގައި އަތް ބީއްސާލަަން އުޅުނު ވަގުތު ރީޝާގެ އަތް ފޮޅާލުމަށްފަހު, ކޮޓަރިން ނިކުންނަން ދެތިން ފިޔަވަޅެއް އަޅާލައިފައި ދާނިޝް ހުއްޓުނެވެ.\nހިތަށް އަރާފައިބަމުންދިއަ އެތައް ޝަކުވާތަކެއް, އެތައް އުދާސްތަކެއް ރީޝާއަށް ހާމަކޮށްދޭން ދާނިޝްގެ ވިސްނުމަަށް އައެވެ. އެހެނަސް..ހަމަ އެ ސިކުންތުގައި ދެވަނަ ވިސްނުމަކަށް ދާނިޝް ޖެހިލިއެވެ. އަމިއްލަ ނަފުސަށް ކޮށްފައިވާ ވަޢުދުގެ މަތިން ހަނދާން ވުމުން އެ ހިތުގެެ ގިލަން ހިތުގައި ފޮރުވާލިއެވެ. ދެން އިތުރަށް އެ ހިތުގެ ރިހުން ރީޝާއަށް އަންގައި ދިނުމުގެ ބޭނުމެއް ނެތޭ ހިތަށް އަރުވާލަމުން, ގަދަކަމުން ކަހަލަ ގޮތަކަށް ހިންދިރުވާާލުމަށްފަހު, ތެމިގެންދިއަ ލޮލުން ވީއްލިގެން އައި ފެންތިކި ސިއްރިޔާތުގައިި ފޮހެލާފައި ކޮޓަރިން ބޭރަށް ދާނިޝް ހިނގައިގަތެވެ. ދާނިޝްއަށް ހާމަ ނުވާ ރީޝާގެ ޙަޤީޤަތް ބުނެދޭން ބޭނުން ވިޔަސް އެ ފުރުސަތު ރީޝާއަށް ދޭން ދާނިޝް ބޭނުން ނުވާކަން ފަސްއެނބުރި ބަލައިވެސް ނުލައި ކޮޓަރިން ނިކުމެގެން ދާނިޝް ދިއަތަން ބަލަން ހުރެ, ރީޝާއަށް ވިސްނުނެވެ.\nކޮޓަރިން ނިކުމެ ދެތިން ފިޔަވަޅެއް ކުރިއަަށް އެޅި ވަގުތު ހަނާޝްގެ ހުނުމުގެ އަޑު ދާނިޝްގެ ކަންފަތުގައި ޖެހުނެވެ. އެވަގުތު ދާނިޝްގެ މޫނުމަތީގަައިވާ ނުރުހުމާއި މާޔޫސްކަން ކުޑަހިނދުކޮޅެއްގެ ތެރޭ ފިލައިގެން ދިއެވެ. ސޯފާގައި އިށީނދެލައިގެން އިން ވަސީމާގެ އުނގުގައި ހުރެ ހަނާޝް ހެމުން ގެންދިއަ މަންޒަރު ފެނި ދާނިޝްގެ މޫނުމަތި ދިލިގެން ދިއެވެ. މަޑުމަޑުން އައިސް ސޯފާގައި އިށީންވަގުތު, ސައި ތައްޔާރުކޮށްފައި ވާކަމަށް ވަސީމާ ބުނެލިއެވެ. ކުޑަ ވަގުތުކޮޅަކުު ހަނާޝްއާއި ސަމާސާ ކޮށްލަން ހުރުމަށްފަހު ހައިހޫނުކަން ފިލުވާލުމަށް ވަސީމާގެ ފަހަތުން ކާގެއާާއި ދިމާއަށް ދާނިޝް ވެސް ހިނގައިގަތެވެ.\nކޮޓަރިން ނިކުމެގެން އައިސް ސިޓިންރޫމްގަައި ރީޝާ މަޑުކޮށްލިި މަންޒަރު ވަސީމާގެ ލޮލުުގައި އަޅައިގަތެވެ. “ރީޝާވެސް އާދޭ ސައިބޯން…” އިތުރު ތައްޓެއް މޭޒުމަތީގައި ބަހައްޓާލަަމުން ވަސީމާ ރީޝާއަށް ގޮވާލިއެވެ. ނަމަވެސް ވަސީމާގެ އަޑު ރީޝާގެ ކަންފަތުގައި ނުޖެހޭ ކަހަލައެވެ. ރީޝާގެ ފަރާތުން ޖަވާބެއް ނުލިބުމުން, ރީޝާގެ ގާތަށް ވަސީމާ އައެވެ. “ނުދާނަންތަ..؟” ވަސީމާ ސުވާލުކޮށްލިއެވެ. ސިހިފައި ކަހަލަ ގޮތަކަށް ވަސީމާއަށް ރީޝާ ބަލާލީީ ސުވާލު އުފެދިފައިވާ ނަޒަރަކުންނެވެ. ރީޝާގެ އެ ބަލާލުމުން, އޭނާގެ އަޑު ރީޝާއަށް ނީވޭކަން ވަސީމާއަށް ވިސްނުނެވެ. އެހެންކަމުން ދެވަނަފަހަރަށް ރީޝާ ގާތު ސައިބޯން ދިއުމަށް ވަސީމާ އެދުނެވެ. އެކަމާއި ދެކޮޅު ހަދަން ރީޝާ މަސައްކަތް ކޮށްލިއެވެ. ނަމަވެސް..އެކަމުގައި އިތުރު ބަހަނާއެއް ނުދައްކާށޭ ބުނެ, ރީޝާގެ އަތުގައި ހިފާާލަމުން ކާގެއާއި ދިމާއަށް ވަސީމާ ހިނގައިގަތެވެ.\nމޭޒު ދޮށުގައި ހުރި ހުސް ގޮނޑިއެއް ދަމާލާފައި އޭގައި އިށީީނުމަށް ރީޝާ ގާތު ވަސީމާ ބުނެލިއެވެ. ދައްކާނެ މާގިނަ ބަހަނާތަކެއް ނެތުމުން ރީޝާއަށް ޖެހުނީ ވަސީމާގެ ބަސް ޤަބޫލު ކުރާށެވެ. މަޑުމަޑުން ގޮނޑީގައި އިށީނދެލާފައި, ކުރިމަތީގައި އިން ދާނިޝްއަށް ރީޝާ ބަލާލިއެވެ. ނުރުހުންވުން ނޫން އެހެން އެއްޗެއް ދާނިޝްގެ މޫނުމަތީގައި ނުުވާކަން ރީޝާއަށް ފުރިހަމައަށް ދޭހަވާން ހުއްޓެވެ. އެވަގުތު އެތާނގައި އިނުން ދާނިޝްއަށް އަދަބަކަށް ވެފައި ވާކަހަލައެވެ. ޖެހިގެންހުރި ގޮނޑީީގައި އިށީނދެލައިގެން އިން ހަނާޝްގެ މޫނަށް ގަދަކަމުން ކަހަލަ ގޮތަކަށް ބަލާލައިފައި ހިނިތުން ވެލައެވެ. އެވަރުން ދާނިޝްއަށް ފުދުނެވެ. އެންމެ ލަފުޒެއް ވެސް ދުލުން ބޭރު ނުކުރަން ދާނިޝް ކުރި ހިތްވަރަށް ގަސްތަކާއި ނުލައި ހުރަސް އަޅަން ވަސީމާ ކުރި މަސައްކަތް ކާމިޔާބުވީ ވަރަށް ކުޑަ މިންވަރަކަށެވެ. މޭޒުދޮށުގައި އިށީނދެ, ސައިބޯންް ފެށުމަށްފަހު ވަސީމާ ދެއްކި ވާހަކަތަކާއި ކުރި ސުވާލުތަކަށް ދާނިޝް ޖަވާބު ދިނީ ކުރު ގޮތަކަށެވެ. މާގިނައިރު މޭޒުދޮށުގައި ހުރުމުގެ ގަސްތެއް ނެތުމުން, އަވަސްް އަވަހާއި ކައި ނިންމާލުމަށްފަހު އެތަނުން ނިކުތުމަށް ދާނިޝްގެ ހިތުގައި އޮތެވެ. ނަމަވެސް..އޭނާގެ އަތުގެ ރިހުން އެކަމަށް ހުރަސްއެޅިއެވެ.\n“ރީޝާ…މަންމަ ރީޝާ ގާތު ކަމަކު އެދެން ބޭނުން…ހީކުރަން މަންމަ މާޔޫސް ނުކުރާނެކަމަށް…” ނާސްތާ ނިންމާލައިފައި މޭޒުމަތިި ސާފުކޮށް ހަދާލުމަށްފަހު, ކާގެއިން ނިކުމެގެން އައިސްް ކޮޓަރިއަށް ވަދެ އެނދުގައި އިށީނދެ ހަމަޖެހިިލުމަށްފަހު, ރީޝާގެ އަތުގައި ހިފާލައިފައި ވަސީމާ ވާހަކަ ދައްކަން ފެށިއެވެ. މީގެ ކުޑަ ދުވަސްކޮޅެެއް ކުރިން ވަސީމާގެ ސިކުނޑީގައި އެނބުރެންފެށި ޚިޔާލުތަކުން ބާރު ލިބިގަންނަމުން އެކަމުގެ އަސްލަށް ޖެހިލަން އޭނާ މަސައްކަތް ކޮށްލިއެވެ. “ބުނެބަލަ…! މަންމަ ބުނާ އެއްވެސް ކަމަކާ އަހަރެން ދެކޮޅެއް ނުހަދާނަން…” ވަސީމާގެ ހިތުގައި އޮތް މަޤުސަދު ދެނެގަންނަން ނޭނގުނަސް ވަސީމާގެ އެދިލުމާއި ދެކޮޅު ނުހަދާނެކަމަށް ބުނެ ވަސީމާގެ އަތުގައި ހިފާލަމުން ފުރިހަމަ ޔަޤީންކަން ރީޝާ ދިނެވެ. ރީޝާގެ އެ ޖަވާބުން ވަސީމާގެ ހިތަށް ފިނިކަން ލިބިގެންދިއެވެ. އަދިވެސް ރީޝާގެ ހިތުގައިި އޭނާއަށްޓަކައި ޤަދަރާާއި އިޙްތިރާމް ނުފިލައި ހުރިކަން ޝައްކެއްނެތި ވަސީމާއަށް ޔަޤީން ކުރެވުނެވެ.\n“ރީޝާ…މަންމައަށްޓަކައި ނަމަވެސް ދާނިޝްއަށް މަޢާފުކޮށްދީ…! އަހަރެންގެ ދަރިފުޅަށް މަޢާފު ކޮށްދީ…!” ފުން ނޭވާއެއް ދޫކޮށްލުމަށްފަހު ރީޝާއަށް ނަޒަރު ހުއްޓާލަމުން އަސަރާއިއެކު ވަސީމާ ބުނެލިއެވެ. ވަސީމާގެ އެ ޖުމްލަތައް ކަންފަތުގައި ޖެހުމާއިއެކު ރީޝާގެ މޭގަނޑު ގުޑައިގަތެވެ. އެހާމެ ހައިރާންވިއެވެ. ވޭތުވެ ދިޔަ ދުވަސްތަކުގައި އެކަަހަލަ އެއްވެސް ވާހަކައެއް ވަސީމާގެ ދުލުން ބޭރުވެފައި ނުވުމާއިއެކު, ކުއްލިއަކަށް އެ މައުޟޫ ނެގުމުން ރީޝާ ސިހުނެވެ. ފެންކަޅިވި ވަސީމާގެ ލޯ ފެނުމުން ރީޝާގެ ހިތުގައި ޖެހުނެވެ. ދާނިޝްއަށް މަޢާފު ނުކުރަން ރީޝާ ކުރިން ނިންމި ނިންމުން ރަނގަޅު ނޫންކަމަށް ފުރަތަމަ ފަހަރަށް, ވަސީމާގެ ލޮލުގައި ވިދާލި ކަރުނަ, ރީޝާއަށް ބުނެދިިން ކަހަލައެވެ. “ދާނިޝްގެ ކުށުގެ އަދަބަކީ ރީޝާގެ ނަފުރަތު ކަމުގަ ނުހަދާ…! އާދޭސްކޮށްފަ ބުނަން….އަހަރެންގެ ދަރިފުޅުގެ މައްޗަށް ހިތް ސާފު ކޮށްލަދީ…ދެވަނަ ފަހަރަށް އެ ނިކަމެތި ހާލަތަށް އަހަރެންގެ ދަރިފުޅު ވެއްޓޭ މަންޒަރު ބަލަަން ހުންނާނެ ހިތްވަރެއް އަހަރެންގެ ގަޔަކު ނެތް…” ހުރި ހަމައެކަނި ދަރިފުޅުގެ ފުރާނަ ސަލާމަތުން ހުރުމަށް ހިތާއި ފުރާނައިން އެދެމުންދިއަ ހާލުގައި އެ ދަރިފުޅުގެ މައްޗަށް ހިތް ޚަލާސް ކޮށްދިނުމަށް, ރުއިމުގެ ތެރެއިން އާދޭހާއިއެކު ރީޝާ ގާތު ވަސީމާ އެދުނެވެ. ވަސީމާގެ އެ ހާލަތު ފެނުމުން ރީޝާގެ ލޯޯވެސް ތެމިގެންދިއެވެ. “އަހަރެން ޤަބޫލު ކުރަން…އަހަރެންގެ ދަރިފުޅަކީ ރީޝާގެ ކުށްވެރިއެއް…ދާނިޝްގެ ފަރާތުން ރީޝާއަށް ލިބުނު އަނިޔާ އަހަރެންގެ ހަނދާނުގަ އެބަހުރި…ރީޝާ, ދާނިޝްއާއިި ވަކިވުމުން ދާނިޝްގެ ހިތުގަ ރީޝާއާއި މެދު އުފެދުނު ނުރުހުމާ ރުޅިވެރިކަން ދިފާޢު ކުރާާކަށް ބޭނުމެއް ނޫން…އެކަމުގެ ވިސްނުމެއްވެސް ނެތް…އެކަމަކު…ރީޝާ އެގޮތަށް ކަންތައްކުރި ސަބަބު އެނގުމުން އަހަރެންގެ ދަރިފުޅު ރުއި ރުއިމާ ކުރި ހިތާމަ އަހަރެން ދުށިން…ސިއްރުން ހުރެ ކަރުނަ އޮހޮރި މަންޒަރު އަހަރެންގެ ލޮލުން ދުށިން…” މޫނު ތެތްމަމުންދިއަ ކަރުނަ ތަކާއިއެކު, ވަސީމާގެ ލޮލަށް ފެނުނު މަންޒަރުތައް ފުރަތަމަ ފަހަރަށް ނަމަވެސް ރީޝާއާއި އޭނާ ހިއްސާކޮށްލިއެވެ. އެތައް ދުވަހެއްގެ ފިކުރުތަކާއި އުދާސްތައް މިއަދު ހާމަ ކުރަން ވަސީމާއަށް މަޖުބޫރުވި ކަހަލައެވެ.\n“އެކަމަކު…ދެން އެ މަންޒަރު ބަލާކަށް އަހަންނަކަށް ކެތެއް ނުވާނެ…އާދޭސްކޮށްފަ ބުނަން…އަހަރެންްގެ ދަރިފުޅުގެ ދިރިއުޅުމަށް އެނބުރިި އާދޭ..! ރީޝާއާއި ވަކިން ދާނިޝް އެ ހޭދަކުރަނީީ އުފާވެރި ދިރިއުޅުމެއް ނޫން…” މަރުގެ ތުންފަތް މައްޗަށް ވެެއްޓިގެންދިއަ ދާނިޝް, އިތުރަށް ހިތާމައިގެ ތެރޭގައި އުޅޭ މަންޒަރު ބަލަން ކެތްނުވާނެކަމަށް ބުނަމުން, ދެވަނަ ފަހަރަށް ދާނިޝްގެ ދިރިއުޅުމަށް އެނބުރި އައުމަށް ބުނެ ވަސީމާ, ރީޝާ ގާތު އާދޭސް ކުރިއެވެ. ރީޝާގެ އަތުގައި ހިފަހައްޓައިގެންހުރެެ ކަރުނައިގެ ތެރެއިން ވަސީމާ އޭނާގެ ހިތުގެ އުދާސްތައް ހާމަކޮށްލިއެވެ. ފުރާނަ ފަދައިން ލޯބިވާ ދަރިފުޅުގެ ދިރިއުޅުމުން އުފާވެރިކަން ނެތިގޮސް, ހިތާމައާއި ތަކުލީފުތައް އެދިރިއުޅުން ވަށާލާފައިވާ މަންޒަރު ޣައިބުވެގެން ނުދާއިރު އޭގެ ހިތިއަސަރު ވަސީމާގެ ނިކަމެތި ހިތަށް ތަދުކުރަމުން ދެއެވެ. އެ ތަދުތަކާއި ވޭނަށް އިތުރަށް ކެތް ނުވުމުން އާދޭހާއިއެކު އެކަމުން މިންޖު ކޮށްދިނުމަށް ރީޝާ ގާތު ވަސީމާ އެދުނެވެ.\n“މަންމާ…! އަހަރެންގެ ހިތުުގަ ދާނިޝްއާއި ދޭތެރޭ އެއްވެސް ނަފުރަތުކަމެއް ނެތް…” ވަސީމާގެ އުނގުގައި މަޑުމަޑުން ބޯއަޅާލުމަށްފަހު ރީޝާ ބުނެލިއެވެ. “އަހަރެން ދުވަހަކުވެސް ދާނިޝްއަކަށް ނަފުރަތެެއް ނުކުރަން…އެކަމަކު..އަހަރެންގެ ހިތުގަވެސް ދާނިޝްއާ ދޭތެރޭ ނުރުހުމާ ހިތްހަމަނުޖެހުން އުފެދުނު…” ވަސީމާގެ ވާހަކަތަކަށް އިޚްތިރާމް ކުރުމާއިއެކު, އަމިއްލަ ނަފްސުުގެ ދިފާޢުގައިި ވާހަކަ ދައްކަން ރީޝާ މަސައްކަތްކޮށްލިއެވެ. “ދާނިޝް ނޫން އެހެން މީހެއްގެ ހަޔާތުގެ ބައިވެރިއަކަށް ވާން ނިންމީ ދާނިޝްގެ ކިބައިން ބަދަލު ހިފުމުގެ ނިޔަތުގައެއް ނޫން…އެގޮތަށް އަހަރެން ކަންތައް ކުރީ އަހަރެންގެ ހިތުގަ އުފެދުނު ނުތަނަވަސްކަމާ ނުރުހުމުގެ ސަބަބުން…ދާނިޝްގެ ފަރާތުން ލިބުނު އެކިވަރުގެ އަނިޔާތަކުގެ ސަބަބުން…މަންމައަށް ފެނުނީ ދާނިޝްގެ ރުޅިވެރިކަމުގެ އެންމެފަހުު މަންޒަރު…އޭގެ ކުރިންވެސް އެތައް އަނިޔާތަކެއް ދާނިޝްގެ ފަރާތުން އަހަންނަށް ލިބުނު…ހިތް ކުދިކުދި ވާވަރުގެ ބަސްތައް ބުނެ ރޮއްވައިހެދި…އަހަރެންގެ ލޮލުން ކަރުނަ ނާންނަ ހަމަ އެންމެ ދުވަހެއްވެސް ނުދާނެ…” ކަޅު ވިލާގަނޑެެެެއް ބޯމަތިކޮށްލި މާޒީގެ އެދުވަސްތަކުގެ ހަނދާން އާކޮށްލަމުން, އެދުވަސްތަކުގެ ހަޤީޤީ މަންޒަރު އޮޅުވާލުމެއްނެތި ވަސީމާއަށް ރީޝާ ހާމަކޮށްދިނެވެ. އެ ދުވަސްތައް ހަނދާން ވުމުން, ވަސީމާގެ އުނގުގައި ބޯ އަޅާލައިގެންް އޮވެ ރީޝާއަށް ގިސްލެވެންފެށުނެވެ. އެހެނަސް..ކެތްތެރި ވެލަމުން, ލޮލުން ފައިބަމުން ދިޔަ ކަރުނަތައް އެއްފަރާތް ކޮށްލާފައިި އިތުރަށް ބުނެދޭން ރީޝާ ފެށިއެވެ. “އަހަރެން އެކަންތަައް މަންމައަށް ހާމަ ނުކުރީ މަންމަގެ ހިތް ނުތަނަވަސް ކުރަން ބޭނުން ނުވާތީ…” ރީޝާ އިތުރަށް ބުނެލިއެވެ.\n“އެ އަނިޔާ ތަކުގެ ސަބަބުން, އަހަރެންގެ ހިތުގަ ދާނިޝްއަށްޓަކާާ އުފެދިފަވީ ލޯތްބާ ޤަދަރު ކުޑަވާންފެށި…ދާނިޝް މަތިން ހަނދާން ނައްތާލުުމަކީ އެންމެރަނގަޅު ގޮތްކަމަށް އަހަންނަށް ވިސްނުނު…އިޒްހާރުގެ ލޯބި އަހަރެން ޤަބޫލު ކުރީ ދާނިޝްގެ ހަނދާންތަކާ ދުރުވެވެން އޮތް އެންމެ ފަސޭހަ ގޮތަކީ އެއީ ކަމަށް ދެކިގެން…” ވަސީމާގެ އުނގުގައި ބޯއަޅާލަައިގެން އޮވެ, ރީޝާ އޭނާގެ ހިތުގެ ހަޤީޤީ ހާލަތު ސާފު ޢިބާރާތުުން ބަޔާންކޮށްދިނެވެ. ދާނިޝްއަށް ދެވަނަ ފުރުސަތެއް ދޭން ބޭނުން ނުވިސަބަބު ފަރުދާކުރުމެއްނެތި ހާމަކޮށްލިއެވެ. “މިއަދު އަހަރެންގެ ހިތް ދާނިޝްގެ މައްޗަށް ސާފުކޮށްފިން…އަހަރެންގެ ހިތުގަ ދާނިޝްއާާއި ދޭތެރޭ އެއްވެސް ނުރުހުމެއްނެތް…އެއްވެސް ކިލަނބުކަމެއް ވެސް ނެތް…އެކަމަކު…މިހާރު ދާނިޝްގެ ހިތްް ކިލަނބުވެއްޖެ…ރުޅިވެރިކަަން ތަކުރާރުވެއްޖެ…މިއަދުވެސް ދާނިޝް އެހުރީ އޮޅުމެއްގެ ތެރޭގަ…ހަޤީޤަތް މިއަދުވެސް ވަނީ ދާނިޝްއަށް ސިއްރުވެފަ…އެ ހަޤީޤަަތް އެނގޭކަށް ވެސް ދާނިޝް ބޭނުމެއް ނުވޭ…އިޒްހާރުއާއި އަހަރެންގެ ކައިވެނި ނުކުރެވޭކަން ދާނިޝްއަށް ވަނީ ސިއްރުވެފަ…އެވާހަކަ ބުނެދޭން ކުރި މަސައްކަތް ވެސް ވީ ބޭކާރު…މިހާރު އަހަރެންގެ އެއްވެސް ވާހަކައެއް އަޑު އަހާކަށް ދާނިޝް ބޭނުމެއް ނުވޭ…” ރީޝާގެ ހިތުގައި ދާނިޝްއަށްޓަކައި އުފެދުނު ނުރުހުމާއި ކިލަނބުކަން ނެތިގެން ގޮސްފައިވާކަމަށް އޭނާ ބުނެެލިއެވެ. ހަމައެހެންމެ މިއަދު ދާނިޝްގެ ހިތް އޮތްގޮތް ވެސް ރީޝާ ހާާމަކޮށްލިއެވެ. “ތިކަމާާ ދެރަނުވޭ…މަންމަ ހުރިހާ ވާހަކައެއް ދާނިޝްއަށް ބުނެދޭނަން…ރީޝާގެ ކައިވެނި އިޒްހާރުއާއި ނުވާކަން ދާނިޝް ގާތު އަހަރެން ބުނާނަން…” ރީޝާގެ ވާހަކަތައް އަޑުއެެހުމަށްފަހު ތެމިފައިވާ ލޯ ފޮހެލާާފައި, ރީޝާގެ ބޮލުގައިި ފިރުމާލަމުން ވަސީމާ ބުންޏެވެ. “ނޫން…މަންމަ ދާނިޝް ގާތު އެއްވެސް ވާހަކައެއް ނުބުނާތި..! ހުރިހާ ވާހަކައެއް އަހަރެން ބުނެދޭނަން…ހުރިހާ ހަޤީޤަތެއް ހާމަކޮށްދޭނަން…އެކަމަކު..މިވަގުތަކު ނޫން…” ވަސީމާގެ އުނގުން ބޯ ހިއްލާލަމުން, ދާނިޝްއަށް ހުރިހާކަމެެެެއް ހާމަކޮށްދޭނެެ ކަމަށް ރީޝާ ބުނެެލިއެވެ. ނަމަވެސް އެކަމަށް ވަގުތު ބޭނުންވާކަމަށް ބުނެ ވަސީމާއަށް ރީޝާ ވިސްނައިދިިނެވެ “އެންމެ ރަނގަޅު…އެކަމަކު..މަންމަ ބޭނުމީ ވީހާވެސް އަވަހަކަށް ވެދިޔަ ހުރިހާ ކަމެއް ހަނދާން ނައްތާލާފަ އާފެށުމަކުން ތި ދެކުދިން އާ ހަޔާތެއް ފެށުން…” ތެމިފައިވާ ރީޝާގެ ކޯތާފަަތް ފޮހެލަމުން ވަސީމާ ރީޝާގެ އެ އެދިލުމާާާއި އެއްބަސްވިއެވެ. ދާނިޝްއަށް ޙަޤީޤަތް ހާމަކޮށްދޭން ރީޝާއަށް ފުރުސަތު ދެމުން ވަސީމާ ބޭނުންވާގޮތް ހާމަކޮށްލިއެވެ. އެދުވަހަކުން ވަސީމާ ނުހަނު އުފާވާނެކަމަށް ވެސް ބުނެލިއެވެ.\nއިތުރު ހަފްތާއެއް ފާއިތުވެގެން ދިއައިިރުވެސް ހުރިހާކަމެއްވެސް ހުރީ ހަމަ އެއް ހާލަތެއްގަައެވެ. ހުރިހާ ހަޤީޤަތެެއް ހާމަކުރަން ކިތަންމެ ބޭނުންވިޔަސް ރީޝާއަށް އެ ފުރުސަތު ލިބޭގޮތް ނުވުމުން, އެހިތުގައި ނާއުއްމީދުގެ ސިއްކަޖެހިިފައި ވާކަހަލައެވެ. ދާނިޝްގެ ހާލަތު މުޅިން ރަނގަޅު ވެފަައި ވިޔަސް, އަދިވެސް ރީޝާ ފެންނަ ކޮންމެ ފަހަރަކު ދާނިޝް މޫނު އެއްފަރާތް ކޮށްލައެވެ. ނަޒަރު ބަދަލު ކޮށްލައެވެ. އަނގައިން ބުނަން ހިތަށް ވެސް ނުގެންނަ ފަދައެވެ. ހިތާއި ދެކޮޅަށް ނަމަވެެސް ރީޝާއަށް ވަނީ އެކަން ބަރުދާސްތު ކޮށްގެން ހުންނަން މަޖުބޫރުވެެފައެވެ.\n“އަހަރެން ހީކުރީ ރީޝާ ނާންނާނެ ކަމަށް…” ރީޝާގެ ކަރުކެހިލުމުގެ އަޑު ކަންފަތުގައި ޖެހިލުމާއި އެކު ފަސްއެނބުރި ބަލާލަމުން އިޒްހާރު ބުނެލިއެވެ. ކުޑަ ވަގުތުކޮޅަަށް ނަމަވެސް ބައްދަލުކޮށްލަން ބޭނުންވާ ކަމަށް އިޒްހާރު ބުނުމުން, މާގިނަ ބަހަނާތަކެއް ދެއްކުމެއްނެތި އިޒްހާރު ބުނި ތަނަށް, ބުނި ވަގުތަށް, ރީޝާ އައުމުން ޔަޤީން ކުރަން އިޒްހާރުއަށް ވަގުތުކޮޅެއް ބޭނުންވިއެވެ. “ކިހިނެއްވީ…؟ ކޮންކަމަކު އަހަރެން މިތަނަށް ތިގެނައީ..؟” ކަޅި ޖަހައިނުލައި ރީޝާއަށް އިޒްހާރު ބަލަން ހުރުމުން ބައްދަލު ކުރަން ބޭނުންވި ސަބަބު ރީޝާ އަހާލިއެވެ. “ކަމެއްނުވޭ…ހަމަ ރީޝާ ދެކިލާހިތުން…ފަހަރެއްގަ ވެދާނެ މީ އަހަރެމެންގެ އެންމެ ފަހު ފެނިލުން ކަމަށްވެސް…އެންމެފަހު ބައްދަލުވުމަށް ވެސް ވެދާނެ…” ފަރުދާ ކުރުމެއްނެތި އިޒްހާރު އޭނާގެ މަޤުސަދު ހާމަކޮށްލިއެވެ. “ކީއްވެ ތިހެން ތިބުނީ…؟” އިޒްހާރު ބުނަން މަސައްކަތް ކުރި އެއްޗެއް ރަނގަޅަށް ދޭހަ ނުވުމުން ރީޝާ ސުވާލުކޮށްލިއެވެ. “އަހަރެން މިއުޅެނީ ދިރިއުޅުން ބަދަލުކޮށްލަން…ރާއްޖޭން ބޭރަށް…މި ފަސްގަނޑުގަ މިހާރު އުުޅޭކަށް ބޭނުމެއް ނޫން…މިހާރު ބޭނުންވަނީ މި މާޙައުލުން ދުރަށް ދާން…” ރީޝާއަށް ފުރަގަސް ދެމުން އިޒްހާރު އޭނާގެ ފިކުރު ހުރި ގޮތް ބުނެދިއެވެ. އޭނާގެ ވިސްނުމުގައި ހުރީ އެ މައިދާންދޫކޮށް އެކަހެރިވުުންކަމަށް ބުނެލިއެވެ. “ރީޝާއާއި އެކު ހޭދަކުރެވުނު ދުވަސްތައް ހަނދާނުން ފިލާގޮތެެއް ނުވޭ…މަސައްކަތް ކުރިން…އެކަމަކުވެސް…ހިތް އެދެނީ އަދިވެސް ރީޝާގެ ލޯތްބަށް އެދެން..ތި ލޯތްބަށް އެދި އާދޭސްކުރަން…ރީޝާގެ ލޯބި ހާސިލުކޮށް ރީޝާ ތީ އަހަރެންގެ މިލްކަކަށް ހަދަން…އެކަމަކު…އޭޭގެ ނަސީބެއް ނެތްކަން އަހަރެން ޤަބޫލްކުރަން…” އިޒްހާރު އޭނާގެ ނިކަމެތި ހާލަތުގެ ކުޑަމިންވަރެއް ރީޝާއާއި ހިއްސާކޮށްލިއެވެ. ވިރެމުންދިއަަ އެ ހިތުގެ ވޭނީ އާހް ބުނެދެމުންދިއެވެ. “އަހަރެން ދެކެނީ މިތަނުން އަހަރެން ދިއުމަކީ އެންމެ ރަނގަޅުު ގޮތް ކަމަށް…ފަހަރެއްގަ ރީޝާގެ ހަނދާންތައް މަޑުމަޑުން ނެތިގެން ހިނގައިދާނެ…” ކިތަންމެ ހިތްވަރެއް ކުރިއަސް ބޭއިޚުތިޔާރުގައި އިޒްހާރުގެ ލޯ ތެމިގެންދިއެވެ. އިޒްހާރުގެ ކޫރުން އެޅިފައިވާ އަޑު ކަންފަތުގައި ޖެހުނު ކޮންމެ މީހެއްގެ ހިތަށްވެސް އަސަރު ކުރުވާނެކަން ގައިމެވެ. ރީޝާގެ ހިތުގައި ވެސް ޖެހުނެވެ. ވަކި ނިޔަތަކާއި ނުލައި ނަމަވެސް އިޒްހާރުއަށް ދެރައެއް ދެވިއްޖެ ކަމަށް އޭނާގެ ހިތް ބުނެލިއެވެ. އެހެނަސް…އެކަން ބަދަލުކުރެވެން ނެތް ކަމަށް ހިތާއިހިތުން ރީޝާ ކިޔާލިއެވެ. ގުޅިލާމެހިފައިވާ ލޯބީގެ އެ ދާސްތާގައި އުފަލާއި ހިތްހަމަ ޖެހުން އެކުވެފައި ވާއިރު ހިތާމައާއި ކެކުޅުން ވެސް ތަޙައްމަަލު ކުރަން ޖެހިފައިވާކަން އެންމެ ރަނގަޅަށް ތަޖުރިބާ ކޮށްފައިވަނީ ރީޝާއެވެ. ރީޝާގެ ހިތް ބޭޒާރުވި ދުވަހު އެ ދެމީހުންގެ ގުޅުުމުގައި ނިމުމުގެ ސިއްކަ ޖެހިގެންދިއެވެ. ރީޝާގެ ދުލުން ކިޔައިދިން ހަޤީޤަަތް އަޑު އިވުނު ވަގުތު އިޒްހާރުގެ ކަންފަތުގައި ހޮނުގުގުރީީގެ އަޑު ގުގުމާލި ކަހަލައެވެ. ރީޝާއާއި ދާނިޝްގެ އެންމެ ފަހު ބައްދަލުވުން, އޭގެ ފުރިހަމަ ތަފްޞީލާާއިއެކު ރީޝާ, އިޒްހާރުއާއި ހިއްސާ ކުރިއެވެ. ހުރިހާ ހަޤީޤަތެއް ހާމަ ކޮށްދިނުމަށްފަހު, އެދުވަހުު އެ ދެމީހުންގެ ގުޅުން އިތުރަށް ކުރިއަށް ގެންދެވެން ނެތްކަމަށްް ހިތާމައާއިއެކު މަޢާފަށް އެދެމުން އިޒްހާރު ގާތު ރީޝާ ބުނެލިއެވެ.\n“ހީކުރަން ރީޝާ އަބަދުވެސް އުފަލުގަ އުޅޭނެ ކަމަށް…” ފުސްވެގެން ދިއަ ލޯ ފޮހެލާފައި, ރީޝާއާއި އެއްފަރާތަައް އިޒްހާރު އެނބުރުނެވެ. އެއަށްފަހު ވަދާޢީީ ސަލާމަށް އަތް އުފުލާލިއެވެ. އިޒްހާރުއާއި ހަތަރުކަޅި ހަމަކޮށްލެެވުނު ވަގުތު އިޒްހާރުގެ ހުރިހާ ތަކުލީފު ތަކެއް, ހުރިހާ ރިހުމެއް ރީޝާއަށް އިހްސާސް ކުރެވުުނު ކަހަލައެވެ. އަދިވެސް ރީޝާއަށްޓަކައި އެހިތުގައި އުފެދުނު ލޯތްބަށް ކުޑަވެސް އުނިކަމެއް އައިސްފައި ނުވާކަން ރީޝާއަށް ދެނެގަނެވުނެވެ. އިރުކޮޅަކު ހިމޭނުން ހުރުމަށްފަހު ރީޝާވެސް މަޑުމަޑުން އަތް އުފުލާލަމުން, ސަލާމަށް އިޒްހާރު ދިއްކޮށްލި އަތުގައި ހިފާލިއެވެ. “ސޮރީ…” މަޑުމަޑުން ރީޝާގެ ދޫ ހަރަކާތް ކޮށްލިއެވެ. އިޒްހާރުއަށް ގަސްތަކާއި ނުލައި ދެރައެއް ދެވިއްޖެކަން ޤަބޫލުކުރާ ހާލުގައި އެކަމަށް ރީޝާ މަޢާފަަށް އެދުނެެވެ. އޭގެ ޖަވާބުގައި ބުނާނެ ވަކި އެއްޗެއް އެވަގުތު އިޒްހާރުގެ ވިސްނުމަށް އަންނަގޮތެއް ނުވިއެވެ. ލުއި ގޮތަކަށް ހިނިތުން ވެލާާފައި ދަނީއޭ ބުނެެ, ޖޯޑު ކޮށްލެވިފައިވާ ދެ އަތްތިލަ ވަކިކޮށްލުުމަށްފަހު, ހަމަ އެ ވަގުތު އެތަނަށް މަޑުކޮށްލި ޓެކްސީގެ އެހީ ލިބިގަންނަމުން, ރީޝާގެ ނަޒަރު ނުފޯރާ ހިސާބަށް ގޮސް އިޒްހާރު ގެއްލުނެވެ. އެ ވަގުތުކޮޅާއިމެދު ވިސްނާލަން ދެތިން މިނެޓްވަންދެން އެތަނުގައި މަޑުކޮށްލުމަށްފަހު ރީޝާ ވެސް ޓެކްސީއެއްްގެ އެހީ ލިބިގަންނަމުން, ގެއާއި ދިމާއަށް މިސްރާބު ޖަހާލިއެވެ.\nއިރު އުދަރެހުން އޮބާލީ ކުލަރީތި އެމަންޒަރު ފެންނަފަށުގައި ދާނިޝް ހުއްޓަައެވެ. ދާނިޝްގެ ކަޅި ހުއްޓިފައި ހުރީ އެދިމާއަށެވެ. ލޮލުގައި ވިދަމުންދިއައީ އެހިތްގައިމު މަންޒަރުގެ ކުލަތަކެވެ. ނަމަވެސް..ދާނިޝްގެ ސިކުނޑީީގައި އެނބުރެމުން ދިއައީ މުޅިން ތަފާތު މަންޒަރު ތަކެކެވެ. ތަފާތު ޚިޔާލު ތަކެކެވެ. އެކިއެކި ދުވަސްތަކުގެ ހަނދާންތަކެވެ. އެކިއެކި ވަގުތު ތަކުގެ ހަނދާންތަކެވެ. ރީޝާގެ ފުރަތަމަ ފެނިލުން އަދިވެސް ދާނިޝްގެ ހަނދާނުގައި ހަރުލައި ހުއްޓެވެ. ފުރަތަމަ ބައްދަލުވުން އަދިވެސް އެއަށް އެއްވެސް އުނިކަމެއް އައުމެއްނެތި ދާނިޝްގެ ހަނދާނުގައި ނުފިލައި ހުއްޓެވެ. ރީޝާގެ ޚިޔާލުތައް ސިކުނޑީީގައި އެނބުރެމުންދިއަ ހާލުގައި, އެތައްއިރަކު އެސްފިޔަވެސް ޖަހާނުލައި ހުރުމަށްފަހު, ރަތްވިލާތަކުގެ ތެރެއަށް ވަދެ ދުނިޔެ ކަޅުކޮށްްލާފައި އިރު ޣައިބުވެގެންދިއަަ ސުކޫތުގައި ދާނިޝްއަށް ލޯ މަރާލެވުނެވެ. އެހިނދު ކެތްމަދުވެފައި ތިބި ބަރު ފެންތިކިތައް, މެރިފައިވާ ދާނިޝްގެ ލޯޯ ތެރެއިން ރެކިގެންއައިސް ކޯތާފަތްމައްޗަށް ވެރިވެގަތެވެ. އެހެނަސް..އެ ފެންތިކިތަކަށް އޭގެ ނަސީބު ލިބުނީ ކުޑަ ވަގުތުކޮޅަކަށެެވެ. މަދު ސިކުންތުކޮޅަކަށެވެ. އެމަންޒަރު އިތުރު މީހަކަށް ފެނިދާނެތީ އަވަސް އަވަހަށް ދާނިޝް އޭނާގެ މޫނު ތެތްމާލި ކަރުނަތައް އެއްފަރާތް ކޮށްލިއެވެ. އެކަރުނަތަކަށް ދެވަނަ ފުރުސަތެއް ނެތޭ ބުނާކަހަލަ ގޮތަކަށް އޭގެ ކުޑަވެސް އަސަރެއް ހާމަ ނުވާނެހެން ރަނގަޅަށް މޫނު ފޮހެލާފައި, ފުން ނޭވާއެއްގެ އެހީގައި ހިތާާއި ސިކުނޑި ހަމައަކަށް އަޅުވާލުުމަށްފަހު, ލަސްތަކެއް ނުކޮށް, ދާނިޝް އެ މާހައުލާއި އަލްވަދާޢު ކިޔާލިއެވެ.\nފިކުރުތަކާއި އުދާސްތަކުން ހިތް ނުތަނަވަސްވެފައިވާ ހާލުގައި ކޮޓަރިއަށް ވަދެ ސޯފާތެރެއަށް ޖެހިގަންނަން ރީޝާއަށް މަޖުބޫރުވިި ކަހަލައެވެ. ގަސްތަކާއި ނުލައި ނަމަވެސް އިޒްހާރުގެ ހިތުގައި ޖައްސާލެެވުނީތީ އަމިއްލަ ނަފުސާާއި މެދު ޝަކުވާކޮށްލިއެވެ. އެހެނަސް..އެނޫން ގޮތަކަށް ކަންތައް ކުރެވެން ނެތްކަމަށް ހިތާއިހިތުން ރީޝާ ޤަބޫލުކުރިއެވެ. އިޒްހާރުގެ ލޯތްބާއި އޯގާތެރިކަަން ފުރިހަމައަށް ރީޝާއަށް ލިބުނެވެ. ނަމަވެސް..އެ ލޯބީގެ ސަބަބުންް ދާނިޝްގެ ހަޔާތް ވީރާނާ ކޮށްލެވެން ނެތް ކަމަށް ރީޝާ އޭނާގެ އަމިއްލަ ނަފްސަށް ވިސްނައިދިނެވެ. ސަބަބުތަކާއި އެކުގައި ނަމަވެސް ކޮންމެ ފަހަރަކު ރީޝާއަށް ދާނިޝްގެ ހިތުގައިޖައްސަައި ރޮއްވާލެެވުނެވެ. އެ ހަޔާތުން ދާނިޝް އެއްފަރާތް ކޮށްލެވުނެވެ. ދާނިޝްގެ ހިތް މާޔޫސްކޮށްލައި ބޭކާރު ކޮށްލެވުނެވެ. ދުވަހަކުވެސް ފޮހެވިގެން ނުދާނެފަދަ ވަރުގަދަ ލޯތްބަކުން ދެހިތް ބަނދެލެެވުނު ވަގުތު އެދެމެދަށް ނަފުރަތުގެ ހިޔަނި އެޅުމުގެ ފުރުސަތު ހުޅުވިގެން ދިއައީ ބަދަލުކުރެވެން ނެތްް, ރީޝާގެ ހަމައެންމެ ނިންމުމެއްގެ ސަބަބުންކަން ރީޝާ ޤަބޫލުކޮށްލިއެވެ. އެ ނިންމުމާއި މެދު ފުރަތަމަ ފަހަރަށް ނަމަވެސް ރީޝާ ސުވާލު އުފައްދާލިއެވެ. އެދުވަހު ކަންތައް ކުރެވުނީ ރަނގަޅަށް ބާއޭ ރީޝާގެ ހިތަށް އަރަމުންދިއެވެ. އެޚިޔާލުތަކުން ސިކުނޑި ފުނިޖެހުުނު ވަގުތު ބޮލުގައި ރިއްސާލުމުން, ބޮލުގައި ބާރަށް ހިފަހައްޓާލާާފައި ލޯމަރާލިއެވެ. އެވަގުތު ހަނާޝް ދުވެފައި އައިސް ރީޝާގެ އުނގުތެރެއަށް ޖެހިގަތެވެ. ހަނާޝްގެ އުފާވެރި މޫނު ފެނުމުން ބޮލުގެ ރިހުން ރީޝާގެ ހަނދާނުން ކައްސާލިއެވެ. ހިނިތުންވެލަމުން ނުހަނު ލޯތްބާއިއެކު ހަނާޝް މެޔާލައި ބޮނޑިކޮށްލިއެވެ. އެހިނދު އެހިތަށް ލިބިގެންދިއަ ފިނިކަން, ހުރިހާ ފިކުރުތަކެއް އެއްފަރާތްކޮށްލިއެވެެ. އެ ފިކުރުތަކަށް އިތުރު ފުރުސަތެެއް ނެތޭ ބުނާކަހަލަ ގޮތަކަށް އެޚިޔާލުތަކާާއި ފިކުރުތައް ދޫކޮށްލިއެވެ.\nދަތުރު ނިންމާލާާފައި އަޒީލްއަށް ގެއަށް އާދެވުނުއިރު އެރޭ ދިހައެއް ޖަހައި ބޮޑުވެއްޖެއެވެ. ވެފައި ހުރި ވަރުބަލި ކަމެއްގެ ސަބަބުން ކޮނޑުގައި އޮތްް ދަބަސް ނަގައި އެއްފަރާތެެއްގައި ބަހައްޓާލުމަށްފަހު އެނދުގައި އުއްޑުން އޮށޯތެެވެ. ކުއްލިއަކަށް އެވަގުތު ފޯނު ރިންގުވާން ފެށުމުން, އިރުކޮޅަކު ހިމޭނުން އޮތުމަށްފަހު, ދެވަނަފަހަރަށް ރިންގުވާން ފެށުމުން މޭޒުމަތީގައި ބާއްވާލި ފޯނަށް ޖަވާބު ދޭން އަޒީލް އަވަސްވެގަތެވެ. “އަދިވެސް މިކޮޅަށް ނާދެވޭތަ..؟” ފޯނު ކަންފަތުގައި ޖައްސާލުމާއެކު ދާނިޝްގެ އަޑު އަޒީލްގެ ކަންފަތުގައި ޖެހިގެން ދިއެވެ. “ނޫނޭ…ދަތުރު ނިންމާލާފަ އައިސް ހަމަދެންމެ ގެއަށް މިވަނީ…ކިހިނެއްވީ…؟ މިއަދު އަނެއްކާ ކޮންކަމެއް ދިމާވެގެން ތިއުޅެނީ…؟” ދާނިޝްގެ ސުވާލަށް ޖަވާބުދިިނުމަށްފަހު, އެނދުގައި އިށީންނަމުން އަޒީލްވެސް ދާނިޝްއަށް ސުވާލުތަކެއް ހުށައަޅާލިއެވެ. އެެވަގުތު ޝިފްނާ އައިސް ކޮޓަރިއަށް ވަނެެވެ. “އާދޭ ކޮފީއަކަށް…އައީމަ ވީގޮތް ބުނެދޭނަން…” ދާނިޝް ބުނި ގޮތަށް ކަންތައް ކުރަން އެެއްބަސްވަމުން ފޯނު ބާއްވާފައި, ކައިރިއަށް އައުމަށް ޝިފްނާއަަށް އަޒީލް އިޝާރާތް ކޮށްލިއެވެ. “ކާކު ގުޅީ..؟” އަޒީލްގެ އެއްފަރާތުގައި އިށީންނަމުން ޝިފްނާ އަހާލިއެވެ. “ދާނިޝް…މަށަށް އެބަ ހީވޭ ކޮންމެވެސް ކަމެއް ވެއްޖެހެން…މިއަދު ވާހަކަ ދެއްކި ރާގުން ހީވަނީ ކޮންމެވެސް ބޮޑު ކަމެއް ދިމާވެގެން އުޅޭހެން…ވީކީއްކަމެއް ނޭނގެ…އެކަމަކު..ކޮންމެވެސް ކަމެއް ދާނިޝްއަށް ވެއްޖެ…” ޝިފްނާގެ އަތުގައި ހިފާލަމުން ކަންބޮޑުވެފައި ހުރެ އަޒީލް ޝިފްނާގެ ސުވާލަށް ޖަވާބުދިނެވެ. “އެހާބޮޑަށް ހާސްނުވެބަލަ…! އަޒީލް ބުނީމެއްނު އައުމުގެ ކުރިން ރަނގަޅުު ކާއެއްޗެއް ހަދާފަ ބަހައްޓާށޭ…އަހަރެން މިއައީ ކާންހަދާފަ…ފުރަތަމަ ހިނގާ ކާންދާން…ކައިގެން ދާނިޝްގެ ގާތަށް ދާާނީ…” ދާނިޝްއަށް ވީކީއްބާއޭ ހިތަށް އަރާފައި އަޒީލްގެ ކަންބޮޑުވުުން ފެނުމުން, ހާސްވުުމުގެ ބަދަލުގައި ކެތްތެރިކަން އިސްކުރަމުން އަޒީލްއަށް ޝިފްނާ ވިސްނައިދިނެވެ. އެހާއަވަހަށް ހިތް ނުތަނަވަސް ނުކުރަން ޝިފްނާ މަޝްވަރާދިނެވެ. ދާނިޝްއަށް ވީކީއްކަން އެނގެން އަޒީލް ބޭނުންވެފައި ހުރިވަރު ޝިފްނާ ދެނެގަތެވެ. ނަމަވެސް…އޭގެ ކުރިން އަޒީލްއަށް ކާއެއްޗެއް ދިނުން މުހިންމުކަމަށް ޝިފްނާ ވިސްނިއެވެ.\nލަސްތަކެއްނުކޮށް ކައިނިމިގެން އަޒީލް އަވަސްވެގަތީ ދާނިޝްގެ ގާތަށް ދިއުމަށެވެ. ވީ ކީއްކަން ނޭނގޭހާ ހިނދަކު ހިތަށް ހަމަޖެހުމެއް ނުލިބޭނެއޭ ޝިފްނާ ގާތުގައި ބުނެލާާފައި, ގެއިން ނިކުމެ އާދައިގެ މަތިން ކޮންމެ ދުވަހަކުވެސް ދެމީހުން ވަންނަ ކެފޭއާއި ދިމާއަށް އަޒީލް މިސްރާބު ޖަހާލިއެވެ. ގާތްގަނޑަކަށް ދިހަވަރަކަށް މިނެޓް ތެރޭގައި އަޒީލްއަށް އެ ތަނަށް އާދެވުނުއިރު އަޒީލްގެ އިންތިޒާރުގައި ދާނިޝްއިނެވެ. “ކިހިނެއްވީ…؟ މިއަދު އަނެއްކާ ކޮންކަމެއް ގޯސްކޮށް ހިނގީ..؟ އަހަރެން މިހުންނަނީ ވަރަށް ކަންބޮޑުވެެފަ…ވީގޮތް ކޮންމެވެސް ވަރަކަށް ފޯނުންވެސް ބުނެލިނަމަ…” ދާނިޝް ފެނުމާއިއެކު އަޒީލްއަކަށް މަޑަކުން ނުހުރެވުނެވެ. ވީގޮތް އޮޅުންފިލުވަން އަޒީލް ހުރީ ކެތްމަދުވެފައެވެ. އަޒީލްވެސް ގޮނޑީގައި ހަމަޖެހިލުމުން ކަމުގެ އަސްލަށް ދާނިޝް ވާސިލްވިއެވެ. ދާނިޝްގެ ފުރަތަމަ ޖުމްލައިގައި ވެސް ވީ ޝަކުވާއިން ފުރިފައިވާ ސުވާލެކެވެ. އެ ސުވާލުން އަޒީލްއަށް ހައިރާންކަން ގެނުވިއެވެ. އިރުކޮޅަކު ޖަވާބު ނުދެވިފައި ހުރުމަށްފަހު އަޒީލް ވާހަކަ ދައްކަންފެށިއެވެ. ދާނިޝްގެ ނުތަނަވަސްކަން ދުރުކޮށްލުމަށް އަޒީލް މަސައްކަތް ކޮށްލިއެވެ. ދާނިޝްގެ ސުވާލުތަކާއި ޝަކުވާތަކަށް އަޒީލް ޖަވާބުދާރީވިިއެވެ. ވިސްނުން ތެރިކަމާއިއެކު ދާނިޝްގެ މާޔޫސްވެފައިވާ މޫނުމަތިން އޭގެ އަސަރު ކުޑަކުރެވޭތޯ އަޒީލް ހިތްވަރު ކޮށްލިއެވެ. އެކަން ކޮންމެވެސް މިންވަރަކަށް އަޒީލްއަށް ކާމިޔާބު ކުރެވުނެވެ. ޝަކުވާތައް އެއްފަރާތް ކޮށްލާފައި މަޑުމަޑުން ދާނިޝް ހަމަޖެހިލިއެވެ. އެއަށްފަހު އަޒީލްގެ އިޝާރާތަަކަށް ގެނައި ކޮފީތައްޓަށް, އަޒީލްފަދައިން ދާނިޝް ވެސް ސަމާލުކަންދިނެވެ.\nއާދުވަހެކެވެ. އެދުވަހުގެ މެންދުރު ވަގުތު ފަހަނައަޅައި ގޮސް އަސުރަށް އަޅައިގަންނަން ހުރީ ކުޑަވަގުތު ކޮޅެކެވެ. ތުނިތުނިކޮށް ވެހެމުންއައި ވާރޭގެ ކުލަވަރު ކެނޑި, އުޑުމަތި ސާފުކޮށްލި ވަގުތު އަޒީލްގެ ފަހަތުން ގޮސް ޝިފްނާވެސް އަޒީލްގެ ސައިކަލަށް އަރައި ހަމަޖެހިލިއެވެ. އެއާއިއެކު ދެފަރާތަށް ބަލާލުމަށްފަހު ތޮއްޖެހިފައިވާ މަގުުން ކުޑަކުޑަ ހުސް ޖާގައެއް ހޯދާލަމުން އަޒީލް އޭނާގެ ސައިކަލް ކުރިއަށް ދުއްވާލިއެވެ. ވާރޭގެ އަސަރު ކެނޑިފައި ވިޔަސް ވައިގެ ތެތްފިނިކަން ފަޒާ ތެރޭގައި ފެތުރިފައިވިއެވެ. އެކަން އަޒީލްއާއި ޝިފްނާއަށް ވެސް އިހްސާސް ކުރެވެން ހުއްޓެވެ.\nފާއިތުވި ދިހަވަރަކަށް މިނެޓްގެ ތެރޭގައި ބަނދަރުުގެ އެއްފަރާތުގައި އަޒީލް އޭނާގެ ސައިކަލް މަޑު ޖައްސާލިިއެވެ. އެއަށްފަހު ވަށައިގެން ހޯދާލިއެވެ. އެހެނަސް..އަޒީލް ދެކެން ބޭނުންވި މަންޒަރު ލޮލުގައި އަޅައިގަންނަގޮތް ނުވުމުން އެކަން ޝިފްނާއާއި ހިއްސާކޮށްލިއެވެ. “އެކަކުވެސްް ފެންނާކަށް ނެތް…އަނެއްކާ ޝިފްނާ އެމީހުންގާތު ބުނީ މިތަނަށް އަންނާށޭތަ…؟” ފަރާތް ފަރާތަށް ކަޅި އުކަމުން އަޒީލް ޝިފްނާއާއި ސުވާލުކޮށްލިއެވެ. “އާނ…މީދެން މީހަކަށް ނޭނގޭނެ ތަނެއްވެސް ނޫނެއްނު…” ސައިކަލުން ފައިބަމުން ޝިފްނާވެސް އެކި ދިމަދިމާލަށް ނަޒަރު ހިންގަންފެށިއެވެ. އެވަގުުތު މާދުރުނޫން ހިސާބަކަށް މަޑުކޮށްލި ޓެކްސީއިން ރީޝާއާއި އިނާޔާ ފޭބި މަންޒަރު ކުއްލިއަކަށް ޝިފްނާގެ ލޮލުގައި އަޅައިގަތެވެ. “އެއޮތް އައީީ ރީޝާމެން…” އަޒީލްއަށް އެމަންޒަރު ދައްކާލަމުން ޝިފްނާ ބުނެލިއެވެ. “މާ ލަހުން ތި އާދެވުނީ…ތިމީހުންގެ އިންތިޒާރުގަ އަހަރެމެން މިތާނގަ ތިބޭތާ ކޮންއިރެއް…ކޮޅަށް ތިބެތިބެ ފައިގަވެސް ރިއްސަން ފަށައިފި…” ރީޝާމެންގެ ކައިރިއަށް ޖެހިލަމުން އަޒީލް ސަމާސާ ގޮތަކަށް ބުންޏެވެ. “ހުސް ދޮގު…އަހަރެމެން ވެސް މިއައީ ހަމަ ދެންމެ…އަޒީލްއަށް ދޮގެއް ނުހަދާާ ހިތްހަމައެއް ނުޖެހޭނެ…” އަޒީލްގެ ކޮނޑުގައި ޖަހާލަމުން ޝިފްނާ ބުނެލިއެވެ. އެވަގުތު ކޮނޑަަށް ފިސަހަރި ތަދުވާ ކަމަށް ހަދައިފައި ކޮނޑުގައި ފިރުމަން ފެށުމުން އިނާޔާާ އަޒީލްއާއި ދިމާކޮށްލިއެވެ. “އަދިވެސް ދޮގެއް އޮތިއްޔާ ހެދޭތޯ ބަލާތި…! އަޒީލްއަށް ލިބޭނީ ހަަމަ ތިކަހަލަ ލަނޑު…” ހިނިގަނޑަކާއިއެކު އިނާޔާ ބުނެލިއެވެ. “މަށާ ދިމާނުކޮށް ދެންވެސް އަވަހަށް ދާާން ހިނގާބަލަ…ހަތަރެއް ޖަހާއިރު އެހެން ދަތުރެއްވެސް އެބައޮތޭ…މިހާރު ތިނެއް އެ ޖެެެހީ…” އަތުގައި އޮތް އަތުކުރިގަޑިއަށް ކަޅި ހިންގާލަމުން އަޒީލް ބުނެެެެެެެެލިއެވެ. އަޒީލް ބެލީ ވީހާވެސް އަވަހަށް އިނާޔާގެ ބަސްތަކުން ސަލާމަތްވާށެވެ. އިތުރަށް ވާހަކަ ދައްކަން ނުހުރެ, އަވަސް ފިޔަވަޅުތަކެއްގައި ލޯންޗުދޮށާއި ދިމާއަށް އަޒީލް ހިނގައިގަތުމުން އަޒީލްގެ ފަހަތުން އެންމެންވެސް ހިނގައިގަތެވެ.\nއޭގެ ގާތްގަނޑަކަށް ވިއްސަކަށް މިނެޓް ފާއިތުވެގެން ދިޔައިރު މަންޒިލަށް ވާސިލް ވެވުމުން ޝިފްނާގެ ހިތް އުފަލުން ފުރުނު ކަހަލައެވެ. ގޭތެރެއަށް އެޅި ފުރަތަމަ ފިޔަވަޅާއިއެކު ޝިފްނާއަށް އޭނާގެ މަންމަ ފެނުމުން އެންމެ ފުރަތަމަވެސް އޭނާގެ މަންމައާއި އޮޅުލައިގަތެވެ. ޝިފްނާ ފެނުމުން ދުވެލާފައި އައި ޝިފްނާގެ ކޮއްކޮއާއި ވެސް ހަމައެހާމެ ލޯބިން އޮޅުލައިގަތެވެ. ޢާއިލާއާއި ބައްދަލުވާ ކޮންމެ ފަހަރަކު އުފަލުން ގޮސް ޝިފްނާއަށް ރޮވޭގޮތްވެއެވެ. މިއަދުވެސް ޝިފްނާގެ ހާލު ހަމަ އެފަދައެވެ. ދުރުގައި އުޅުނަސް ޢާއިލާގެ އެންމެންދެކެ ވެސް ޝިފްނާ އިންތިހާއަށް ލޯބިވެއެވެ. އެ ލޯބަށް ކުޑަވެސް ބަދަލެއް ނާދެއެވެ. އެންމެންގެ ހާލުއަހުވާލު އޮޅުންފިލުވުން ޝިފްނާ ދޫކޮށެއް ނުލައެވެ. ޝިފްނާ ފަދައިން އަޒީލް ވެސް ޝިފްނާގެ މަންމައާއި ކޮއްކޮގެ ހާލުއަހުވާލު އަހާލިއެވެ. ޝިފްނާގެ ބައްޕައާއި ބޭބެ އެވަގުތު ގޭގައި ނެތް ކަމަށް ޝިފްނާގެ މަންމަ ބުުުންޏެވެ. “ކީއްވެ ކޮޅަށް ތި ތިބީ…އާދޭ އިށީންނަން…” ރީޝާމެންނަށް ބަލާލާފައި ސޯފާއަށް އިޝާރާތް ކޮށްލަމުން ޝިފްނާގެ މަންމަ ބުނެލިއެވެ. “ތި ދެކުދިންގެ ހާލުއަހުވާލު ކިހިނެއް…؟” ސޯފާގައި އިށީނދެ ހަމަޖެހިލުމުުން ރީޝާމެންގެ ހާލުއަހުވާލު އޮޅުންފިލުވާާލަން ޝިފްނާގެ މަންމަ އަވަސްވެގަތެވެ. އޭގެ ޖަވާބުގައި ހާލު ރަނގަޅުކަމަށް ރީޝާއާއި އިނާޔާ ވެސް ބުނެލިއެވެ. ކުޑައިރުކޮޅަކު ވާހަކަ ދައްކާލަން މަޑުކޮށްލުމަށްފަހު ދަތުރުގެ ވާހަކަ ހަނދާން ކޮށްލަމުން އަޒީލް މިސްރާބު ޖަހާލީ ލޯންޗު ދޮށާއި ދިމާއަށެވެ. އަޒީލް ދިއުމުން ޝިފްނާގެ އެދުމުގެ މަތިން ރީޝާއާއި އިނާޔާ, ޝިފްނާގެ ފަހަަަަަަތުން އޭނާގެ ކޮޓަރިއާއި ދިމާއަށް ހިނގައިގަތެވެ.\nޝިފްނާގެ ކޮޓަރިއަށް ވަދެވުމާއި އެކު އެނދުމައްޗަށް ޖެހިގަންނަން އިނާޔާ ހުރީީ ކެތްމަދުވެފައެވެ. ރީޝާ ވެސް އެނދުގެ އެއްފަރާތުގައި އިށީނެވެ. އެހެނަސްް..ޝިފްނާ ނިކުތީ ބެލްކަންޏަށެެވެ. ޝިފްނާގެ މިންނަތް މަސައްކަތުން ޒީނަތްތެރި ކޮށްފައިވާ އެ ބެލްކަންޏަށް ނަޒަރު ހިންގާލި ކޮންމެ މީހެއްގެ ހިތް ވެސް, ޝިފްނާގެ އަތުން ހައްދާފައިވާ މާގަސްތަކުގަަަައި ފޮޅިފައިވާ މާތަށް ފަދައިން އުފަލުން ފޮޅިލާނެކަން ގައިމެވެ. ކޮންމެ ގަހެއްގައި ވެސް ވަކިވަކިން އަތް ބީއްސާލަމުން އޭގެ ރީތިކަމާއި ޝިފްނާގެ މަސައްކަތަށް ރީޝާއާއި އިނާޔާ ތަޢުރީފު ކުރަމުންދިއެވެ. އެކަމަށް ޝުކުރިއްޔާއޭ ބުނެލަމުން ޝިފްނާ ވެސް ރީޝާމެންނާއި އެއްބައިވެލިއެވެ. ގަސްތަކުގެ ރީތިކަން ސިފަކުރުމުގައި ވަގުތުކޮޅެއް ހޭދަ ކުރުމަށްފަހު, ބަނޑުހައި ވާކަމަށް ބުނެ ކާގެއަށް ވަދެލާފައި އަަަަަަަަަަންނާނަމޭ ބުނެ ޝިފްނާ ހިނގައިގަތުމުން އިނާޔާވެސް ކާއެއްޗެއް ބޭނުންވާކަމަށް ބުނެ ޝިފްނާގެ ފަހަތުން ހިނގައިގަތެވެ. އެވަގުތު އެއްވެސް އެއްޗެއް ބޭނުން ނުވާކަމަށް ބުނެ ރީޝާ އެތާނގައި މަޑުކޮށްލިއެވެ.\n“..އަހަރެން ރީޝާގެ އެހީއެއް ބޭނުމެއް ނޫން…ރީޝާގެ ހަމްދަރުދީއެއް ވެސް ބޭނުމެއް ނޫން…” ނުރުހުމާއިއެކު ދާނިޝްގެ ދުލުން ބޭރުކުރި އެ ޖުމްލަތައް ރީޝާގެ ކަންފަތުގައި ގުގުމާލިއެވެ. އެހިނދު ރީޝާއަށް މަޑުމަޑުން ލޯ މަރާލެވުނެވެ. ބެލްކަނީގަައި ހުރަހަށް ވަށާލައިފައިވާ ދަގަނޑު ހޮޅީގައި ހިފަހައްޓައިލަައިގެން ހުރެ, ދާނިޝްގެ ޚިޔާލްތަކަށް ގެބިގެންދިއަ ވަގުތު އިޚްތިޔާރަަކާއި ނުލައި ރީޝާގެ ލޯ ތެމިގެންދިއެވެ. ހިނިތުން ވުމުގެ ކުލަވަރު ކުޑަމިންވަރަކަށް ވެސް ނެތް އެ މޫނުމަތިން ފާޅުވާން ހުރީ ނާއުއްމީދުގެ އަސަރެވެ. އުފާވެރިކަމުގެ އަސަރު ކުޑަވެފައިވާ ދިރިއުޅުމުގެ ހަމަހިމޭންކަމެވެ. ފޮނި އުއްމީދުތަކެއް ކުރި ލޯބީގެ މައިދާނުުގައި ކުރެވުނު ހަލަބޮލި ތަޖުރިބާގެ ކުލަވަރު ފަރުދާއަކާއި ނުލައި ރީޝާގެ މޫނުން ފާޅުވާން ހުއްޓެވެ.\n“އެހެންމީހުންގެ ހިތުގަ ޖައްސާފަ ވަކި ރީޝާއަކަށް ވެސް އުފަލެއް ނުލިބުނު ދޯ…” ކުއްލިއަކަށް ކަންފަތުގައި ޖެހުނު އަޑު ރީޝާގެ ހިތް ސިއްސުވާލިއެވެ. ބޭއިޚުތިޔާރުގައި ރީޝާއަށް ލޯ ހުޅުވާލެވުނެވެ. އެވަގުތު ކަރުނައިން ބަރުވެފައިވާ ރީޝާގެ ލޮޮލުން ފޭދިގެން އައި ކަރުނަތައް އޭނާގެ ކޯތާފަތް ތެތްމާލިއެވެ. ރީޝާގެ ކަންފަތުގައި ޖެހުނު އަޑު ޔަޤީން ނުކުރެވޭހާލުގައި ފަސްއެނބުރި ބަލާލިއެވެ. ރީޝާއަށް ހީވީ ހަމަ ރަނގަޅަށެވެ. ރީޝާގެ ކަންފަތުގައި ޖެހުނު އަޑުގެ ވެރިއަކީ ދާނިޝްއެވެ. އެވަގުތު ދާނިޝް ފެނުމުން ޤަބޫލުކުރަން ދަތި ވެފައިވާކަހަލަ ގޮތަކަށް ދާނިޝްއަށް ކަޅި ހުއްޓައިލައިގެން އިރުކޮޅަކު ރީޝާއަށް ހުރެވުނެވެ. ހިތުގައި އުފެދުނު ސުވާލުތަކަަކާއިއެކުު ދާނިޝްއަށްް ބަލަހައްޓައިގެން ހުރުމަށްފަހު, ދާނިޝް ބުނެލި ޖުމްލަ ހަނދާނަށް އައުމުން މޫނު އެއްފަރާތް ކޮށްލިިއެވެ. “އެކަމަކު..ހާދަ އަވަހަކަށްް ރީޝާ ދޫކޮށްލާފަ އިޒްހާރު އެ ދިޔައީ…އެއީތަ ރީޝާދެކެ އިޒްހާރު ވި ލޯތްބަކީ…؟” ދާނިޝް ފެނުމުން ވީ ހައިރާންކަން ކެނޑިގެން ނުދަނީސް ރަކިކުރާ ފާޑަކަށް ދާނިޝް ވާހަކަ ދައްކަން ފެށުމުން ރީޝާ ވަކިން ހައިރާންވިއެވެ. އިހުނަށްވުރެ ބޮޑަށް ނުތަނަވަސްކަން ރީޝާގެ މޫނުމަތިން ފާޅުވެގެން ދިއެވެ. ހަމައެވަގުތު ދާނިޝްއަށް ރައްދު ދިނުމަށް ރީޝާގެ ހިތަށްއެރިއެވެ. ނަމަވެސް..އެއަށްވުރެ އެތަނުން ދިއުން ރަނގަޅުކަމަށް ރީޝާއަށް ވިސްނުނެވެ. އެހެންކަމުން ދާނިޝްއަށް ރައްދު ދިނުމެއްނެތި އެތަނުން ދިއުމަށް ރީޝާ ހިނގައިގަތެެވެ. އެވަގުތުު ހުށިޔާރު ކަމާއިއެކު ރީޝާގެ އަތުގައި ދާނިޝް ހިފާލިއެވެ. “ރީޝާއަކީ ދާނިޝްގެ ޙައްޤެއް…ރީޝާގެ ހިތުގަަވަނީ ދާނިޝްގެ ނަން…އަދިވެސް ރީޝާގެ ހިތުގަ ވިންދު ޖަހަނީ ދާނިޝްއަށްޓަކާ…” ރީޝާގެ އަތުގައި ހިފަަހައްޓައިގެން ހުރެ މީގެ ދެ ދުވަސް ކުރިން ދާނިޝްގެ ކަންފަތުގައި ޖެހުނު ޖުމްލަތައް އޭނާ ރީޝާއަށް އަޑު އިއްވާލިއެވެ. އެ ޖުމްލަތައް ކަންފަތުގައި ޖެހުމާާއިއެކު ހައިރާންވެފައި ދެވަނަފަހަރަށް ދާނިޝްއަށް ރީޝާ ބަލާލިއެެވެ. އެވަގުތު ދާނިޝްގެ މޫނުމަތިން ރީޝާއަށް ފެންނަން ހުރީ ތަފާތު މަންޒަރެކެވެ. ތަފާތު ކުލަވަރެކެވެ. ކުޑަ ހިނދުކޮޅެއްގެ ތެރޭ ރާގު ބަދަލުވެގެންދިއަ, ދާނިޝްގެ އަޑުގައި ހުރި މަޑުމައިތިރިކަން ރީޝާއަށް ފާހަގަ ކުރެވުނެވެ. “މީ ފުރުމުގެ ކުރިން އިޒްހާރުގެ ދުލުން ބޭރުކުރި ޖުމްލަތައް…” ސަމާސާ ރާގު ކަނޑުވާލައިފައި ސީރިއަސް ވެލަމުން އިޒްހާރުގެ ފަރާތުން އިވިގެންދިޔަ ބަސްތައް ރީޝާއާއި ދާނިޝް ހިއްސާކޮށްލިއެވެ. އަމިއްލަ ވަޒަން ދޫކޮށް ދިރިއުޅުން އެހެން މާހައުލަކަށް ބަދަލު ކޮށްލުމުގެ ކުރިން, ރީޝާއަށް ހާމަނުކުރެވުނު ޙަޤީޤަތް އިޒްހާރު ހާމަކޮށްލިއެވެ. ރީޝާއަށް ބުނެނުދެވުނު އެހިތުގެ ހާލަތު ދާނިޝްއަށް އިޒްހާރު ބުނެދިނެވެ. ރީޝާއަކީ އަދިވެސް ދާނިޝްގެ ޙައްޤެއް ކަމަށްބުނެ, ރީޝާއާއި ދާނިޝްގެ ދިރިއުޅުމުން އަބަދަށްޓަކައި އިޒްހާރު އަލްވަދާއު ކިޔާލީީ އެ ދެމީހުންނަށް އުފާވެރި ދިރިއުޅުމަކަށް އެދޭ ވާހަކަ ބުނެެލަަމުންނެވެ.\n“ކީއްވެ އަހަރެންގެ ގާތު ނުބުނީ…؟ ރީޝާއާއި އިޒްހާރުގެ ކައިވެނި ނުވާކަން ކީއްވެ އަހަންނަށް ނޭންގީ…؟” ރީޝާގެ އަތުގައި ހިފަހައްޓައިލައިގެން ހުރެ ދާނިޝް ސުވާލުކޮށްލިއެވެ. ދާނިޝްއަށް ހަޤީޤަަތާއި ހަމައަށް ވާސިލް ވެވިފައި ހުރުމުން ރީޝާގެ ސިކުނޑިއަށްް ކުޑަވަރެއްގެ ލުޔެއް ލިބިގެންދިއެވެ. ނަމަވެސް..ޝަކުވާކުރާ ކަހަލަ ގޮތަކަށް ދާނިޝް އެސުވާލު ކުރުމުން އިތުރަށް ހިމޭނުން ހުންނާކަށް ރީޝާާ ގަސްތެއް ނުކުރިއެވެ. “ދާނިޝް އެ ފުރުސަތު އަހަންނަށް ދިނިންތަ…؟” ދާނިޝްގެ ސުވާލަށް ޖަވާބު ދިނުމުގެ ކުރިިން ރީޝާވެސް ކޮށްލީ ސުވާލެކެވެ. “ހަޤީގަތަށް ހުރިހާކަމެއްވެސް ބުނެދޭން އަހަރެން މަސައްކަތްކުރިިން…އެކަމަކު..ދާނިޝްގެ ފަރާތުން އަހަންނަށް ލިބުނީ އަހަރެން އުއްމީދު ކުރި ކަހަލަ ޖަވާބެއް ނޫން…އަހަރެން ފެންނަ ކޮންމެ ފަހަރަކު ރުޅިއައިސްފަ ދާނިޝް މޫނު އެއްފަރާތްކޮށްލީ…ދާނިޝްއާ ވާހަކަ ދައްކަން އަހަރެން މަސައްކަތް ކުރީމަ އަހަންނަށް ފުރަގަސްދީފަަ ދާނިޝް ދިޔައީ…ފަސްއެނބުރި ބަލާވެސްނުލާ, އަހަރެން ބުނަން އުޅުނީ ކީކޭތޯ އަހާލަން ހިތަށް ވެސް ނާރުުވާ ދާނިޝްދިޔައީ…..ދާނިޝްގެ އެކްސިޑެންޓްއަށް ފަހު އަހަރެންގެ ހާލަކީ ކޮބައިކަން އެނގުން ދާނިޝްއަކަށް މުހިންމެެއްނުވި…އަމިއްލައަށް ގޮތް ނިންމާފަ, ފުރަތަމަވެސް މަށާ ދޭތެރޭ ތިހިތުގަ ރުޅިވެރިކަން އުފައްދާލީ…އަހަރެންގެ ދުލުން އެންމެ ލަފްޒެެއްވެސް އަޑުއަހާކަށް ދާނިޝް ބޭނުމެއް ނުވީމެއްނު…” އެކްސިޑެންޓްއަށް ފަހު ދާނިޝްގެ އަމަލުތައް ހުރިގޮތް ދާނިޝްއަށް ރީޝާ ހަނދާން ކޮށްދިނެވެ. ރީޝާގެ ހިތުގައި ވެސް ހުރީ އިންތިހާއަށް ޝަކުވާއެެވެ. އެ ޝަކުވާތަކާއި ދާނިޝް ބުނެލި ތޫނު ބަސްތައް ގުޅުވާލިއެވެ. “މީހެއްގެ ދުލުން އަހަރެންގެ ނަން ބުނެލިއަސް ދާނިޝް ރުޅި އިސްކޮށްފަ އަހަރެންގެ ވާހަކަ ދެއްކުން ހުއްޓާލަން މަޖުބޫރުކުރުވީ…ނޫންތަ…؟ އަޒީލްވެސް މަސައްކަތް ކުރި…އެކަމަކު..އެއަޑު އަހަން ދާނިޝް ބޭނުންނުވީ…” ނުރުހުމާއިއެކު ވާހަކަ ދައްކަމުން ދިއައިރު ރީޝާގެ ހިތަށްވެސް އަސަރުތަކެއް ކޮށްފައިވާކަން ހާމަވާން ހުއްޓެވެ. “އެހެންނޫނަސް..ދާނިޝްއަކަށް އަހަރެންގެ އެހީއެއްް ބޭނުމެއް ނުވާނެ…އަހަރެން ކަހަލަ ހިތް ހިލަ މީހެއްގެ ލޯތްބެއްވެސް, ހަމްދަރުދީއެއް ވެސް ދާނިޝް ބޭނުމެއް ނުވާނެ…” ދާނިޝްގެ އަތުން އަތް ދަމައިގަންނަމުން, ހަފްތާއެއްގެ ކުރިން ދާނިޝް ބުނެލި ބަސްތައް ތަކުރާރު ކޮށްލުމަށްފަހު އެތަނުން ދިއުމަށް ރީޝާ ހިނގައިގަތެެވެ. އެވަގުތު ދާނިޝް އޭނާގެ ކުށް ޤަބޫލުކޮށް އެ ކުށަށް މަޢާފަށް އެދެންފެށިއެވެ. އެހެނަސް..އެ އަޑު ރީޝާގެ ކަންފަތުގައި ނުޖެހޭ ފަދައެވެ. ކިތަންމެ ކައިރީގައި ވިޔަސް ދާނިޝްގެ އާދޭސް ރީޝާގެ ކަންފަތަަށް ފޯރާގޮތެއް ނުވިއެވެ.\nފަސްއެނބުރި ބަލާލަން ހިތަށްވެސް ނާރުވައި ދާނިޝްއަށް ފުރަގަސްދީފައި ރީޝާ ކުރިއަށް އެޅި ފިޔަވަޅުތައް ބަލަން ހުންނާކަށް ދާނިޝްއަކަށް ކުޅަދާނައެއް ނުވިއެވެ. އަވަސް ފިޔަވަޅުތަކެއްގައި ގޮސް ރީޝާގެ ކުރިމައްޗަށް އަރައި ހުއްޓުނެވެ. އެހެންކަމުން ރީޝާއަށް ވެސް ޖެހުނީ ހުރި ފިޔަވަޅުމަތީ މަޑުކޮށްލާށެވެ. ދާނިޝްއާއި ހަތަރުކަޅި ހަމަކޮށްލައިގެން ކުޑައިރުކޮޅަކު ހުރުމަށްފަހު, ދާނިޝްގެ މޭގައި އަތް އަޅައި ދުރުކޮށްލަން ރީޝާ މަސައްކަތް ކޮޮށްލިއެވެ. ނަމަވެސް..އެކަަން ރީޝާއަށް ކާމިޔާބެއް ނުކުރެވުނެވެ. އޭގެ ކުރިން ރީޝާގެ ކޮނޑުގައި ދެއަތުން ހިފާލުުމަށްފަހު, ދާނިޝްގެެ ވާތް ފަރާތުގައި ހުރަސްކޮށްފައި ހުރި ފައިރުގައި ދާނިޝް ރީޝާ ލައްކޮށްލިިއެވެ. “އަހަންނަށް ރުޅި އިސްކުރެވެނީ ސަބަބުތަކެއް ހުރީމަ…ކުރިންވެސް އަހަންނަށް ރުޅި އިސްކުރެވުނީ ސަބަބުތަކަކާއެކު…” އަތުގެ ބަނޑުފުށުން ފައިރުގައި ޖަހާލަމުން ރީޝާއާއި ހަތަރުކަޅި ހަމަކޮށްލައިގެން ހުރެ, އެދެމެދުގައި އުފެދުނު ނަފުރަތުގެ ފެށުމަށް ދާނިޝް ޖެހިލިއެވެ. ކެތްތެރިކަންކުޑަވެ, ސިކުނޑި ހަލަބޮލި ވެފައިވާ އެވަގުތު ދާނިޝް އޭނާގެ ނަފްސުގެ ދިފާޢުގައިި ވާހަކަ ދައްކަންފެށިއެވެ. “ރީޝާގެ ދިރިއުޅުމުން އަހަރެން ބޭރުކޮށްލިިއިރު އެންމެ ފަހަރަކު ވެސް އަހަންނާ ދޭތެރޭ ވިސްނާލިންތަ…؟ ރީޝާގެ އެ ނިންމުން އަހަރެންގެ ހިިތް ކުދިކުދި ވާވަރު ކުރުވި…ރީޝާއަށް އެގޭނެ އަހަރެން ރީޝާދެކެ ލޯބިވި މިންވަރު…އަހަރެން ރީޝާދެކެ އިންތިހާއަށް ލޯބިވިން…އެކަމަކު..އެ ލޯބި ނަފުރަތަށް ބަދަލުކޮށްލީ ހަމަ ރީޝާ…” ނުރުހޭގޮތް ދައްކާލަމުން ރީޝާ ދެއްކި ވާހަކަތަކަށް ދާނިޝްވެސް ރައްދުދިނީ ހިތަށްކުރި އަސަރާއިއެކު ހިތްހަމަނުޖެހުން އެކުވެފައިވާ ހާލުގައެވެ. “ހަޤީޤަަތެއް ނެތް ސިފަތަކެެއް ޖައްސާފަ އަހަރެންގެ ކުރިމަތީގަ އަމިއްލަ ނަފްސުގެ އަގު ވައްޓާލީ…ތެދުވެރިކަމާ ވަފާތެރިކަން އެއީ ރީޝާ ދަންނަ އެއްޗެއް ނޫނޭ ބުނެ އަހަރެންގެ ހިތުގަ ރީޝާއާއި ދޭތެރޭ ރުޅިވެރިކަން އުފެއްދީ…ރީޝާއަކީ ހަމަ ޙަޤީޤަތުުގަވެސް މަކަރުވެރި ކެހިވެރިއެއްކަމަށް ޤަބޫލުކުރަން އަހަންނަށް މަޖުބޫރުވި…ޙަޤީޤަތް އަހަންނަށް އެނގުނު އިރުު އަހަންނަށް ވަނީ ކުށްކުރެވިފަ…އަހަންނަށް ވަނީ ރީޝާއަށް އަނިޔާތަކެއް ދެވިފަ…އަހަރެންްގެ ކުށް އަހަރެން ޤަބޫލުކުރިން…އެކަމަށް މަޢާފަށް އެދި ރީޝާ ގާތު އަހަރެެންް އާދޭސްކުރިން…އެކަމަކު…މަޢާފުގެ ބަދަލުގަ އަހަންނަށް ލިބުނީ ރީޝާގެ ނުރުހުންވުން…” ރީޝާއާއި ހަތަރުކަޅި ހަމަކޮށްލައިގެން ހުރެ, މާޒީގެ ސަފުހާތަކުން ހަނދާންތަކެއް ދާނިޝް އާކޮށްލިއެވެ. ފެންކަޅި ވެފައިވާ ދާނިޝްގެ ލޮޮލަށް ބަލަހައްޓައިގެން ހުންނަން އެވަގުތު ރީޝާއަށް މަޖުބޫރުވެފައިވާ ކަހަލައެވެ. “އެންމެރަނގަޅު…އެދުވަހު އަަހަންނަށް މައާފު ނުދިންގޮތަށް މިއަދުވެސް ރީޝާއަށްް އެގޮތަށް ކަންތައް ކުރެވިދާނެ…އެކަމަކު..ރީޝާގެ މަޢާފްް ލިބުން އަހަރެންގެ ނަސީބުގަަ ނުވާނަމަ އަހަރެން ދިރި ހުރުމުގެ ބޭނުމެއްނެތް…ދެން އަހަންނަކަށް ކެތެއް ނުވާނެ…ރީޝާއާއި ވަކިން ދެން އަހަންނަކަށް ނޫޅެވޭނެ…މިއަށްވުރެ މަރުވުން ވެސް އަހަންނަށް ރަނގަޅު…” ދާނިޝްގެ ފަހު ޖުމްލައާއިއެކު ލޮލުން ވެއްޓިގެން އައި ފެންތިކި ފޮހެލަމުން ބެލްކަނިިން ބޭރަށް ބަލާލިގޮތުން ރީޝާގެ ހިތަަށް ބިރުވެރިކަން ވަދެ, މޭގަނޑު ތެޅިގަތެވެ.\nޝައްކުގެ ނަޒަރަކުން ދާނިޝްއަށް ބަލަން ހުއްޓައި އެ ޝައްކު ޔަޤީނަަށް ބަދަލުކޮށްލި ދާނިޝްގެ ހަރަކާތަށް ރީޝާ ހުރަސްއެޅިއެވެ. “ދާނިޝް…!” ދާނިޝްގެ އަތުގައި ހިފަހައްޓާލަމުން, ވިސްނާނުލައި ދާނިޝް ކުރަން އުޅުނު ކަންތައް ރީޝާ ހުއްޓުވިއެވެ. ނަމަވެސް..އެގޮތަށް ރީޝާއަށް ކަންތައް ކުރެވުނީ މަދު ސިކުންތު ކޮޅަކަށެވެ. ދާނިޝްގެ ސިކުނޑީީގައި އެ ޚިޔާލު ހަރުލައި ހުރުމުން ދެވަނަ ފަހަރަށް ވެސް އެ މަޤުސަދު ހާސިލް ކުރަން އޭނާ ބޭނުންވިއެވެ. ގަދަކަމުން ކަހަލަ ގޮތަކަށް ދާނިޝް އޭނާގެ އަތުން ރީޝާގެ އަތް ނައްޓާލައިފައި ދުރުކޮށްލިއެވެ. ދާނިޝްގެ ނުތަނަވަސްވެފައިވާ ސިކުނޑި ބުނަމުން ދިޔައީ އެކައްޗެކެވެ. ޚިޔާލާއި ފިކުރުގައިވީ އެއްކަމެކެވެ. ރީޝާާާއާއި ވަކިން ދިރިއުޅެވެން ނެތްކަމަށް އެވަގުތު އޭނާގެ ހިތާާއި ސިކުނޑި ބުނަމުންދިއެވެެ. ރީޝާއާއި ވަކިވެ އިތުރަށް ހިތާމައާއި ހިތްދަތިކަން ތަޙައްމަލު ނުކުރެވޭނެއޭ ބުނެެލަމުން, ރީޝާގެ ހިތަށް ދުވަހަކުވެސް ނާރުވާފަދަ ހިތްދަތި ގޮތަކަށް ދާނިޝް އޭނާގެ ނަފްސު އެކަމުން މިންޖުކުރަން އަނެއްކާވެސް މަސައްކަތް ކޮށްލިއެވެ. ނަމަވެސް…ދާނިޝްގެ މަޤުސަދަަށް މިފަހަރުވެސް ރީޝާ ހުރަސްއެޅިިއެވެ. އިތުރަށް ދާނިޝްގެ ހިތް ނުތަނަވަސް ކުރުން ރަނގަޅު ނޫންކަމަށް ވިސްނާލަމުން, އެދެމެދުގައިވާ ނުރުހުމާއި ޝަކުވާތައް އެއްފަރާތް ކޮށްލާފައި, މަޢާފަށް އެދެމުން ދާނިޝްގެ ހަށިގަނޑުގައި ރީޝާ ބައްދާލިއެވެ. ވިސްނާލުމެއްނެތި ދާނިޝް ކުރަން އުޅުނު ކަންތަކުން ރީޝާގެ ހިތަށް ތަދުކޮށްލިއެވެ. ހަމަ އެހިނދުކޮޅުގެ ތެރޭގައި ރީޝާގެ ލޯ ކަރުނައިން ތެމިިގެންދިއެވެ. ކަރާއިކަރު މަހާލައިގެން ހުރެ އަމިއްލަ ނަފުުސަށް މަޢާފު ދިނުމަށް އެދެމުން ދާނިޝްގެ ކުށްތަކަށް ރީޝާ މަޢާފު ދިނެވެ. އެ ހިތުގައި ދާނިޝްއާއި މެދު އެއްވެސް ނުރުހުމެއް ޝަކުވާއެއް ނެތްކަމަށް ހަމަ އެ ނޭވާގައި ރީޝާ ބުނެލިއެވެ. ބޭއިޚުތިޔާރުގައި ލޮލުން ކަރުނަ އޮހިިގެންދިއަ ހާލުގައި ރީޝާގެ ބުރަކަށީީގައި ދާނިޝް އަތް ވަށާލިއެވެ. “އާދޭސްކޮށްފަ ބުނަން…ދެން އަހަންނާ ވަކި ނުވާތި…! އަހަރެން އެކަނިކޮށްނުލާތި…!” ރުއިމުގެ ތެރެއިން އާދޭހާއިއެކު ދާނިޝް ބުނެލިއެވެ. “ރީޝާއާއި ވަކިން ދެން އަހަންނަކަށް ނޫޅެވޭނެ…” ދާނިޝް އިތުރަށް ބުނެލިއެވެ. ދާނިޝްގެ ހިތުގެ ތެޅިފޮޅުންތައް ފަރުދާއަކާއި ނުލައި ހާމަވާން ހުރިއިރު, އެއާއިމެދު ރީޝާ ފުންކޮށް ވިސްނާލިއެވެެ. “އަހަރެން ދެން ދުވަހަކުވެސް ދާނިޝްއާއި ވަތްކެއް ނުވާނަން…ދުވަހަކުވެސް ދާނިޝް އެކަނިކޮށެއް ނުލާނަން…” ނުހަނު ލޯތްބާއި އޯގާތެރިކަމާއިއެކު ދާނިޝްގެ އާދޭހަށް ރީޝާ ޖަވާބުދާރީވީީ ކުރިއަށްވުރެ ވެސް ބާރަށް ދާނިޝްގެ ހަށިގަނޑުގައި ބައްދާލަމުންނެވެ. ރީޝާގެ އެ ޖަވާބުން ދާނިޝްގެ ހިތަށް ހަމަޖެހުން ލިބިގެންދިއައެވެ. މަޑުމަޑުން އެ ހިތުގެ ގިލަން ނެތިގޮސް އެހިތަށް ފިނިކަން ލިބިގެންދިއެވެ.\nއެތައް ދުވަހެއްގެ ފަހުން ދެހަަށިގަނޑު ގުޅިލާމެހިފައިވާ އެ ވަގުތުކޮޅަަށް ނިމުމެއް ނާންނާނެ ނަމައޭ ދެމީހުންގެ ހިތުުގައި ވެސް އޮތެއެވެ. ނަމަވެސް…ކުޑަވަގުތުކޮޅަކު އެގޮތުގައި ތިބުމަށްފަހު, މަޑުމަޑުން ކޮނޑާކޮނޑު ދުރުކޮށްލިއެވެ. ލޯބިން ފުރިގެންވީ ނަޒަރަކުން އެކަކު އަނެކަކަށް ހިނިތުންވުމާއިއެކުު ބަލަހައްޓައިގެން ތިިިބެ އުފަލުން ފުރިފައިވާ ވަގުތުކޮޅަކަށް ފުރުސަތުދިނެވެ. ނަމަވެސް..އެވަގުތުކޮޅު ކުރުކޮށްލީ ދާނިޝްގެ ޒުވާން ހިތުގައި ކެކެމުންއައި ޖަޒުބާތުތަކެވެ. މަޑުމަޑުން ރީޝާގެ ރަތްވެފައިވާ މޫނުގައި ހިފާލަމުން އެދެމެދަށް ހަމަހިމޭންކަން ވެރިކުރުވި ޖަޒުބާތީ ވަގުތުކޮޅެއް ދާނިޝްގެ މަޢުނަވީ ހަރަކާތުން ގެނުވިއެވެ. ދާނިޝްގެ އެ ހަރަކާތާާއި ދެކޮޅުހެދުމެއްނެތި ރީޝާވެސް އޭގެ ޖާދޫގައި ޖެހިލިއެވެ. އެހެނަސް އެވަގުތުކޮޅު ކިތަންމެހާވެސް ކުރެވެ. ކުއްލިއަކަށް އެވަގުތުކޮޅަަށް އަޒީލްގެ ހުނުމުގެ އަޑު ނިމުމެއް ގެނުވިއެވެ. އަޒީލްގެ ފަހަތުން ޝިފްނާ ވެސް އެތަނަށް އައިސް ހުއްޓުނެވެ. “ސޮރީ…! ގަސްދުގައެއް ނޫން…” ނުސީދާ ގޮތަކަށް ދާނިޝް ބަލަން ހުރުމުން ސަމާސާ ހިނިތުންވުމެއް މޫނުމައްޗަށް ވެރިކުރުވަމުން އަޒީލް ބުނެލިއެވެ. “މީ ޝިފްނާގެ ކަންތައް…މަގޭ ފޯނަށް އައި މެސެޖެއް ނުދެެއްކީމަ އަހަރެންގެ ފަހަތުން އެ ދުވަނީ…” ދާނިޝްއާާއި ރީޝާއަށް ޖަޒުބާތުުގައި ޖެހިލެވުނު ވަގުތު ގަސްތަކާއި ނުލައި އެތަނަށް އާާދެވުނީ ޝިފްނާގެ ސަބަބުން ކަމަށް އަޒީލް ބުނެލިއެވެ. ކުޑަ ވަގުތުކޮޅެެއްގެ ތެރޭ ހުރިހާކަމެއް ޝިފްނާގެ ބޮލުގައި އަޅުވާލަަމުން އަޒީލް އެކަމުން ރެކިގަންނަން މަސައްކަތް ކޮށްލިއެވެ. “ކޮންމެހެން ދޮގުތަކެއް ނުހެދިޔަސް ހެވޭ…ތީ އަހަރެން ދަންނަ މީހެކޭ…ތީ ހަމަ އަޒީލް ރާވައިގެން ކުރި ކަމެއްނު…” އަޒީލްގެ ރޭވުން ދެނެގަންނަަން މާގިނައިރު ތަކެއް ދާނިޝް ބޭނުމެއްނުވިއެވެ. “އަހަންނަށް ރީޝާގެ މަޢާފު ލިބިއްޖެ…” ރީޝާގެ ކޮނޑުގައި ހިފައި ގަޔާއި ކައިރި ކޮށްލަމުން, އެ ދެމީހުން އަލުން ގުޅިފައިވާާ މަންޒަރު އަޒީލްއަށް ދާނިޝް ދައްކާލިއެވެ. “މަރުޙަބާ…ދުުވަހަކުވެސް ވަކިނުވެ އެކުގަ އުޅޭތި…! ތި ދެމީހުން ވަކިވެގެން އުޅުނީމަ މަށަށްވެސް ހާދަ އަސަރެއް ކުރެއޭ…” މޫނުމައްޗަށް ސީރިއަސްކަން ވެރިކުރުވަމުން އަޒީލްް ވާހަކަ ދެއްކިިއިރު ޝިފްނާވެސް އަޒީލްއާއި އެއްބައިވެލިއެވެ. “ތި އުފަލުގަ އަހަރެމެން ބައިވެރިއެއް ނުކުރާނަންތަ…؟” އިޔާޒްއާއި އިނާޔާ ވެސް އެވަގުތު އެތަނަށްް އައިސް އަނގަތަޅުވާލިއެވެ. ދާނިޝްގެ ޚިޔާލަށް ރޭވިގެންދިއަ އެދަތުރުގައި އަޒީލްއާއި ޝިފްނާގެ އިތުރުން އިނާޔާއާއި އިޔާޒްގެ އެހީތެރިކަމާއި އެއްބާރުލުން ދާނިޝްއަށް ފުރިހަމައަށް ލިބިގެންދިއެވެ. “މާލަހުން ތި އާދެވުނީ…ތަންކޮޅެއް ކުރިން އައިނަމަ މިއަށްވުރެ ހިތްގައިމު މަންޒަރެއް ފެނުމުގެ ނަސީބު ލިބުނިސް…” ހިނިގަނޑަކާއިއެކު އަޒީލް ބުނެލިއެވެ. “މަ ބުނީމެއްނު އިޔާޒް ގާތު މަގޭ ފަހަތުން ދުއްވައިގަންނާށޭ…އިޔާޒްއަކަށް ނުކެެެރުނެއްނު…ތިކަހަލަ ފިނޑިންނަކަށް ނުވާނެ ކަމެއް…” ސަމާސާ ރާގު ޖައްސާލަމުން އަޒީލް, އިޔާޒްއާއިި ދިމާކޮށްލިއެވެ. އަޒީލްގެ އެ ދިމާކުރުމާާާާއި ދާނިޝް ވެސް އެއްބައިވެލިއެވެ. “އަޒީލްއަށްވެސް މިފަހަރު ތެދެއްް ބުނެވިއްޖެ…” ދާނިޝްގެ އެ ޖުމްލައާއިއެކު އެންމެންގެ ހުނުމުގެ އަޑު ގުގުމައިގަތެވެެ.\nމުޅިމާހައުލުު އުޖާލާވެފައި ޒީނަތްތެރިއެވެ. ވަސްމީރު ވެފައި ހިތްގައިމެެވެ. ކުލަކުލައިގެ ބޮކިތަކުން އެޅިފައިވާ އަލިތައް ފުރިހަމައެވެ. ބަލާލި ކޮންމެ މީހެއްގެ ހިތަށް ފިނިކަން ގެނެސްދިން އެ މާހައުލާއި ވަގުތުގެ ޙަޤީޤަތަަށް ވާސިލް ވެލާނަމެވެ. ކުރިއަށް އެދަނީ ރީޝާއާއި ދާނިޝްގެ ކައިވެނިި ކުރެވި, އޭގެ އުފަލުގައި ބާއްވާލި ޙަފުލާއެވެ. މުޅި މާހައުލުގެ ޒީނަތްތެެރިކަން ހާމަވާން ހުރިއިރު, ރީޝާގެ މޫނުމަތި ވިދާ ބަަބުޅަމުންދިއެވެ. ލައިގެން ހުރި ހެދުމުުގެ ޒީނަތްތެރިކަން އެ މޫނުގެ ކުލަވަރާއި އުޖާލަކަން އިތުރުުކޮށްދިނެވެ. ދާނިޝްވެސް ހަަމަ އެހާމެ ފުރިހަމައެވެ. އުފާވެރިކަމުގެ ކުލަވަރު އެމޫނުމަތިން އިންތިހާއަށް ފާޅުވާން ހުއްޓެވެ. ރީޝާއާއި ދާނިޝްގެ އިތުރުން ޒުލޭޚާއާއި ވަސީމާގެ އުފާވެރިކަން އުތުރި އަރަމުންދިޔަ ކަހަލައެވެެ. ހާމިދުއާއި ރަައީޝްގެ އިތުރުން އާދިލް ވެސް ފެންނަނީ ނުުހަނު އުފަަލުގައި ހުރިތަނެވެ. ދާނިޝްއާއި ރީޝާގެ ލޮލުގެ ކޮއި ކަމުގައިވާ ކުޑަކުޑަ ހަނާޝްވެސް އެ ޙަފްލާގެ ބައިވެރިންގެ ތެރޭގައި ހިމެނެއެވެ. ޢާއިލާގެ އިތުރުން ކޮންމެ ކަމެއްގައި ވެސް އެހީތެރިވި ދާނިޝްއާއި ރީޝާއަށް ހެޔޮ އެދުނު އެކުވެރިންގެ ހާލު އަޖައިބު ކުރުވާފަދައެވެ. ފަރި ހެދުމުގައި ނަލަވެގެން ތިބިއިރު އެމީހުންގެ މޫނުމަތިން ވެސް ފެންނަންހުރީ ބަޔާންކުރަން ދަތި އުފާވެރިކަމެވެ. ހިތްހަމަޖެހުމެވެ. އަޒީލްއާއި ޝިފްނާގެ ހިނިތުންވުން ފަނޑުވެގެން ނުދާއިރު އިނާޔާއާއި އިޔާޒްވެސް ހުރީ ހެވިދިލިފައެވެ. އެންމެންގެ އުފާވެރިކަމުން އެ މާހައުލު އެއްވަސްވެެފައިވިއެވެ.\nހިތްތަކަށް އުފާވެރިކަން ގެނައި ކައިވެނީގެ ޙަފުލާ ނިމުުމުން ގެއަށްއައިސް ކޮޓަަރިއަށްވަދެ ޑްރެސިންޓޭބަލްގެ ލޯގަނޑު ކުރިމަތީގައި ރީޝާ ހުއްޓިލިއެވެ. އަދިވެސް ރީޝާގެ މޫނުމަތިން ހިނިތުންވުމުގެ އަސަރު ފުރިހަމައަށް ފާޅުވާން ހުއްޓެވެ. “މިރޭ އަހަރެން ވަރަށް އުފާވެއްޖެ…” މަޑުމަޑުން އައިސް ރީޝާގެ އުނަގަނޑުގައި އަތް ވަށާލަމުން ދާނިޝް ބުނެލިއެވެ. ދާނިޝްގެ އެ ހަރަކާތާއި އެ ޖުމްލަ ރީޝާގެ މޫނުމަތީގެ ކުލަވަރަަަށް އިތުރުު ފުރިހަމަ ކަމެއް ގެނުވިއެވެ. “އަހަރެންވެސް ވަރަށް އުފާވެފަ މިހުރީ…” މަޑުމަޑުން ދާނިޝްއާއި އެއްފަރާތަށް އެނބުރިލާފައި ރީޝާ ވެސް އޭނާގެ އިހްސާސްތައް ދާނިޝްއާއި ހިއްސާކޮށްލިއެވެ. “މިދުވަސް އައުން އަހަރެންގެ ނަސީީީީީބުގަ ނެތްކަމަށް އަހަރެން ނިންމިން…އެކަމަކު..” ރީޝާގެ ފަހު ޖުމްލަ މާޒީގެ ދުވަސްތަކުގެެ ކުލަވަރާާއި ގުޅުވާލިއެވެ. “މީ އާ ވަގުތެެއް…އާ ދުވަހެއް…އާފެށުމެެއް…މިދެމެދަށް ދެން އިތުރު މީހަަކަށް ވަނުމުގެ ފުރުސަތެއް ނެތް…މިލޯތްބަށް ނަފުރަތުގެ ހިޔަނި އެޅުމުގެ ފުރުސަތެއް ވެސް ނެތް…” ރީޝާގެ މޫނުގައި ހިފާލަމުން އެލޯތްބާއި އެގުޅުން ކެނޑިގެން ނުދާނެ ކަމުގެ ޔަޤީންކަން ދާނިޝް ދިނެވެ. އެ ގުޅުމަށް ބުރޫ އަރާނެ ފަދަ އެއްވެސް ކަމެއް ނުކުރާނެ ކަމަށް ދާނިޝް ބުނެލިއެވެ. ދާނިޝްގެ އަތުގައި ހިފާލަމުން, ރީޝާވެސް ހަމައެފަދައިން ބުނެ ދާނިޝްއަށް ވަޢުދުވިއެވެ. އެހިނދު ނުހަނު ލޯތްބާއި އެކު ރީޝާގެެ ނިތްކުރީީީީީީގައި ދާނިޝް ބޮސްދިނެވެ. “މާޒީގެ ދުވަސްތައް ހަނދާން ނައްތާލާ…ދެން ވިސްނަންވީ އަހަރެމެންގެ މުސްތަޤުބަލާއިމެދު…” ރީޝާގެ މޫނުގައި ހިފަހައްޓަައިގެން ހުރެ ދާނިޝްގެ ދުލުން ބޭރުކުރި ފަހު ޖުމްލައާއި އެކު ދާނިޝްގެ މޭގައި ރީޝާ ބޯއަޅާލިއެވެ. ރީޝާގެ އެ ހަރަަކާތަަށް ބަދަލު ދެމުން ނުހަނު ލޯތްބާއިއެކު ދާނިޝްވެސް ރީޝާގެ ބުރަކަށީީގައި އަތްވަށާލާފައި ހިނިތުންވުމާއިއެކުު ހަމަޖެހުމުގެ ނޭވާއެއް ފަޒާތެރެއަށް ދޫކޮށްލިއެވެ.\nFan of anupre\nAre uafan of Avniel n Naamkarann\nMashaa allah v v reethi vaahaka ninmadineema shukuriyaa vaahaka 😁😀💕❤💔😻\nMi vaahaka kiyaani kihinei akuru tha hunnani ekolhu kolha


Davis Cup Gai Dhivehi Team Ah Faahangakohleve Kaamiyaabe Eh\nޑޭވިސް ކަޕުގައި ދިވެހި ޓީމަށް ރަނގަޅު ކާމިޔާބީއެއް\nދިވެހި ޓެނިސް ޓީމު ފޮޓޯ:---\nކުޅިވަރު | ރާއްޖެގެ ކުޅިވަރު | 13 މާޗް 2018 |0ކޮމެންޓް\nޖޫނިއާ ޑޭވިސް ކަޕުގެ ކޮލިފައިންގައި ވާދަކުރި ދިވެހި ކުޅުންތެރިން ރަނގަޅު ކާމިޔާބީއެއް ހޯދައިފިއެވެ.\nސްރީ ލަންކާގައި ކުރިއަށްދާ މި މުބާރާތުގައި ދުނިޔޭގެ ގިނަ ގައުތަކުން ބައިވެރިވަމުންދާއިރު މުބާރާތުގައި މިއަދު ކުޅުނު ފުރަތަމަ މެޗުގައި ދިވެހި ޓީމު 16 އަހަރުން ދަށުގެ ފިރިހެން ޓީމު ބައްދަލު ކުރީ ބަހުރޭންއާއެވެ. މި މެޗު ދިވެހި ޓީމު ކާމިޔާބު ކުރީ 2-1 ގެ ނަތީޖާއަކުންނެވެ. މިއަދުގެ ވަކިވަކި ކުޅުންތެރިންގެ މެޗުތަކަށް ބަލާލާއިރު ބަހުރޭނާ ދެކޮޅަށް ކުޅުނު ފުރަތަމަ މެޗުގައި ރާއްޖޭގެ ޔޫސުފް ވަނީ ބަހުރޭން އަތުން 6-1، 7-5 އިން ބަލިވެފައެވެ.\nމިއަދުގެ ދެވަނަ މެޗުގައި ދިވެހި ކުޅުންތެރިޔާ ދާއިން ވަނީ ބަހުރޭންގެ ކުޅުންތެރިޔާގެ މައްޗަށް ފަސޭހަ މޮޅެއް ހޯދާފައެވެ.\nމާދަމާ ރާއްޖޭގެ އަންހެން ޓީމު ނުކުންނަން ޖެހޭނީ ސްރީލަންކާއާ ދެކޮޅަށެވެ. އެ ގޭމުގައި ރާއްޖޭގެ ޓީމުން ފުރަތަމަ ޔާލާ ނުކުންނަ އިރު، ދެވަނަ މެޗުގައި ނުކުންނާނީ ހަޝްމާއެވެ. އަދި ޑަބަލްސް މެޗަށް ނުކުންނަ ދެ ކުޅުންތެރިން ކަށަވަރުވާނީ ފުރަތަމަ ދެ މެޗުގެ ނަތީޖާއަށް ބެލުމަށްފަހުއެވެ.


Ahareh ge therey Trump ge aamdhanee 800 million dollar dhavvejje | Mihaaru\nޓްރަމްޕުގެ އާމްދަނީ ދަށަށް ދިޔަ ސަބަބެއް ކަމަށް ފޯބްސް އިން ބުނީ ނިއު ޔޯކުގެ ޕްރޮޕަޓީ މާކެޓް ދަށްވުމުން.\nއަހަރެއްގެ ތެރޭ ޓްރަމްޕުގެ އާމްދަނީން 800 މިލިއަން ޑޮލަރު ދަށްވެއްޖެ\n29 ސެޕްޓެމްބަރ 2016 - 13:32\nނިއު ޔޯކް (ސެޕްޓެމްބަރު 29) - އެމެރިކާގެ ރިޔާސީ އިންތިޚާބުގައި ރިޕަބްލިކަން ޕާޓީގެ ފަރާތުން ވާދަކުރައްވާ ޑޮނަލްޑް ޓްރަމްޕް ފަޚުރުވެރިކަމާ އެކު އަބަދުވެސް ބުނެ އުޅޭ ވާހަކައެއް އޮވެ އެވެ؛ އޭނާގެ މުއްސަނދި ކަމާއި ކެމްޕޭނަށް ހޭދަކުރައްވަނީ އަމިއްލަ ޖީބުން ކަމަށެވެ.\nއެކަމަކު ފޯބްސް މަޖައްލާ އިން ބުނި ގޮތުގައި މީގެ އެެއް އަހަރު ކުރިއާ ބަލާއިރު ޓްރަމްޕުގެ އާމްދަނީން ވަނީ 800 މިލިއަން ޑޮލަރު ދަށްވެފަ އެވެ. ޓްރަމްޕުގެ މިލްކިއްޔާތުގައި ހުރި ކަމަށް ފޯބްސް އިން މިހާރު ލަފާކޮށްފައި ވަނީ 3.7 ބިލިއަން ޑޮލަރެވެ.\nމި އަހަރުކުރީކޮޅު ޓްރަމްޕް ވަނީ ވޮޝިންޓަނުގައި ހޮޓަލެއް ހުޅުވާފައި.\nޓްރަމްޕުގެ އާމްދަނީ ދަށްވި ސަބަބެއް ކަމަށް ފޯބްސް އިން ލަފާކޮށްފައި ވަނީ ނިއު ޔޯކުގެ ރިއަލް އެސްޓޭޓް މާކެޓް ދަށަށް ދިއުމެވެ. ފޯބްސް އިން އެސްޓިމޭޓްކޮށްފައިވާ ޓްރަމްޕުގެ 28 ބިލްޑިންގެ ތެރޭން 18 ތަނެއްގެ އަގު ވަނީ ދަށްވެފަ އެވެ. އޭގެ ތެރޭގައި ނިއު ޔޯކުގައި ހުންނަ މަޝްހޫރު ޓްރަމްޕް ޓަވަރު ވެސް ހިމެނެ އެވެ.\nމިދިޔަ ހޯމަ ދުވަހު ބޭއްވި އެމެރިކާގެ ރިޔާސީ ބަހުސްގައި ޓްރަމްޕް ވަނީ އޭނާގެ އަތުގައި ފައިސާ އާއި މުދާ އެބަހުރި ކަމަށާއި ގައުމު ހިންގަން ބޭނުން ވަނީ ވެސް ފައިސާއާ ބެހޭ ކަންކަން އެނގޭ މީހެއް ކަމަށް ވިދާޅުވެފަ އެވެ.\nޓްރަމްޕުގެ ކެމްޕޭން އިވެންޓެއްގައި އޭނާގެ އާއިލާ: ޓްރަމްޕުގެ އާމްދަނީން އަހަރެއްގެ ތެރޭ ވަނީ 800 މިލިއަން ޑޮލަރު ދަށްވެފައި.\nޓްރަމްޕުގެ މިލްކިއްޔާތުގައި ހުރި ފައިސާގެ އަދަދާ މެދު ޚިލާފުތަކެއް އެބައުޅެ އެވެ. ފެޑެރަލް އިލެކްޝަންސް ކޮމިޝަނަށް މި އަހަރު ހުށަހެޅި ހިސާބުތަކުން ބުނާ ގޮތުގައި ޓްރަމްޕުގެ މިލްކިއްޔާތު ދިހަ ބިލިއަން ޑޮލަރަށް ވުރެ ގިނަ އެވެ. ފޯބްސް އިން 3.7 ބިލިއަން ޑޮލަރު ކަމަށް ބުނި އިރު ބްލޫމްބާގުން ބުނެފައި ވަނީ ތިން ބިލިއަން ޑޮލަރު ކަމަށެވެ. ފޯޗޫން އިން ލަފާކޮށްފައި ވަނީ 3.9 ބިލިއަން ޑޮލަރު ކަމަށެވެ.\nޓްރަމްޕުގެ އަމިއްލަ ޖީބުން މިހާތަނަށް 50 މިލިއަން ޑޮލަރު ހޭދަކޮށްފައިވާ ކަމަށްވެ އެވެ.\nއިތުރު ލިޔުންތައް ފޯބްސް އާމްދަނީ އެމެރިކާ ޑޮނަލްޑް ޓްރަމްޕް


ވަޒީފާގެ ފުރުޞަތު - ސީނިއަރ ހިއުމަން ރިސޯސް އޮފިސަރ އަދި އެސޯސިއޭޓް ލީގަލް ކައުންސެލް\nމަހަކު 7,035.00 ރުފިޔާ\nމަހަކު 2,000 ރުފިޔާ\nމިނިސްޓްރީއަށް އެކިފަރާތްތަކުން ލިބޭ ޓްރޭނިންގ އަދި ފެއަރތަކަށް މުވައްޒަފުން ފޮނުވުމުގެ އެންމެހާ މަސައްކަތް ކުރުން.\nމިނިސްޓްރީގެ ވަޒީފާ ދިނުމާއި ވަޒީފާ ބަދަލުކުރުން އަދި ވަޒީފާއިން ވަކިކުރުމުގެ އެންމެހާ މަސައްކަތަތައް ކުރުން.\nމިމިނިސްޓްރީއަށް އިންޓަރންޝިޕް ނުވަތަ މަސައްކަތު ތަޖްރިބާ ހޯދުމަށް އެދޭ ފަރާތްތަކުގެ އެންމެހާ މަސައްކަތްތައްކޮށް މަސައްކަތު ތަޖްރިބާ ނިމުމުން ފޮނުވަންޖެހޭ ރިޕޯޓްތައް ތައްޔާރުކޮށް އޭގެ ރެކޯޑް ބެލެހެއްޓުން.\nމިނިސްޓްރީގެ ޕޭ ލީވް އަދި ނޯޕޭ ލީވްއެދޭ މުވައްޒަފުންގެ ކަންތައްތައް ހަމަޖެއްސުން.\nމުވައްފުންގެ އަޚްލާޤާއި މަސައްކަތްތަކާއި ގުޅިގެން މުވައްޒަފުންނަށް އަންގަންޖެހޭ އެންގުން/ އިންޒާރު ތައް ވެރިންގެ އިރުޝާދުގެމަތީން އަންގައި އޭގެ ރެކޯޑް ބެލެހެއްޓުން.\nމުވައްޒަފުންގެ މަސައްކަތު ފެންވަރު ބެލުމަށްޓަކައި ކުރަންޖެހޭ އެންމެހާ މަސައްކަތް ކަނޑައެޅިފައިވާ އުސޫލާއެއްގޮތަށް ކުރޭތޯބަލާ އޭގެ ރެކޯޑް ބެލެހެއްޓުން.\n2. ބިޒްނަސް އެޑްމިނިސްޓްރޭޝަން، ބިޒްނަސް މެނޭޖްމަންޓް، ހިއުމަން ރިސޯސް މެނޭޖްމަންޓް، ޕަބްލިކް އެޑްމިނިސްޓްރޭޝަން މިއިން ތަޢުލީމީ ރޮނގަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީގެ ސަނަދެއް ހާސިލުކޮށްފައިވުން.\nމަހަކު -/14،430- ރުފިޔާ\nމަހަކު -/3600 ރުފިޔާ\n1- މިނިސްޓްރީގެ އެންމެހާ ޤާނޫނީ ލިޔެކިޔުން ޑްރާފްޓްކުރުން\n2- މިނިސްޓްރީގެ އެންމެހާ ގާނޫނީ ލިޔެކިޔުން ރިވިއުކޮށް ލަފާދިނުން\n3- މިނިސްޓްރީގެ އެންމެހާ މަސައްކަތްތަކާއި ގުޅޭކަންކަމުގައި ގާނޫނީގޮތުން ބޭނުންވާ ހުރިހާ ކަންކަން ކުރުން އަދި އެކަންކަމާއިމެދު ލަފާދީ ލިޔެކިއުންތައް ޑްރާފްޓްކުރުން އަދި މިކަމުގައި ބޭނުންވެދާނެ އެންމެހާ އެއްބާރުލުންދިނުން\n4- ފަތުރުވެރިކަމުގެ ދާއިރާގައި ކުއްޔަށްދީފައިވާ އެންމެހާފަރާތަތަކާއި ފަތުރުވެރިކަމުގެ ދާއިރާގައި އޮޕްރޭޓްކުރާ އެންމްހެހާތަނަތަނަށް ދިމާވާމައްސަލަތަކުގައި އަމަލީގޮތުނ ބައިވެރިވުން އަދި އެކަންކަމަށް އެއްބާރުލުން ދިނުން\n5- ސެކްޟަންގެ އެންމެހާ މަސައްކަތްތައް ސުޕަރވައިސްކުރުން އަދި ސެކްޟަނާއި ބެހޭ އެޑްމިނިސްޓްރޭޓިވް ކަންކަން ބެލެހެއްޓުން\n6- އޮފީހުން ކުރިއަށް ގެންދާ ޚާއްސަ މަސައްކަތްތަކުގައި ބައިވެރިވުމާއި އޮފީހުގެ މަސައްކަތުގެ ދާއިރާގެ ތެރެއިން ހަވާލުކުރެވޭ އެންމެހާ ކަންކަން ކުރުން.\nޤާނޫނީ ރޮނގުން ނުވަތަ ޤާނޫނާއި ޝަރީޢާގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް9ގެ ސަނަދެއް ޙާސިލްކޮށްފައިވުމާއެކު، މަދުވެގެން4އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\nލީގަލް އޮފިސަރުންގެ ވަޒީފާގެ އޮނިގަނޑުގެ، ސީއެސް 2-13 ގްރޭޑްގައި މަދުވެގެން2އަހަރު މަސައްކަތްކޮށް މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އިން މަތި މާކްސް ހޯދާފައިވުން.\nލީގަލް އޮފިސަރުންގެ ވަޒީފާގެ އޮނިގަނޑުގެ، ސީއެސް 3-13 ގްރޭޑްގައި މަދުވެގެން2އަހަރު މަސައްކަތްކޮށް މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އިން މަތި މާކްސް ހޯދާފައިވުން.\nލީގަލް އޮފިސަރުންގެ ވަޒީފާގެ އޮނިގަނޑުގެ، ސީއެސް 4-13 ގްރޭޑްގައި މަދުވެގެން2އަހަރު މަސައްކަތްކޮށް މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އިން މަތި މާކްސް ހޯދާފައިވުން.\nފަތުރުވެރިކަމުގެ ދާއިރާއިން މަސައްކަތު ތަޖުރިބާ ލިބިފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 02 ނޮވެމްބަރ 2020 ވާ އާދީއްތަ ދުވަހުގެ 14:00ގެ ކުރިން، މިނިސްޓްރީ އޮފް ޓޫރިޒަމް (ވެލާނާގެ،5ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ([email protected]) އަދި ފެކްސް (3322512) މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމަޤާމަށް މީހަކު ހޮވުމަށް ބޭއްވޭ އިންޓަވިއު އާއި ޕްރެކްޓިކަލް އޮންނާނީ، 08 ނޮވެމްބަރ 2020 އާއި 12 ނޮވެމްބަރ 2020 އާ ދެމެދު، މިނިސްޓްރީ އޮފް ޓޫރިޒަމްގައެވެ.


Lanka gai dhin bomuge mahsala aai gulhun iru4dhivehin hoadhany\nމިދިޔަ އަހަރުގެ އޭޕްރީލް 21 ވަނަ ދުވަހު ލަންކާގައި ދިން ބޮމުގެ ހަމަލާތަކާ ގުޅުން ހުރި ހަތަރު ދިވެއްސަކު އެބަ އުޅޭ ކަމަށާއި އެ މީހުން އަދި ހައްޔަރުކުރެވިފައި ނުވާ ކަމަށް ލަންކާ ފުލުހުން ބުނެފި އެވެ.\nލަންކާގެ ލަގްޒަރީ ބައެއް ހޮޓާތަކާއި ކްރިސްޓިއަން ފައްޅިތަކެއްގައި އަމިއްލަ އަށް މަރުވެގެން ބޮން ގޮވައި 259 މީހަކު މަރާލި މައްސަލައިގެ ތަހުގީގާ ގުޅޭ ގޮތުން ބުދަ ދުވަހު ލަންކާ ފުލުހުން ބޭއްވި ނިއުސް ކޮންފަރެންސެއްގައި ޑެޕިއުޓީ އިންސްޕެކްޓާ ޖެނެރަލް އަޖިތު ރޮހާނާ ވިދާޅުވީ ހޯދަން ބޭނުންވާ ހަތަރު ދިވެހިންގެ ތެރެއިން ދެ މީހަކު މިހާރު ފާހަގަކުރެވިފައިވާ ކަމަށެވެ.\nހަމަލާގެ ތުހުމަތަށް ހައްޔަރުކޮށްފައި ތިބި 153 މީހުންގެ ތެރޭގައި މިހާރުވެސް ހަތަރު ދިވެއްސަކު ވެސް ހިމެނޭ ކަމަށް ރިޕޯޓު ކޮށްފައިވާއިރު ލަންކާ ފުލުހުން ބުނީ ހަމަލާއާ ގުޅުން ހުރެގެން ހޯދާ އެއްވެސް ދިވެއްސަކު އަދި ހައްޔަރުކުރެވިފައި ނުވާ ކަމަށެވެ.


BML Ah Dhigu Muhdhathakah Hidhumaiy Kohfaivaa Muvahzafun Ge Aguvazan Kohfi - Vaguthu\nބީއެމްއެލް އަށް ދިގު މުއްދަތަށް ޚިދުމަތްކޮށްފައިވާ މުވައްޒަފުންގެ އަގުވަޒަންކޮށްފި\nބޭންކް އޮފް މޯލްޑިވްސްއަށް ދިގު މުއްދަތަކަށް ޚިދުމަތްކޮށްފައިވާ މުވައްޒަފުންގެ އަގު ވަޒަންކޮށް އެކަން ފާހަގަކުރުމުގެ ގޮތުން އެ ބޭންކުން ރޭ ހަފްލާއެއް ބާއްވައިފިއެވެ. ޗަމްޕާ ސެންޓްރަލް ހޮޓެލްގައި ބޭއްވި މި ޚާއްސަ ހަފްލާގައި ބޭންކަށް 15، 20، 25، 30 އަދި 35 އަހަރު ޚިދުމަތްކޮށްފައިވާ މުވައްޒަފުންނަށް އެވޯޑް ހަވާލުކޮށްދެއްވާފައިވަނީ ބީއެމްއެލްގެ ސީއީއޯ އެންޑްރޫ ހީލީއެވެ.\nޖުމްލަ 37 މުވައްޒަފަކަށް މި އެވޯޑު ލިބިގެން ދިޔައިރު، 35 އަހަރު ބޭންކަށް ޚިދުމަތްކޮށްދީފައިވާ ފާތިމަތު ރަޝީދާ، ހެޑް އޮފް އިންޓަރނަލް އޮޑިޓް އަށް ވަނީ ޚާއްސަ އެވޯޑެއް ދީފައެވެ. މީގެ އިތުރުން ބޭންކަށް 30 އަހަރު ޚިދުމަތްކޮށްދީފައިވާތީ އާމިނަތު ނަސީރު، ޑެޕިއުޓީ ސީނިއަރ އޮފިސަރ، އާމިނަތު ހަސަން، އިންޓަރނަލް އޮޑިޓް މެނޭޖަރ އަދި ޙުސައިން ރަޝީދު، ކްލަސްޓަރ ބްރާންޗް މެނޭޖަރ އަށް ވަނީ އެވޯޑް ދީފައެވެ.\nއެވޯޑް ލިބުނު ފަރާތްތަކާ މުޚާތަބްކޮށް ވާހަކަދައްކަވަމުން އެންޑްރޫ ވިދާޅުވީ "އެތައް އަހަރެއްވަންދެން ތި ބޭފުޅުން ދައްކަވާފައިވާ ހީވާގިކަމަށާއި މަސައްކަތްތަށް ބަހައްޓަވާ ފަރުވާތެރިކަމަށްޓަކައި ތިއިން ކޮންމެ ބޭފުޅަކަށް ވަރަށް ޚާއްސަ ޝުކުރެއް ދަންނަވަން. ތިޔަ ބޭފުޅުންނަކީ ބޭންކުގައި ރަނގަޅު މަސައްކަތުގެ މާހައުލެއް ގާއިމްކޮށްދެއްވައި، ބޭންކަށް ކާމިޔާބު ހޯއްދަވައި ދެއްވުމުގައި އިސްދައުރެއް އަދާކުރެއްވި ބޭފުޅުން. މުވައްޒަފުން ނަމޫނާ އެއްގެ ގޮތުގައި ބަލަނީ ވެސް ހަމަ ތިޔަ ބޭފުޅުން. ވޭތުވެދިޔަ އަހަރުތަކުގައި ބޭންކަށް ކޮށްދެއްވި މިންނަތް މަސައްކަތަށް ޝުކުރު ދަންނަވަން." ކަމަށެވެ.\nދިގު މުއްދަތަށް ބޭންކަށް ޚިދުމަތްކޮށްފައިވާ މުވައްޒަފުންގެ އަގުވަޒަންކޮށް އެކަން ފާހަގަކުރުމަށް ފުރަތަމަ އެވޯޑް ދީފައިވަނީ 2015 ވަނަ އަހަރުގައެވެ. އެހަފްލާގައި ކޮންމެ އަހަރަކު އެއްފަހަރު މިފަދަ ހަފްލާއެއް ބާއްވާ، ގިނަ ދުވަހު ޚިދުމަތްކޮށްފައިވާ މުވައްޒަފުންނަށް އެވޯޑް ދިނުމަށް ބޭންކުންވަނީ ނިންމާފައެވެ.\nބީއެމްއެލްއިން ގެންގުޅެމުންދާ ކުރިއަރާފައިވާ އިންސާނީ ވަސީލަތްތަކުގެ ސިޔާސަތުތައް އަގުވަޒަންކުރުމުގެ ގޮތުން ދޭ "އޭޝިޔާސް ބެސްޓް އެމްޕްލޯޔަރ ބްރޭންޑް އެވޯޑް" މިއަހަރު ކުރީކޮޅު ބީއެމްއެލްއިން ވަނީ ޖެހިޖެހިގެން ދެވަނަ ފަހަރަށް ހޯދާފައެވެ.\nއިތުރު ފީޗާތަކާއެކު ބީއެމްއެލް އިން އާ އެޕެއް ތައާރަފްކުރަނީ\nބީއެމްއެލްގެ މުވައްޒަފުން ލޭ ހަދިޔާކުރުމަށް ކޭމްޕެއް ބާއްވައިފި


ހާސިލް ވުމަށް އެދި 16 – Esfiya\nމެލޭސިއާގެ ކާރުބާރު ބޮޑު ހައިވޭގައި ދުއްވާފައި ވޭން ދިޔައީ ޖެހޭ ވައި ވެސް ކަފަމުންނެވެ. ވޭނުގެ އެތެރޭގައި އިން ކައިޒީން އަށް ހީވީ އީދެއް އައިސްގެން އުޅޭ ހެންނެވެ. ކައިޒީންގެ އަނގައިގައި ނުފެންނަ އެންމެ ދަތެއް ވެސް ނެތެވެ. ހީވަނީ ކޮލްގެޓް އިސްތިހާރު ކުރާ ބުދެއް ހެންނެވެ. އެހެން އިނެފައި މެލޭސިއާގެ އެ ރީތި މާހައުލުގެ ފޮޓޮއެއް ނަގައި އޭނާގެ އައިފޯނުގައި ރައްކާކޮށްލައެވެ.\nއެތަނުގެ ފުރިހަމަ ކަމާއިމެދު އީނާޝްއަށް ހުރީ ބުނާނެ އެއްޗެއްވެސް ނޭނގިފައިއެވެ. ވިލަލުގައި ޖެހޭ ވަރަށް ހަދާފައި ހުންނަ އިމާރާތްތަކާއި ކާރު ބާރު ބޮޑު މަގުތަކުގެ ސަބަބުން އީނާޝް ގެ އަނގަ ލެއްޕުންވެސް ވީ އުނދަގޫ ކަމަކަށެވެ. ހެނދުނުގެ އެ ހިތްގައިމު ވަގުތުގައި ވެސް އެތަނުގައި މީހުން ހޭލަމޭލިވެ އުޅެމުން ދިޔައިރު މާލެ އެކޭ އެއްވެސް ތަފާތެއް ނެތޭ އީނާޝްގެ ހިތަށް އެރިއެވެ. ޒިރާން ކައިރީ އިން އާރިފާވެސް އިނީ ތަނުގެ ރީތިކަމުން އާޝޯހުވެފައިއެވެ.\nމެލޭސިއާގެ ރީތި އެ މާހައުލު ފެނިފައި އެންމެންގެ އަނގައިން ވެސް ތިބީ ”ސޮނި” ފާބައިފައެވެ. އެހެންނުވާންވީ އެންމެ ސަބަބެއްވެސް ނެތެވެ.\nއީނާޝްގެ ކުރިމައްޗަށް ވާގޮތަށް އިން މާހިލް ބަލަމުން ދިޔައީ މެލޭސިއާގެ ރީތި ކަމަކަށް ނޫނެވެ. އެއަށްވުރެ މާރީތި ގުދުރަތުގެ ލާމަސީލު މިސާލަކަށެވެ. އެސްފިޔަ ވެސް ޖަހާއިނުލާ އީނާޝްއާ ދިމާއަށް ބަލަމުން ދިޔައިރު ހީވަނީ ދީވާނާ ވެފައި ހުރި މީހެއް ހެންނެވެ. ލާފައިވާ މަޑު ދަނބު ކުލައިގެ ފަލަމަސްގަނޑާއި ހަމައަށް އަންނަ ހެދުމަކާއިއެކު ހުދު ކުލައިގެ ޖީންސްއެއް ލާފައި ހުރުމުން އީނާޝް ނުހަނު ޗާލު ކަމަށް ދައްކައެވެ. އަދި އެޗާލުކަން އެއަށްވުރެ ބޮޑަށް ފުރިހަމަވެފައި ވަނީ ހެދުމުގެ އަތް ހަމަ އެކުލައިގެ ރޭނދާ ފޮތީން ފަހާލައިފާ ހުރުމުންނެވެ. އިސްތަށިގަނޑު އެއްވެސް ގޮތެއް ނަހަދައި މިނިވަންކަމާއިއެކު ދޫކޮށްލާފައި ވާއިރު ވައިލޮޓް ކުލައިގެ ޓައީއެއް އިން ބޭންޑެއް އަޅާފައިވެއެވެ. އެހެން ފަހަރުތަކެކޭ ވެސް އެގޮތަށް މިފަހަރު ވެސް އީނާޝް މޫނުގައި އެއްވެސް މޭކަޕް އެއް އަދި ލިޕްސިޓިކެއްވެސް ޖައްސާފަކާއެއް ނުވެއެވެ. ނަމަވެސް ނުހަނު ރީތިވެފައި ޗާލެވެ.\nމެލޭސިއާގެ އަވަށެއް ކަމުގައި ވާ ”ކުއަލަ ލުމްޕާ” ގެ ނުވަ ބުރިއަށް ނަގާފައިވާ ޝާހީ އިމާރާތެއްގެ ކުރިމައްޗަށް ވޭން މަޑުކޮށްލުމާއިއެކު އޭގައި ނީދެވިގެން އެންމެ ފުރަތަމަވެސް އެއިން ފޭބީ ކައިޒީންއެވެ. އަދި އެގޭގެ ފޮޓޮއެއްވެސް ނަގައި ފޯނުގައި ރައްކާކުރިއެވެ. ކައިޒީންގެ ފަހަތުން މާހިލް ނުކުތުމާއިއެކު މާހިލްއަށް ޖެހުނީ އެގޭ އަރާނެ ހެން ކައިޒީން އާއި އެކު ފޮޓޯއެއް ނަގާށެވެ. ފެހި ކުލައިގެ ކަކުލާ ހަމައަށް އަންނަ ވަރުގެ ވައްތިރިއެއް ލާފައި ހުރިއިރު ކައިޒީންވެސް ނުހަނު ރީއްޗެވެ. އަދި ހެދުމުގެ ބަނޑާއި ދިމާލުން މަޑުފެހިކުލައިގެ ބަންދެއްލާފައި އޭގައި މަލެއް ޖަހާފައި އިނުމުން އެހެދުން އަދި ކައިޒީންވެސް ނުހަނު ފުރިހަމައެވެ. ކައިޒީންގެ ދޮން ފައި އޮތީ ހާމައަށް ފެންނާށެވެ. އިސްތަށިގަނޑު ވޫލްއަކުން އައްސާލައިފާ އެއޮތްގޮތަށް ބާއްވާފައި އަދި ލޮލުގައި އެންމެ ޒަމާނީ އައިނެއް އަޅާފައި ހުރުމުން ކައިޒީން ހަމަ ހީވަނީ މޮޑެލްއެއް ހެންނެވެ. މޫނުގައި ލުއި މޭކަޕްއެއް ކޮށްފައި ވާއިރު އަދި ތުންފަތުގައި ވަނީ ގަދަ ފިޔާތޮށި ކުލައިގެ ލިޕްސްޓިކެއް ޖައްސާފައިއެވެ. އަރާފައި ވަނީ ހައި ހީލްއަކަށެވެ. މާހިލް ނަގައިލި އެފޮޓޯވެސް ރީތިވެފައި ވަނީ ކައިޒީން ހުރުމުންނެވެ. ގެނައި ހުރިހާއެއްޗެއް ހިފައިގެން ފިރިހެން ވެރިން ގެއާއި ދިމާއަށް މިސްރާބު ޖެހިއިރު އެމީހުންގެ ފަހަތުން އަންހެން ވެރިންވެސް ދިޔައެވެ.\nލިފްޓަށް އެންމެން އެރުމާއިއެކު ޒިރާން ހަވަނަ ނަންބަރަށް ފިތާލިއެވެ. ޒިރާންމެން ތިބެން ހަމަ ޖެހިފައި ވަނީ ހަވަނަ ބުރީގައިއެވެ. ގޭގެ ދޮރު ހުޅުވާލުމާއިއެކު އެންމެންގެ އަނގައިން ވެސް ބޭރުވި ބަހަކީ ”ވާއު” އެވެ. އެބަސް ބޭރުނުވާ އެންމެ އަނގައެއްވެސް ނެތެވެ. އެހެންނުވާންވީ ފަހެ ކީއްވެ ހެއްޔެވެ؟ ސިޓިންގް ރޫމްގެ ހަތަރުފާރުގައި ލާފައިވަނީ މަޑު ފިޔާތޮށި ކުަލައިއެވެ. ސީލިންގުގައި ލާފައި ވަނީ ވެސް ހަމަ އެކުލައިއެވެ. ނަމަވެސް ސީލިންގު އިތުރަށް ފުރިހަމަ ކޮށްދީފައިވަނީ ހަރުކުރެވިފައި އިން ބޮޑު ޗާންދަލިއާއިންނެވެ. އެއްފާރުގައި ފަސްދޮޅަސް ދެ އިންޗީގެ ޓީވީއެއް ހަރުކުރެވިފައި ވެއެވެ. އަދި ޓީވީ ކުރިމަތީގައި ހަމަ ފިޔާތޮށި ކުލަައިގެ އަށް މީހުންނަށް އިށީންދެވޭނެވަރުގެ ސޯފާސެޓެއް ހުއްޓެވެ. ޓީވީ ހަރުކުރެވިފައި އިން ފާރު ނޫން އެނެއްފާރުގައި މަސްޓޭންކެއް ވެއެވެ. ގާތްގަނޑަަކަށް އެ މަސްޓޭންކްވެސް ޓީވީ އާއި އެއްވަރުވާނެއެވެ. އެއާއި ޖެހިގެން އިން ފާރުގައި ދެން އިނީ ކޮޓަރިއަކަށް ވަނެވެން އިން ދޮރެކެވެ. އެއާއި ޖެހުނު ފާރުގައިވެސް ހަމަ އެކަހަލަ ދޮރެއް އިނެވެ. ނަމަވެސް އެތަނުން ދޭތެރެއަކުން ބަދިގެއަށް ދެވެން އިނެވެ. އަދި ބަދިގެ އެނެއްފަރާޓުގައިވެސް ދެކޮޓަރި ހުއްޓެވެ. ބަލާލި ކޮންމެ ދިމާއަކުން ވެސް ފެނިގެން ދިޔައީ ސާފު ތާހިރު ކަމާއި ތަރުތީބެވެ. ގޭއެތެރޭގެ ކޮންމެ ދިމާލަކުންވެސް ގޭގެ ހައިބަތު ދައްކައިދެއެވެ. ކޮޓަރިތައްވެސް ރީތިވެފައި އެހާމެ ބޮޑެވެ. ބަދިގެ އަދި އެއީ ކޮޓަރީގެ ދެގުނައެވެ. ކާގެއާއި ގުޅުވާލައިފައި އިނީމާ ކަމަށްވެސް ވެދާނެއެވެ.\nއީނާޝްމެން ދިހައެއްގެ އެންމެ ފަހު އިމްތިހާން ހެދި ދުވަސްވަރުގައި އާރިފާ ބޭނުންވި ކަންތައް ވިއެވެ. އެއީ ޒިރާން އާއި ކައިވެނި ކުރުމުވެ. އާރިފާގެ ހުރިހާ ހަގީގަތެއް އެނގި ޒިރާން އާރިފާ އާއި ކައިވެނި ކުރީ އާއިފާ ރަނގަޅު ވާނެ ކަމަށް އުންމީދު ކުރަމުންނެވެ. އަދި ކަައިޒީން އެކަމަށް ފާޅުގައި ދެކޮޅު ހަދަމުން ދަނިކޮށެވެ. ނަމަވެސް މިހާރު ކައިޒީން އާރިފާ ދެކެ ނުހަނު ލޯބިވެއެވެ. ސަބަބަކީ އާރިފާ އެމީހުންނަށް ނުހަނު ލޯބިދީ އަޅާލައިތީއެވެ. އަދި އީނާޝްއަށްވެސް މެއެވެ. ނަމަަވެސް އާރިފާ އެކުޅޭ ތަމްސީލުގެ ފަހަތުގައި ހިނގާ އެއްވެސް ކަމެއް ޒިރާން އަދި ކައިޒީންއަށް ވެސް ރޭކާނުލައިއެވެ. އެކަމުގެ ސަބަބުން ކައިޒީންއަދި މާހިލްގެ ރޭވުންވެސް ކެންސަލް ކޮށްލީއެވެ. ނަމަވެސް ކައިޒީންއަށް ފާހަގާވާ އެއް ކަމެއް އެބައޮތެވެ. އެއީ އީނާޝްގެ މޫނުމަތިން އަދިވެސް އެއްވެސް ހިނިތުންވުމެއް ފެންނަން ނުހުރުމެވެ.\n”އީނާޝް އާއި ކައި އުޅޭނީ ބަދިގެ ކައިރީ އިން ކޮޓަރީގައި.. ނަޝްވާއްތަ އާއި ޖަންނައްތަ އުޅޭނީ އެއާއި ޖެހުނި ކޮޓަރީގައި އިނގޭ.. މާހިލް އާއި ފަޒީލް އުޅޭ މިހިރި ކޮޓަރީގައި.. އަަހަރެމެންނަށް މިކޮޓަރި” އަށްމީހުންނަށް ޒިރާން ކޮޓަރިތައް ބަހާލިއެވެ. ކޮޓަރިއެއް ދެމީހަކަށެވެ. ކައިޒީންގެ އެއްޗެހިތައް ހިފައިގެން ކައިޒީން ކޮޓަރިއާއި ދިމާއަށް ދުއްވާގަނިއެވެ. ހީވަނީ ކޮޓަރިއަށް ނުވަދެވިފައި ހުރިހެންނެވެ. އީނާޝް އާއި ޖަންނަ އަދި ނަޝްވާވެސް ފަހަތުން ދިޔައެވެ.\nކޮޓަރީގައިވެސް ފިޔާތޮށި ކުލަ ލާފައި ވާއިރު ކޮޓަރީގައި ހުރި ކޮންމެ ފަރްނީޗަރެއްގައި ވެސް ވަނީ ހަމަ އެކުލައިއެވެ. އެއްފަރާތެއްގައި ހަތަރު މީހުންނަށް އޮވެވޭނެވަރުގެ ކިންގް ސައިޒް އެނދެއް ހުއްޓެވެ. ދެން އެއާއި ޖެހުނު ފާރުގައި ހަތަރު ދޮރުފަތުގެ އަލާމާރިއެއް ހުއްޓެވެ. އަދި އަލަމާރި ކައިރީގައި ޑްރެސިންގް ޓޭބަލްއެއް ހުއްޓެވެ. ކޮޓަރިވެސް އެހައިމެ ނަލައެވެ.\nކައިޒީން ދިޔަ ގޮތަށް ގޮސް ފުންމާލީ އެނދަށެވެ. އަދި އެއާއި އެކު އެދެލޯ މެރިގެން ދިޔައެވެ. ވަރުބަލިވެފައި ހުރުމުން ނިދުނީކަމަށްވެސް ވެދާނެއެވެ. އީނާޝް ކޮތަރިއަށް ވަން އިރު ކައިޒީން އެނދުމަތީގައި ނިދާފައި އޮތުމުން ޗޮކެއް ކަޑާލައިފައި ގޮސް އެއްޗެހިތައް ހިފައިގެން ފާހަނާއަށް ވަނެ ފެން ވަރާލިއެވެ. ފެން ވަރައި ނިމިގެން އީޏާޝް ވެސް ދެން އޮށޯވެލީ ދަތުރުގެ ވަރުބަލިކަން ފިލުވައިލުމަށްޓަކައި ނިދާށެވެ.\nހަވީރު ގަނޑީގައި އެންމެން ވެސް ތައްޔާރުވަމުން ދިޔައީ މެލޭސިއާގެ އެންމެ މަޝްހޫރު އެއް ޕާކް ކަމަށްވާ ”މުލު ނޭޝަނަލް ޕާކް” އަށް ދިޔުމަށެވެ. އެއީ ގުދުރަތުގެ ލާމަސީލު ތަނެކެވެ.\nބޮޑެތި ގާތަށް ދުނި ތީރުތަކެއް ހެން ކޮޅަށް ޖެހިފައިވާއިރު ވަށައިގެން ވަނީ ފެހި ގަސްތަކެވެ. ގަސްތަކުގެ ބުޑުވެސް ފަލަކަމުން ޒިރާންމެން ތިބީ ބުނާނެއް އެއްޗެެއް ނޭނގިފައިއެވެ. ކައިޒީން ދިޔައީ އެތަނާއި އެއްކޮށް ފޮޓޯ ނަގާފައި އިންސްޓަގުރާމަށް ޕޯސްޓު ކުރަމުންނެވެ. އީނާޝް މާހިލް އަދި ފަޒީލްވެސް ދިޔައީ ހަނދާނެއްގެ ގޮތުގައި އެތަން އެމީހުންގެ ފޯނުތަކުގައި އަދި ކެމެރާ ތަކުގައިވެސް ރައްކާކުރަމުންނެވެ.\nރޭގަނޑު ގަޑީގައި އެންމެން ވެސް ދެން ދިޔައީ ކުއަލަ ލުމްޕާގެ އެންމެ މަޝްހޫރު އެއް ހޮޓަލަށެވެ. ކައިގެން އަށް މީހުންވެސް ގެއަށް ވަން އިރު ހުރީ ބާރަ ޖަހާއި ބޮޑު ވެފައިއެވެ. ނަމަވެސް އެއިރުވެސް އެއިން އެކަކުވެސް ނިދިއެއް ނާދެއެވެ. ހެނދުނު ގަޑީ ނިދީމާ ކަމަށްވެސް ވެދާނެއެވެ. އެހެން ކަމުން ހަތަރު މީހަކު ތާސް ކުޅެން ހުރެފައި ދެން ތިބި ހަތަރު މީހުން ތިބީ ޓީވީ އަޅުވައިގެން މެޗެއް ބަލާށެވެ. އޭގެތެރޭގައި ކައިޒީންވެސް ދިޔައީ ވަރަށް ފޯރިއާއިއެކު މެޗް ބަލަމުންނެވެ. އެރޭ އެންމެން ވެސް ނިދަން ދިޔައީ މެންދަމު ދޭއް ޖަހަން ކައިރިވެފައި ވަނިކޮށެވެ.\nކައިޒީންއަށް ހޭލެވުނީ އޭނާގެ ފޯން މާ ގިނައިން ހަޅޭލަވަމުން ދިޔުމުންނެވެ. އެއްފަހަރު ފޯނު ނަގައި ބަލާވެސް ލައިފިއެވެ. ނަމަވެސް މީހަކު ނުގުޅާތީ ހަމަ ފޯނު ނުހުޅުވަން އޯތީއެވެ. ނަމަވެސް އޭރުވެސް ކައިޒީންއަށް އޭނާގެ ދެލޯ ރަނގަޅަށް ނުހުޅުވެއެވެ. ”ދެން ތި ފޯނު ނަގާބަލަ.. ބޮލަށް އުނދަގޫ ވެއްޖެ..” އީނާޝް އެންމެ ފަހުން ކައިޒީންއަށް އެއްޗެކޭ ބުނުމުން ކައިޒީން އޭނާގެ ފޯނު ނަގައި ފޯނަށް ބަލައިލިއެވެ. އެއީ އަދި މެލޭސިއާއަށް އައި ފަހުން އީނާޝް ކައިޒީންއާއި ވާހަކަ ދެއްކި ފުރަތަމަ ފަަހަރެވެ.\n*މޯރނިންގް… ކައި އަދި ވެސް ނުހޭލަންތަ؟*\n*ކައީ.. ދެން ހޭލަން ވީނުން.. މަ ވަރަށް ފޫހި ވާތީ މިއުޅެނީ..*\n*ކައިޒީން… މެލޭސިއާގަ ކީއްތަ ތި ކުރަނީ؟ އަޅެ ފަހެ.. ހަމަ ނިދަނީ ދޯ.. އެބަ އޮތް ވަރަށް ބޮޑު ވާހަކައެއް ބުނަން ވެސް..*\nއެޒުވާނާގެ މެސެޖްތައް ފެނިފައި ކައިޒީންގެ ތުންފަތަށް ވެރިވީ ވަރަށް ވެސް ފުޅާ ހިނިތުންވުމެކެވެ. އަދި ހަމައެއާއި އެކު އެ މެސެޖްތަކަސް ރައްދެއްވެސް ދިނެވެ.\n*މޯރނިންގް.. ނޫނޭ ހޭލާ މިހިރީ.. އަޅޭ ދެން ކައި ކީއްތޯ ކޮށްދޭން ވީ؟ އަންނަން ވީނުން މިތަނަށް..*\n*ވަރަށް ބައިވަރު ކަންތައްތައް އެބަ ކުރަން.. ވަރަށް މަޖާ.. އަނެއްކާ ކޮން ވާހަކައެއް ބުނަން.. އަނެއްކާ ކައިއަށް އުފުއްލޭނެތަ؟*\nކައިޒީންގެ މެސެޖް ފޮނުވާލުމާއިއެކު އެޒުވާނާގެ ފަރާތުން އެއް ސިކުންތު ތެރޭ މެސްޖްއައެވެ.\n* ކައި ކޮށްދޭންވީ ކަމަކީ ވަރަށް މަޖާ ވާހަކައެއް ކިޔާދޭން ވީ.. ވާނެތަ މިގަޑީ.. ހަމަ ބުންޏަސް އިހްސާސް ނުވާ ވަރަށް ފޫހި ވާތީ މިއުޅެނީ..*\n* ހޫމް ކައިއަށް އުފުއްލޭ ވަރުގެ ވާހަކައެއް ހަމަ.. ނަބާ މިއުޅެނީ އޭ ލެވެލް ހަދަންށާއި ކޯސް ހަދަން އޮސްޓްރޭލިއާ އަށް ދާން.. ހާދަ ދުވަހެކޭ ދޯ އެހެން ބުންޏަސް.. ފުރާނަން އޯ ލެވެލްގެ ނަތީޖާ ލިބުނީމަ..*\nނަބާހުގެ ފަރާތުން އައި ދެވަނަ މެސްޖް ކިޔާލައިފައި ކައިޒީންގެ މޫނުން ކުރިން ފެންނަން ހުރި ހިނިތުންވުމެއް ފެންނާކަށް ނެތެވެ. އޭރު އެމޫނު ވަނީ އެއްކޮށް މިލާ މޯޅިވެފައިއެވެ.\n* އެހެންތަ؟ ވަރަށް އުފާވެއްޖެ ނަބާއަށް ކިޔަވަން ބޭރަށް ދެވޭތީ.. ހަމަ ބުނެލަން އޮތީ މިހާރު ތި ކިޔަވާ ގޮތަށް ކިޔަވާށޭ.. އަދި ބަލައިގެން އުޅޭށޭ..*\n*ހުމް.. ދެން ނުބަލައެއް ނޫޅޭނެ ދޯ.. ސުވާލެއް ކޮށްލަންތަ؟*\n*ހެހެ.. އެކަން އިނގޭ.. މިބުނީ ޓޭކް ވެރީ ގުޑް ކެއާރް އޭ.. ހުމް ކޮށްލަބަލަ*\n*ހޫމް.. އިނގިއްޖޭ މިހާރު.. ހެހެ.. ކައި ކުރިން ދުވަހު ބުނީމެއްނު އީނާޝްއެއް ވާހަކަ.. އެއީ ކޮން އީނާޝްއެއް؟ ތި އީނާޝްގެ މަންމަ އަށް ކިޔަނީ ކޮން ނަމެއް؟*\nނަބާހު ފޮނުވާލި އެމެސެޖް ކިޔާލާފައި ކައިޒީން އެއަށް ރައްދެން ދޭން އުޅެނިކޮށް ފޯންގެ ޗާޖް ގޮސްގެން ނިވުނެވެ. އެއާއި އެކު ކައިޒީން އަށް ޗުސް ތަޅާލެވުނެވެ. ފޯނު ޗާޖަށް ޖަހާފައި ކައިޒީން ތާޒާވެލުމަށްޓަކައި ގޮސް ފާހަނާއަށް ވަނެވެ. އޭރު ބޭރުން މީހުން ވާހަކަ ދައްކާ އަޑަާއި ތެލި ތަށި ތަޅުވާ އަޑު އިވެއެވެ.\nޒިރާން ހެނދުނު ގަޑީގައި ފަޒީލް އާއި އެކު ފިހާރައަށް ދާން ނުކުންނަން އެއުޅެނީ ފިހާރައަށް ބޭނުންވާނެ ބައެއް ސާމާނު ގަންނާށެވެ. ޒިރާން އާއި ފަޒީލް ބޭރަށް ނުކުމެ އިރުކޮޅެއްވީ ފަހުން މުޅި ގޭތެރެ ވެސް ހޭލައްވާލީ ބާރުގަދަ އަޑު ފައްގަނޑެއް އިވުމުންނެވެ. އެއާއި އެކު އެންމެން ވެސް ގެއިން ނުކުމެގެން ބޭރަށް ދިޔައީ ވެގެން އުޅޭ ގޮތެއް ބަލާލުމުގެ ޝައުގުވެރިކަން ހުރިލެއް ބޮޑުކަމުންނެވެ. ބޭރަށް ނުކުމި ކައިޒީންމެން އެންމެންގެ ވެސް ލޯތައް ބޮޑުވެގެން ދިޔައީ ކުރިމަތިން ފެންނަމުން ދިޔަ މަންޒަރެއްގެ ސަބަބުންނެވެ. ކައިޒީންއަށް ދެފަރާތަށް ބޯހޫރުވެމުން ދިޔައީ އެމަންޒަރު ގަބޫލުކުރަން ދަތިވެފައިވާ ފަދައަކުންނެވެ.\nI’m second dhw Masha Allah very nice this part also when is next part waiting for next curiously much of love nafu\n?No faa Kko ur first.. hehe.. congrats? Nd thank u soo much.. ❤❤❤ next part Insha Allah soon.. ya keep waiting..♥♥♥ much more love ❤\nMasha Allah? mi? part ?vs varah? salhi… ?varah curious ?kohlaaafa thi ?ninmaaly…whn is ?nxt part…???????\nAww..??? thank u soo much for ur colourful comment dear..❤❤❤ and the support ?? next part soo.. Insha Allah??\nmasha allah.. manzaru thah hama kurimathin sifa vey.. vr reethi verhaka kuri ah dhaa goii.. nafu keep it up.. lysm 🙂\nAww.. thank u soo much dear.. it meansalot❤❤❤❤ lyssm\nkeii madhu vefai indha mi up v.. vr vr vr vr vvvvvvvvvvvvvvvvvvvvvvvvr rythi mi part vs.. and vr curious kohlaafa thi ninmaaly mi part.. whn nxt.. cant wait.. gud lucj igey nafu\nHehhe..?? thank u soo much FLOWER..❤❤❤ next part Insha Allah soon.. keep waiting.. ????\nomg.. haadha ryhchey.. malaysia vs loa mathin sifa vaahen hyvani.. asluvs vr rythi.. nafu ge faraathun hama mikahala baivaru vaahaka thakah inthizaaru kuran eba.. and real story eh vs vrh beynun.. once again this story is awesome.. whn next? eh v gothakaa medhu visneny.. ly\nAwwn.. ??? thank u soo much umbrella ♥♥♥ ya nafu ge faraathun adhivs baivaru story thah fenigen dhaane Insha Allah.. ?? next Insha Allah soon.. keep waiting..❤❤❤\nnafu this story is wonderful..aperfect story.. and dat aarifa.. i hate heralot.. she dont know how to love others.. and she dont know how to deserve things.. but i feel so sad for eenash.. hey aarifaa.. dont do dat to eenash.. otherwise i will kill u.. 🙂 i love ur stories..and ”VAGUTHU”i gotareally good moral from that story.. and dat story is also just speechless.. whn next? waiting..\nAww??? thank u sooo much neelam.. ya me too hate that aarifa..?? aww.. again thanksamillion..❤❤❤❤ next part Insha Allah soon.. keep waiting..???\nfeshunyn sure vaahaka kiyan.. but adhi mi comment kohlevey varu v.. hama vrh rythi mi story.. nafu thy mihaaru i ge favourite writer.. luv yuh so much.. and alheyy kihineh baa evy.. very curious to know waht will happen next.. inthizaarugai\nThank u for ur lovely comment..❤❤❤ awwn.. I’m so happy to know that.. thank u sooo much dear..??? aslu Vs kyhbaa dhw Evy ..?? yaa keep waiting..❤❤❤\nThank u soo much aish..,❤??❤?\nnice hama.. neii bunaane ehchey\nAww..??? thank u soo much..❤❤❤❤\nMasha Allah ??V vvv salhi mi part vs?? I’m very very curious ??whn nxt??\nAww.. ??? thank u soo much dear..❤❤❤?? next part Insha Allah soon.. keep waiting..❤❤❤\nAssalam alaikum.. miothy vaahakaige 16 vana Bai Vs up vefai.. unmeedhu kuran kamudhaane kamah.. and next part Thursday ge kurin nafu up kohla dhevey thr masahkaii kuraanan.. keep waiting.. Nd readers thidhey support ah vr bodah shukuriyyaa.. Nd vaahaka aa gulhey gothun readers ge views comment kohlahcheh..❤❤❤\nWow v v rythi mi bai vx..?Sorry ingey lahun comment kohlevunyma…kiyaafa thankolheh busy koh ulheythy comment nukurevuny..N i ahaalan beynun vany, meega eben dhw edhemeehun kaiveni kuri vhk, ekm sobaah vari kohfatha hury??..?\nAnyway Im curiously waiting fr da next ingeyyy..❤Ly sissyy..?\nThank u soo much dear.. ❤❤ oh it’s ok.. jiji..??? hmm.. kuri ah oii baagai evaahaka egigen dhaane.. btw don’t misunderstand.. ingey??? ya keep waiting.. Lym❤❤❤\nMaasha Allah…. ???Alhey Haadha reechey Mi part vs.????… Curiously Waiting for nxt part????\nAww❤❤❤ thank u soo much kaily.. ya keep waiting.. Nd I hope I will meet u from every up coming parts of the story..???\nwhen is nxt part curiously waiting\ninsha allah today or tomorrow.. kudakoh bxy koh ulhunyma buni dhuvahah nugenes dhevuny.. vr bodah maafah edhen.. nd ya keep waiting..\nހުވަފެނުގެ ރާނީ 4\nލޯބި October 18, 2018\nމި ހިތް އެބަ ތެޅޭ ހަމަ ކަލާއަށް ހުވާ-2\nލޯބި October 2, 2015\nފެވިފާތިނަން ވެޔޭމިހިތުގާ 5\nލޯބި އަހަރެން ވާނަމޭ 2\nލޯބި July 31, 2018\nހިތްއެކީ ދެވިއްޖޭ (1)\nލޯބި November 2, 2017\nހިތާމަ ކުރުވާހަކަ ލޯބި March 25, 2019


Pepe bodu agugai Arsenal ah badhaluvejje - vNews.mv\nޕެޕޭ ބޮޑުއަގުގައި އާސެނަލަށް ބަދަލުވެއްޖެ\nއިސްމާޢީލް ޝާހު 28 July 2019, 12:29\nފްރާންސްގެ ލިލްއަށް ކުޅޭ އައިވަރީ ކޯސްޓުގެ ހުނަރުވެރި ކުޅުންތެރިޔާ ޕެޕޭ ބޮޑުއަގުގައި އާސެނަލަށް ބަދަލުވެއްޖެ އެވެ.\nއިނގިރޭސި މީޑިއާ ރިޕޯޓުތައް ބުނާގޮތުން ޕެޕޭ އާސެނަލަށް ބަދަލުވެފައިވަނީ 72 މިލިއަން ޑޮލަރުގެ އެއްބަސްވުމެއްގެ ދަށުންނެވެ. އަދި އޭނާގެ ޓްރާންސްފާ ފީ ދެއްކުމަށް އެއްބަސްވެފައިވަނީ އިންސްޓޯލްމަންޓް އުސޫލުން ކަމަށް ރިޕޯޓުތައް ބުނެ އެވެ.\nކްލަބާއެކު އެއްބަސްވުމަކަށް އާދެވުނު ނަމަވެސް އަދި ޕެޕޭއާ އެކު އެއްބަސްވުމަކަށް ނާދެވޭ ކަމަށްވެސް ބައެއް ރިޕޯޓުތައް ބުނެ އެވެ.\nއިޓަލީގެ ނާޕޮލީން ވެސް މި އަގުގައި ޕެޕޭ ގަންނަން އެއްބަސްވި ނަމަވެސް އެ ޓްރާންސްފާ ފެއިލްވީ ކުޅުންތެރިޔާއާ އެކު އެއްބަސްވުމަކަށް ނާދެވުމުން ކަމަށް ނާޕޮލީން ބުނެފައިވެ އެވެ.\nއުމުރުން 24 އަހަރުގެ ޕެޕޭ ވަނީ މިދިޔަ ސީޒަންގެ ތެރޭގައި ލިލްއަށް 23 ގޯލު ޖަހައި ދީފަ އެވެ. ލިލްގައި އޭނާ ދައްކަމުން އަންނަ މޮޅު ކުޅުމާއި ގުޅިގެން އޭނާ ހޯދުމަށް ގިނަ ކްލަބްތަކަކުން މަސައްކަތް ކޮށްފައިވެ އެވެ. ހާއްސަކޮށް ބޮޑެތި ކުލަބުތަކުން ދިޔައީ އޭނާއަށް ފާރަލަމުންނެވެ.\nއާސެނަލްއިން ކްރިސްޓަލް ޕެލެސްއަށް ކުޅުމުން އަންނަ ވިލްފްރެޑް ޒަހާ ގަންނަން 40 މިލިއަން ޕައުންޑް ހުށައެޅުމަށް ފަހު އެ މަސައްކަތް ހުއްޓާލީ 80 މިލިއަން ޕައުންޑް ހުށައެޅުމަށް ޑިމާންޑް ކުރުމުން ކަމަށް ރިޕޯޓުތައް ބުނެ އެވެ.\nމިއަހަރުގެ ސީޒަނަށް ތައްޔާރުވާ އާސެނަލް އިން ވަނީ އެ ޓީމު ވަރުގަދަ ކުރުމަށް ބޮޑެތި ކުޅުންތެރިންނަށް ފާރަލާން ފަށާފަ އެވެ. ރިޕޯޓުތައް ބުނާގޮތުން ކުރިއަށް އޮތް ދުވަސްތަކުގެ ތެރޭގައި މަޝްހޫރު ކުޅުންތެރިންތަކެއް އާސެނަލަށް ސޮއިކުރާނެ އެވެ.


Cricket ge AGM huttifa onathaa6mas - vNews.mv\nކްރިކެޓް ބޯޑު އޮފް މޯލްޑިވްސްގެ ރައީސް އަޙްމަދު އަފްލާހު(އަފޫ) --- އޭޖީއެމް ބޭއްވުމަށް ދަނީ މަސައްކަތް ކުރަމުން\nކްރިކެޓްގެ އޭޖީއެމް ހުއްޓިފައި އޮންނަތާ ހަ މަސް\nޙުސައިން ފަރިޔާޒް Male' | 05 November 2019, 14:57\nކްރިކެޓް ބޯޑު އޮފް މޯލްޑިވްސްގެ އަހަރީ އާއްމު ޖަލްސާ (އޭޖީއެމް) ނުބޭއްވި އޮންނަތާ ހަ މަސްވެފައިވާއިރު އޭޖީއެމް ބޭއްވުމަށްޓަކައި ކޮމިޝަނަރާ އޮފް ސްޕޯޓްސް އިން މަސައްކަތް ކުރަމުންދާ ކަމަށް ކޮމިޝަނަރ ހީނާ އަޙްމަދު ސަލީމް ވިދާޅުވެއްޖެ އެވެ.\nވީސްޕޯޓްސް ޕްރޮގްރާމްގައި ވާހަކަ ދައްކަމުން ހީނާ ވިދާޅުވީ ކްރިކެޓްގެ އޭޖީއެމް ހުއްޓުވުމަށް އެ ކޮމިޝަނުން އެއްވެސް ކަމެއްކޮށްފައިނުވާނެ ކަމަށާއި އޭޖީއެމް ނުބޭއްވި ލަސްވެފައި ވަނީ އަސާސީ ގަވައިދަށް ގެންނަން ޖެހޭ ބަދަލުތަކެއް ގެނައުމަށް ކަމަށެވެ.\nކޮމިޝަނަރުން ލާޒިމުކުރާ ސައްވީސް ކަމެއް އަސާސީ ގަވައިދަށް އިތުރު ކުރުމަށް އަޅުގަނޑުމެން ވާނީ ޑްރާސްޓެއް ފޮނުވާފަ. ކްރިކެޓް ބޯޑުގެ އެކްސްކޯ އިން މި ޖެހެނީ އެކަން ހިމަނާފައި ފޮނުވަން. އެކަންކުރުމާއެކު އޭޖީއެމް ބޭއްވުމުގެކަންތައް ކުރިޔަށްދާނެ\nކްރިކެޓް ބޯޑު އޮފް މޯލްޑިވްސްގެ ރައީސް އަޙްމަދު އަފްލާހު (އަފޫ) ވިދާޅުވީ އަސާސީ ގަވައިދު ވެސް ކޮމިޝަނަރާއަށް ފޮނުވާފައިވާ ކަމަށާއި އަދި ކޮމިޝަނާ އެދުނު ކަންތައްތައް ހިމެނުމަށް ފަހު މީގެ މަހެއްހާ ދުވަސްކުރިން އަސާސީ ގަވައިދު ފޮނުވާފައިވާ ކަމަށެވެ.\nއޭޖީއެމް ނުބޭއްވިދާ ކޮންމެ ދުވަހަކީ ކްރިކެޓަށް ލިބޭ ވަރަށް ބޮޑު ގެއްލުމެއް ކަމަށާއި ފުޅާދާއިރާއެއްގައި އަތޮޅުތެރޭގައި ކްރިކެޓްގެ އެތައް ހަރަކާތްތަކެއް ކުރިޔަށްދާއިރު ބަޖެޓް ފާސްނުކުރެވި އޮތުމުން ކޮންމެ ދުވަހަކު ވެސް އިދާރީ ހިންގުމަށް ވެސް ދަތިތައް ކުރިމަތިވަމުންދާ ކަމަށް އަފޫ ވިދާޅުވިއެވެ.\nއަޅުގަނޑުމެން މިތިބީ ކޮމިޝަނާ އެދޭގޮތަކަށް އެކަންކޮށްގެން ވެސް އޭޖީއެމް ބޭއްވޭނެ ގޮތެއް ހޯދުމަށް. މިހާރު ވެސް އަސާސީ ގަވައިދު ވަނީ އެކޮޅަށް ފޮނުވިފަ. ކޮމިޝަނަރުގެ އެންގުމަށް މަޑުކޮށްގެންމި ތިބެނީ\nއަހަރީ އާއްމު ޖަލްސާ އަކީ ކޮންމެ އަހަރެއްގެ މާރޗު 31 ވަނަ ދުވަހުގެ ކުރިން ބާއްވަން ޖެހޭ ޖަލްސާއަކަށްވާއިރު އަދި ވެސް ގިނަ އެސޯސިއޭޝަންތަކުގެ އަހަރީ ޖަލްސާ ބާއްވާފައެއްނުވެއެވެ. އެހެން ކަމުން އެ ސޯސިއޭޝަންތަކާއި މަޝްވަރާކޮށް ގަވައިދާއެއްގޮތައް އޭޖީއެމް ބޭއްވުމަށް ބާރު އަޅާނެ ކަމަށް ހީނާ ސަލީމް ވިދާޅުވިއެވެ.


Gavaaidhaa khilaafahulhey bidheyseenge mahsala hahlukurumah Bangladhesh aaeku Minister Shaahid mashvaraakurahvaifi – Iru\nޤަވާޢިދާ ޚިލާފަށްއުޅޭ ބިދޭސީންގެ މައްސަލަ ހައްލުކުރުމަށް ބަންގްލަދޭޝާއެކު މިނިސްޓަރު ޝާހިދު މަޝްވަރާކުރައްވައިފި\nޤަވައިދާ ޚިލާފަށް އުޅޭ ބިދޭސީންގެ މައްސަލަ ހައްލުކުރުމަށް ބަންގްލަދޭޝާއެކު މަޝްވަރާކުރައްވައިފިއެވެ.\nމިމަޝްވަރާކުރައްވާފައިވަނީ ބަންގްލަދޭޝުން ރާއްޖެއަށް އަލަށް ކަނޑައެޅުއްވި އައު ހައިކޮމިޝަނަރ ރިއަރ އެޑްމިރަލް ނަޒްމުލް ހަސަން ފޮރިން މިނިސްޓަރ އަބްދުﷲ ޝާހިދުގެ އަރިހަށްކުރެއްވި ޒިޔާރަތުގެ ތެރެއިންނެވެ.\nފޮރިން މިނިސްޓްރީގައި ބޭއްވި މިބައްދަލުކުރެއްވުމުގައި ފޮރިން މިނިސްޓަރ ވަނީ ދެ ޤައުމުގެ ދެމެދުގައި އެކި ދާއިރާތަކުން ގުޅުން ބަދަހިކުރުމުގެ މައްޗަށް އަލިއަޅުއްވާލައްވާފައެވެ. އަދި ދެ ބޭފުޅުން ވަނީ މިގުޅުން އިތުރަށް ހަރުދަނާކުރެވޭނެ ގޮތްތަކާ ގުޅޭގޮތުން މަޝްވަރާކުރައްވާފައެވެ. އަދި އައު ހައިކޮމިޝަނަރގެ ދައުރުގައި މަސައްކަތް އަވަސްކުރުމާއި ގުޅޭގޮތުން ވަނީ ފުޅާދާއިރާއެއްގައި މަޝްވަރާކުރައްވާފައެވެ.\nމި ބައްދަލުކުރެއްވުމުގައި ދެ ބޭފުޅުން އިތުރަށް ދެއްކެވި ވާހަކަފުޅުގައި އެމަނިކުފާނު ވަނީ، ދުނިޔެއަށް ކުރިމަތިވެފައިވާ ކޯވިޑް-19ގެ ޙާލަތާއި، ދެޤައުމުން އިސްކަންދޭ ކަންކަމަށް ރިޢާޔަތްކުރައްވައި ގުޅިގެން މަސައްކަތް ކުރުމަށް އެއްބަސްވެވަޑައިގެންފައެވެ. މީގެ އިތުރުން ޤަވައިދާ ޚިލާފަށް އުޅޭ ބިދޭސީންގެ މައްސަލަ ހައްލުކުރުމުގެ މަސައްކަތް ހަލުވިކުރުމާ ގުޅޭގޮތުންވެސް މަޝްވަރާކުރެއްވިއެވެ.


Guest House viyafaari - Raajjeyge iqthisaadhuge muhimmu bahaaeh Guest House viyafaari - Raajjeyge iqthisaadhuge muhimmu bahaaeh\nގެސްޓް ހައުސް ވިޔަފާރި - ރާއްޖޭގެ އިޤްތިޞާދުގެ މުހިންމު ބަހާއެއް\nކ. މާފުށި ގެސްޓް ހައުސްއެއް\nކ. ހުރާ ގެސްޓް ހައުސްއެއް\nފަތުރުވެރިންނަށް ޚާއްޞަކޮށްގެންގެން ރާއްޖޭގައި ގެސްޓްހައުސް ވިޔަފާރި ކުރަންފެށިތާ 10 އަހަރު ފުރުނުއިރު، 500 އަށްވުރެ ގިނަ ގެސްޓްހައުސް ގެންދަނީ ރަޖިސްޓްރީކޮށް ހިންގަމުންނެވެ. އެގޮތުން ގެސްޓް ހައުސް ވިޔަފާރިއަކީ ރާއްޖޭގެ ފަތުރުވެރިކަމުގެ ދާއިރާއަށް އެންމެ ފަހުން ތަޢާރަފްވި ބާވަތެވެ.\n1972 ވަނަ އަހަރު ފަތުރުވެރިކަމުގެ ވިޔަފާރި ރާއްޖޭގައި ފަށާފައިވާއިރު، މިދާއިރާއިން އާމްދަނީ އިތުރުކުރުމަށް ފަތުރުވެރިކަމުގެ އެކި ވިޔަފާރިތައްވަނީ ރާއްޖެއަށް ތަޢާރަފްކުރަންފަށާފައެވެ. އެގޮތުން ރިސޯޓްތަކާއި، ހޮޓަލާއި، ސަފާރީ ވިޔަފާރިތައް މީގެ އެތަށް އަހަރުތަކެއް ކުރިން ފަށާފައިވާއިރު، ރާއްޖޭގެ ފަތުރުވެރިކަމުގެ އެންމެ ޅަފަތުގައިވާ ބާވަތަކީ ގެސްޓް ހައުސް ވިޔަފާރިއެވެ.\nގެސްޓް ހައުސް ވިޔަފާރިއަކީ މެދު ފަންތިއަށް ޢަމާޒުކޮށްގެން ދޭ ފަތުރުވެރިކަމުގެ ޚިދުމަތެކެވެ. ގެސްޓްހައުސް ވިޔަފާރި ރާއްޖެއަށް ތަޢާރަފްކޮށްފައިވަނީ 2008 ވަނަ އަހަރުއެވެ. އެގޮތުން އެންމެ ފުރަތަމަ ރާއްޖޭގައި ގެސްޓް ހައުސްއެއް ހުޅުވާފައިވަނީ މާލެއަތޮޅު މާފުށީގައެވެ.\nރާއްޖޭގައި ހިންގާ ގެސްޓް ހައުސްއެއް-\nރާއްޖޭގެ ރަށެއްގައި ތަރައްޤީކޮށްފައިވާ ގެސްޓް ހައުސްއެއް-\nޓޫރިޒަމް މިނިސްޓްރީގެ ތަފާސް ހިސާބުތަކަށް ބަލާއިރު މިއަހަރުގެ މިހާތަނަށް ޖުމްލަ 490 ގެސްޓްހައުސްވަނީ މިނިސްޓްރީގައި ރަޖިސްޓްރީ ކޮށްފައެވެ. ބެޑް ކެޕޭސިޓީއަށް ބަލާއިރު 8112 އެނދަށް ރާއްޖޭގެ ގެސްޓްހައުސް ވިޔަފާރި ވަނީ ފުޅާވެފައެވެ. ޖުމްލަކޮށް ބަލާއިރު ރާއްޖޭގައި ތަރައްޤީކޮށްފައި ހުންނަނީ6އެނދާއި، 40 އެނދާއި ދެމެދުގެ ގެސްޓް ހައުސްތަކެވެ. 2012 ވަނަ އަހަރު ގެސްޓް ހައުސްތަކުގެ އޮކިއުޕެންސީ 18 އިންސައްތައިގައި ހުރިއިރު، ޓޫރިޒަމް މިނިސްޓްރީގެ އެންމެ ފަހުގެ ތަފާސްހިސާބުތަކަށް ބަލާއިރު މި އަދަދު މިހާރުވަނީ 37 އިންސައްތައަށް އިތުރުވެފައެވެ.\nގެސްޓްހައުސް ވިޔަފާރިއަކީ ފަތުރުވެރިކަމުގެ ބާވަތްތަކުގެތެއިން އެންމެ ހެޔޮއަގެއްގައި ލިބޭ ޚިދުމަތެވެ. މީހުން ދިރުއުޅޭ ރަށްތަކަށް ޢަމާޒުކޮށްގެން ފަށާފައިވާ މި ވިޔަފާރީގެ ސަބަބުން، ފަތުރުވެރިންނަށް ދިވެހިންގެ ރަށްފުށު ދިރިއުޅުމާއި އާދަކާދަޔާއި، ސަޤާފަތާއި، އަދި ދިވެހިން ކެއިން ބުއިމުގައި ބޭނުންކުރާ ބާވަތްތައް ތަޖުރިބާ ކުރުމެގެ ފުރުސަތު ފަހިވެގެންދެއެވެ. ގެސްޓް ހައުސް ވިޔަފާރިއަކީ ޖުމްލަކޮށް އަގުހެޔޮ ވިޔަފާރިއަކަށްވާއިރު، މި ވިޔަފާރިއާއެކު ކުޑަ ބަޖެޓަކުން ޗުއްޓީ ހޭދަކުރަން ބޭނުންވާ ފަރާތްތަކަށް އެ ފުރުސަތު މިހާރުވަނީ ފުޅާ ދާއިރައެއްގައި ރާއްޖޭގައި ތަނަވަސްވެފައެވެ.\nމި ވިޔަފާރި އިތުރަށް ފުޅާކުރުމަށް ގެސްޓް ހައުސްތައް އިޝްތިހާރުކުރުމަށް ޓޫރިޒަމް މިނިސްޓްރީއާއި، ފަތުރުވެރިކަމުގެ ދާއިރާގައި ހަރަކާތްތެރިވާ އަމިއްލަ ޖަމިއްޔާތަކުން ދަނީ ރާއްޖެއިން ބޭރުގައި ބާއްވާ އެކި އެކި ފެއަރތަކުގައި ރާއްޖޭގެ ގެސްޓް ހައުސް ވިޔަފާރި އިޝްތިހާރުކުރަމުންނެވެ. އަދި މި ދާއިރާ އިތުރަށް ފުޅާކޮށް، ވިޔަފާރި ފެށުމަށް ސަރުކާރުންދަނީ ކުދި ވިޔަފާރިއަށް ޢަމާޒުކޮށް ލޯނު އެހީވެސް ދެމުންނެވެ.\nގެސްޓް ހައުސް ވިޔަފާރިއަކީ އޭގެ ފައިދާ އެތައް ގޮތަކުން ރަށްތަކަށް ކުރަމުންދާ ވިޔަފާރިއެކެވެ. އެގޮތުން ގެސްޓް ހައުސް ވިޔަފާއިއާއި ގުޅުވައިގެން ކުދި ވިޔަފާރީގެ ގޮތުގައި، ޑައިވިންއާއި، މޫދު ކުޅިވަރުތަކާއި، ސްވެނިއަރ ވިޔަފާރިއާއި، ރެސްޓޯރަންޓާއި، އަތްތެރި މަސައްކަތުގެ ވިޔަފާރިވެސް ދަނީ ފުޅާވަމުންނެވެ. އަދި މީގެއިތުރުން މި ވިޔަފާރިއާއިއެކު ރަށުގައި ތިބެގެން ވަޒީފާ އަދާކުރެވޭނެ މަގުވެސްވަނީ ވަރަށް ބޮޑަށް ފުޅާވެގެން ގޮސްފައެވެ.


ޝެޓްސް ފުޓްސަލް ޓޯނަމެންޓް ގެ ގްރޫޕް ސްޓޭޖްގެ މެޗުތަށް ކުޅެ ނިމިއްޖެ – MNUSU\nޝެޓްސް ފުޓްސަލް ޓޯނަމެންޓް ގެ ގްރޫޕް ސްޓޭޖްގެ މެޗުތަށް ކުޅެ ނިމިއްޖެ\nޝެޓްސް ފުޓްސަލް ޓޯނަމެންޓް ގެ ގްރޫޕް ސްޓޭޖްގެ މެޗުތަށް މިރޭ ވަނީ ކުޅެ ނިމިފައެވެ. އަދި މުބާރާތުގެ ސެމީ ފައިނަލުގައި ވާދަ ކުރާނެ ޓީމުތަށްވެސް ވަނީ މިރޭ ކަށަވަރު ވެފައެވެ.\nމިރޭގެ ފުރަތަމަ މެޗުގައި ކުޅުނީ ޓީމް ރަޝްކޮ އާއި ސުމެއް ކަލޯ އެފް ސީ އެވެ. މި ދެ ޓީމް ބައްދަލް ކުރި މެޗުން 1-0ގެ ނަތީޖާއަކުން މޮޅުވެފައި ވަނި ޓީމް ރަޝްކޮ އެވެ. މި މެޗުގެ އެންމެ މޮޅު ކުޅުންތެރިޔަކަށް ހޮވިފައިވަނީ، ޓީމް ރަޝްކޮ ގެ ޖާރޒީ ނަންބަރ 5، މުހައްމަދު ހުސައިން އެވެ. އަދި ޓީމް ރަޝްކޮ އިން ވަނީ މި މެޗުން މޮޅުވެ، މުބާރާތުގެ ސެމީ ފައިނަލުގެ ތިން ވަނަ ޖާގަވެސް ކަށަވަރު ކޮށްފައެވެ.\nފަހުން ކުޅުނު މެޗުގައި އެފް ސީ ޗިކާގޯ ޑައުންސް ވަނީ ޓީމް ޓޫ އިން ވަން އާ ވާދަ ކޮށް 4-3 ގެ ނަތީޖާ އަކުން މެޗު ކާމިޔާބު ކޮށްފައެވެ. މި ޓީމް އިންވެސް ވަނީ މުބާރާތުގެ ސެމީ ފައިނަލުން ޖާގަ ހޯދާފައެވެ. ފޯރިގަދަ ކުޅުމެއް ފެނިގެންދިޔަ މި މެޗުގެ އެންމެ މޮޅު ކުޅުންތެރިޔަކަށް ހޮވިފައި ވަނީ އެފް ސީ ޗިކާގޯ ޑައުންސްގެ ޖާރޒީ ނަންބަރު 17، އިބްރާހީމް އިޚްލާސް އެވެ.\nމުބާރަތުގެ ސެމީ ފައިނަލް އަދި ފައިނަލްގެ މެޗުތަށް ކުޅެން ހަމަޖެހިފައިވަނީ 31 އޮގަސްޓް ގެ ހަވީރު އަދި ރޭގަނޑުގެ ވަގުތުތަކުގައެވެ.އަދި ހަމަ އެއާއެކު އެފް.އެޗް.ޓީ.އެސް ގެ އަންހެން ދަރިވަރުންގެ އެކުވެރި ކަމުގެ މެޗެއް ކުޅެން ވަނީ ހަމަޖެހިފައެވެ.\nމީޑިއާ ކޯޑިނޭޓަރ: ޝެޓްސް، އެމް.އެން.ޔޫ.އެސް.ޔޫ


ރާއްޖޭގެ ހަމަޖެހުމަށް އެންމެ މުހިންމީ އިސްލާމް ދީނާ ދެކޮޅަށް ހިންގާ އޮންލައިން ޙަރަކާތްތައް ހުއްޓުވުން!\nރާއްޖޭގެ ހަމަޖެހުމަށް އެންމެ މުހިންމީ އިސްލާމް ދީނާއި ދެކޮޅަށް ހިންގަމުން ގެންދާ އޮންލައިން ޙަރަކާތްތައް ހުއްޓުވުންކަން ގިނަ ބައަކު ދަނީ ފާހަގަކުރަމުންނެވެ. ތިމާގެ މިނިވަންކަން ކަމަށް ބުނެ އިސްލާމް ދީނުގެ ޙުކުމް ތަކާއި ދެކޮޅުހަދައި ކީރިތި ޤުރުއާނަށާއި ރަސޫލް (ޞޢވ) އަށް ފުރައްސާރަކޮށް އިސްލާމް ދީނަށް އަމަލުކުރާ މީހުންނާއި ދިމާކުރަމުން ގެންދާ ގެންދިއުން ހުއްޓުވަން ޖެހޭނެ ކަމަށް ގިނަ ބައަކު ދަނީ ބުނަމުންނެވެ.\nއިސްލާމް ދީނުގެ މަގުގައި ޙައްޤު ބަސް ވިދާޅުވެ މާތް ﷲ ގެ ދިން މަތިވެރިކުރަން މަސައްކަތް ކުރައްވާ ދީނީ ޢީލްމުވެރިންނަކީ ޓެރަރިސްޓުން ކަމަށް ސިފަކުރާ މީހުންނާއިމެދު ފިޔަވަޅު އެޅުމަކީ ކޮންމެހެން ކުރަން ޖެހިފައިވާ ކަމެކެވެ. ވަގު އައިޑީތައް ހަދައި ފިލައިތިބެގެން ހިންގަމުން ގެންދާ މިފަދަ ޖަރީމާތައް ދެނެގަނެ އެކަންކަން ކުރާ މީހުން ދެނެ ގަތުމުގެ ފުރިހަމަ ޤާބިލުކަން ދިވެހި ދައުލަތަށް މިހާރުވަނީ ލިބިފައެވެ.\nރާއްޖޭގެ ދީނީ ޢިލްމުވެރިން ބަސްފުޅުތައް ހާމަކުރައްވަމުން ގެންދަވަނީ ހާމަކަން ބޮޑުގޮތެއްގައެވެ. އެހެންކަމުން ދީނީ ޢިލްމުވެރިއަކު ބަސްފުޅެއް ވިދާޅުވުމުން އެކަމަށް ގޮތް ކަނޑައެޅުމަކީ އިސްލާމް ދީނުގެ ޢަދާވާތްތެރިންނަށް ކުރެވިގެންވާނެ ކަމެއް ނޫނެވެ. މިހާރުވެސް އެކަމަށް ގޮތް ކަނޑައަޅައި ފިޔަވަޅު އަޅަން ޖެހޭ ނަމަ ފިޔަވަޅު އަޅަމުން ގެންދަނީ ދައުލަތުގެ ކަމާއި ގުޅުން ހުރި މުއައްސަސާތަކުންނެވެ.\nދީނީ ޢިލްމުވެރިއެއް ކަމަށްވީނަމަވެސް ނުވި ނަމަވެސް އެއްވެސް ފިކުރެއްގެ އެއްވެސް މީހަކީ ޓެރަރިސްޓެއް ކަމަށް ކަނޑައެޅުމުގެ ބާރު ލިބިގެންވަނީ ސަރުކާރުގެ ކަމާއި ބެހޭ އިދާރާތަކަށެވެ. ފުލުހުންނަށާއި ސިފައިންނަށެވެ. ސިފައިން މާނަ މިކުރަނީ ނޭޝަނަލް ކައުންޓަރ ޓެރަރިޒަމް ސެންޓަރަށެވެ. އެއީ ސަރުކާރުން ދީފައިވާ ޚިޔާލު ފައުޅުކުރުމުގެ މިނިވަންކަމުގެ ތެރެއިން ވަކިވަކި ފަރުދުންނަށާއި ޖަމާއަތްތަކަށް ކުރެވިގެންވާނެ ކަމެއް ނޫނެވެ.\nކަން މިހެން އޮތްއިރު ސަރުކާރުން ޓެރަރިސްޓް ޖަމާއަތްތަކުގެ ލިސްޓް ޢާންމުކުރުމުން އަމިއްލައަށް ލިސްޓް ހަދައި އެމްއެންޑީއެފް އާއި މޯލްޑިވްސް ޕޮލިސް ސަރވިސް ވެސް ހިމެނޭ ގޮތުން ދައުލަތުގެ އިސްވެރިންގެ އެތައް ބައަކީ ޓެރަރިސްޓުން ކަމަށް ހަދައި އަމިއްލައަށް ލިސްޓުތައް ވަނީ ސޯޝަލް މީޑިއާގައި ޢާންމުކޮށްފައެވެ. އުންމީދަކީ އެފަދަ ކަންކަން ކުރުމަކީ މިނިވަންކަން ކަމަށް ނުބަލައި ސަރުކާރުން މައްސަލަތައް ބަލައި ފިޔަވަޅު އެޅުމެވެ.\nއިސްލާމް ދީނަށް އަމަލުކުރުމަކީ ޓެރަރިޒަމް ކަމަށާއި އިސްލާމް ދީން ކުރިއަރުވަން ކުރެވޭ މަސަކަތްތަކަކީ ޓެރަރިޒަމްގެ އަމަލުތައް ކަމަށް ބަލާ މީހުންނާއިމެދު މިހާރު ހުރި ޤާނޫނުތަކުގެ ދަށުން ވެސް ފިޔަވަޅު އެޅެން އޮތް އިރު އެކަންކަން ކުރުމަކީ ސަރުކާރުގެ މަސްއޫލިއްޔަތެކެވެ.\nމީސްތަކުންނަކީ އެހެން ޤައުމުތަކުގެ މީހުންނާއި ބައްދަލުކޮށް ގުޅުން އުފައްދަން ޖެހޭނެ ބައެއް ކަމަށް އަދި ކަންކަން އުނގެނި ދަސްކުރުމަށް އޮތް އޮތުމަކީ އެއްވެސް ޙާލެއްގައި ރާއްޖޭގެ ޤާނޫނު އަސާސީއަށް ގޮންޖަހައި އިސްލާމް ދީނަށް ޢަދާވާތްތެރިވާ މީހުންގެ ފިކުރު ބަލައި ގަންނަން ޖެހޭނެ ކަމަށް އޮތް އޮތުމެއް ނޫނެވެ. އެކަން ޤާނޫނު އަސާސީގައި ވަނީ ވަރަށް ސާފުކޮށް ބަޔާންކޮށްފައެވެ. ރާއްޖޭގެ ވެރިކަން ކުރަން ހުވާކުރަނީ ސޯޝަލް މީޑިއާގައި ބުނާ ބުނުމަށް ޢަމަލުކުރާ ގޮތަކަށް ނޫނެވެ. ރާއްޖޭގައި ކުރާ ހުރިހާ ހުވައެއްގައިވެސް އޮންނާނީ ޤާނޫނު އަސާސީއަށް ޙުރުމަތްޔތެރިކޮށް ހިތުމަށެވެ.\nމިކަންކަން ހާމަކުރަން ޖެހުނީ ރައީސް އިބްރާހީމް މުޙައްމަދު ޞާލިޙް ދެއްކެވި ވާހަކަފުޅަކީ އިސްލާމް ދީން މަތިވެރިކުރަން ކުރާ މަސައްކަތް ހުއްޓުވަން ދެއްކެވި ވާހަކަފުޅުކަމަށް އިސްލާމް ދީނުގެ ޢަދާވާތްތެރިން ޤަބޫލުކޮށް ބަސްތައް ބުނަން ފެށުމުންނެވެ. ރައީސް އިބްރާހީމް މުޙައްމަދު ޞާލިޙްގެ ވާހަކަފުޅަކީ އިސްލާމް ދީން މަތިވެރިކުރަން ޙައްޤު ގޮތުގައި ކުރާ މަސައްކަތްތަކަށާއި ޙައްޤު ގޮތުގައި މަސައްކަތް ކުރުމަށް ހިތްވަރު ދެއްވައި ދައްކަވާފައިވާ ވާހަކަފުޅެކެވެ. އެކަން އެމަނިކުފާނުގެ ވާހަކަފުޅުން ވަރަށް ސާފެވެ.


EU Safeerakah Soabir ayyankoffi | Mihaaru\nއީޔޫ ސަފީރަކަށް ސޯބިރު އައްޔަން ކުރައްވައި ފަތްކޮޅު ހަވާލު ކުރެއްވުން-- ފޮޓޯ: ފޮރިން މިނިސްޓްރީ\n05 މާޗް 2019 - 18:29 11 comments\nފޮރިން މިނިސްޓަރު އަބްދުﷲ ޝާހިދު، ސޯބިރަށް މަރުހަބާ ދަންނަވައި ކުރެއްވި ޓްވީޓެއްގައި ވިދާޅުވީ އީޔޫ އަކީ ރާއްޖެ އަށް ޑިމޮކްރަސީ ގެނައުމަށާއި ތަރައްގީ ގެނައުމުގެ މުހިންމު ބައިވެރިއެއް ކަމަށެވެ. އަދި ސޯބިރުގެ ސަފީިރުކަމުގައި އެ ގުޅުން އިތުރަށް ބަދަހި ވާނެ ކަމަށް އުއްމީދު ކުރައްވާ ކަމަށް ވިދާޅުވި އެވެ.\nސޯބިރަށް މަޖިލީހުން ރުހުންދީފައިވަނީ އިތުރު ހަތް ސަފީރުންނާ އެކު މިދިޔަ ޑިސެމްބަރު މަހުގެ 12 ވަނަ ދުވަހު އެވެ.\nCongratulations Amb Sobir: newly appointed Amb to Belgium & EU! Welcome back to Foreign Service. EU isaclose partner in our democratisation journey, & in achieving sustainable development. Confident of closer relations with Belgium & the EU region under Amb Sobir's leadership pic.twitter.com/56oPIcERwi\n— Abdulla Shahid 🎈 (@abdulla_shahid) March 5, 2019\nސޯބިރަށް ސަފީރުކަމުގެ ފަތްކޮޅު ހަވާލު ކުރެއްވުން---\nސިންގަޕޫރުގައި ހުންނަވާ ރާއްޖޭގެ ސަފީރު ޑރ. އަބްދުﷲ މައުސޫމް ވެސް އެ ގައުމުގެ ރައީސް ހަލީމާ ޔައުގޫބަށް މިއަދު ވަނީ ސަފީރުކަމުގެ ފަތްކޮޅު އަރުވައިފަ އެވެ.\nމިދިޔަ މަހު 18 ގައި ސިންގަޕޫރު ސަފީރަކަށް ރާއްޖޭން އައްޔަން ކުރައްވާފައިވާ މައުސޫމް މިއަދު ފަތްކޮޅު ހަވާލު ކުރެއްވުމުގެ އިތުރުން ދެ ގައުމުގެ ގުޅުމާ ގުޅޭގޮތުން މަޝްވަރާ ކުރައްވާފައިވެ އެވެ. ސިންގަޕޫރުން މައުސޫމަށް ހޫނު މަރުހަބާއެއް ދަންނަވާފައިވެ އެވެ.\nމައުސޫމް ސަފީރު ކަމުގެ ލިޔުން ސިންގަޕޫރުގެ ރައީސްއާ ހަވާލު ކުރެއްވުން-- ފޮޓޯ: ފޮރިން މިނިސްޓްރީ\nފޮރިން މިނިސްޓަރު ޝާހިދު ކުރެއްވި ޓްވީޓެއްގައި ވިދާޅުވީ މައުސޫމުގެ ސަފީރު ކަމުގައި ދެ ގައުމުގެ ގުޅުން އިތުރަށް ބަދަހިވާނެކަން ޔަގީން ކުރައްވާ ކަމަށެވެ.\nސިންގަޕޫރުގައި ހުންނަވާ ދިވެހި ސަފީރުކަމުގެ މަގާމަށް މައުސޫމް އައްޔަން ކުރެއްވީ، ވެރިކަން ކުރާ އިއްތިހާދުގައި ހިމެނޭ ޖުމްހޫރީ ޕާޓީގެ ސްލޮޓެއްގަ އެވެ. އޭނާ ކުރިން ހުންނެވީ އެ ޕާޓީގެ ނައިބު ރައީސް އެވެ. އެ މަގާމުން އިސްތިއުފާދެއްވީ ދާދި ފަހުންނެވެ.\nއިތުރު ލިޔުންތައް ސިންގަޕޫރު އީޔޫ އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ ރައީސް އިބްރާހިމް މުހައްމަދު ސޯލިހް ބެލްޖިއަމް ރާއްޖެ-ސިންގަޕޫރު ރާއްޖޭގެ ޚާރިޖީ ސިޔާސަތު